CELEX: 32016D0288
Language: bg
Date: 2015-03-27 00:00:00
Title: Решение (ЕС) 2016/288 на Комисията от 27 март 2015 година относно схема за държавна помощ SA.34775 (13/C) (ex 12/NN), приведена в действие от Обединеното кралство — Данък върху инертните материали (нотифицирано под номер C(2015) 2141) (Текст от значение за ЕИП)

4.3.2016   
            
            
               BG
            
            
               Официален вестник на Европейския съюз
            
            
               L 59/87
            
         РЕШЕНИЕ (ЕС) 2016/288 НА КОМИСИЯТА
   от 27 март 2015 година
   относно схема за държавна помощ SA.34775 (13/C) (ex 12/NN), приведена в действие от Обединеното кралство — Данък върху инертните материали
   
      
         (нотифицирано под номер C(2015) 2141)
      
   
   (само текстът на английски език е автентичен)
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз, и по-специално член 108, параграф 2, първа алинея от него,
   като взе предвид Споразумението за Европейското икономическо пространство, и по-специално член 62, параграф 1, буква а) от него,
   като покани заинтересованите страни да представят мненията си в съответствие с посочените разпоредби (1) и като взе предвид техните мнения,
   като има предвид, че:
   1.   ПРОЦЕДУРА
   
   
               (1)
            
            
               С писмо от 20 декември 2001 г. (заведено на 28 декември 2001 г.) органите на Обединеното кралство уведомиха Комисията за схема за държавна помощ, озаглавена „поетапно въвеждане на данък върху инертните материали в Северна Ирландия“. В своето уведомление органите на Обединеното кралство информираха Комисията, че те планират да въведат данък върху инертните материали, който да влезе в сила от 1 април 2002 г. Данъкът ще бъде въведен със Закона за финансите от 2001 г., част 2, членове 16—49 и приложения 4—10. Самата схема за държавна помощ (поетапно въвеждане на данък върху инертните материали в Северна Ирландия) бе описана като въвеждане на данъка на няколко етапа в Северна Ирландия с цел да се запази конкурентоспособността на международно равнище на дружествата в Северна Ирландия, които произвеждат преработени продукти като бетон и асфалт от инертни материали. Това поетапно въвеждане на данъка за Северна Ирландия ще бъде направено със Закона за финансите от 2002 г.
            
         
               (2)
            
            
               В допълнение към уведомлението Комисията получи на 27 септември 2001 г. жалба от две предприятия, занимаващи се с добив и преработка на инертни материали, а на 15 април 2002 г. получи друга жалба, внесена от Британската асоциация за инертни материали British Aggregates Association (по-нататък наричана „BAA“). Жалбоподателите считат, че Законът за финансите от 2001 г. включва държавна помощ за продуктите и процесите, освободени от данъка върху инертните материали (наричан по-нататък „ДИМ“), и че дерогациите по отношение на Северна Ирландия представляват държавна помощ, която е несъвместима с вътрешния пазар.
            
         
               (3)
            
            
               След представянето на допълнителна информация на 21 февруари 2002 г. Комисията прие на 24 април 2002 г. решение да не повдига възражения по отношение на ДИМ (2). Тя прие, че различните разпоредби за освобождаване, предвидени в Закона за финансите от 2001 г., са обосновани поради логиката на данъка и че Законът за финансите от 2001 г. не включва държавна помощ. Освен това Комисията счита, че поетапното въвеждане на ДИМ в Северна Ирландия представлява помощ, която е съвместима с вътрешния пазар.
            
         
               (4)
            
            
               На 12 юли 2002 г. BAA внесе иск за отмяна на решението на Комисията от 24 април 2002 г., заведено като дело T-210/02. На 13 септември 2006 г. Общият съд отхвърли иска в неговата цялост. На 27 ноември 2006 г. BAA обжалва решението на Общия съд. С решение от 22 декември 2008 г. по дело C-487/06 P Съдът отмени обжалваното решение и върна делото за ново разглеждане от Общия съд.
            
         
               (5)
            
            
               На 7 март 2012 г., с решението си по дело T-210/02 RENV, Общият съд отмени решението на Комисията, посочено в съображение 3 по-горе. Общият съд заключи, че Комисията не е успяла да докаже, че данъчното разграничение, свързано с освобождаването, е обосновано на основание на принципа на обичайно данъчно облагане, на който се основава ДИМ, или на основание на екологичната цел на ДИМ. Общият съд заключи по-конкретно, че Комисията е пропуснала да вземе предвид този принцип на обичайно данъчно облагане при определяне на избирателния характер на евентуалните предимства, създадени от ДИМ. В тази връзка Общият съд изтъкна несъответствията в терминологията, използвана от Комисията в решението ѝ, по-специално по отношение на понятията „необработени“, „първични“ и „вторични“ инертни материали, които не съответстват на понятията, използвани в изменения Закон за финансите от 2001 г. Освен това Комисията не е обяснила в решението си защо определени освободени от данъка материали (използвани като инертни материали, например инертни материали от глина) не са в същото правно и фактическо положение като облагаемия материал.
            
         
               (6)
            
            
               Вследствие на отмяната на Решението на Комисията от 24 април 2002 г. Комисията трябваше да извърши повторна оценка на това дали разпоредбите за освобождаване от данъка, изключване от неговото приложно поле и предоставяне на данъчни облекчения, предвидени в Закона за финансите от 2001 г., изменен със Закона за финансите от 2002 г. и Закона за финансите от 2007 г., представляват държавна помощ. Комисията заведе преписката под референтен номер NN, тъй като ДИМ е в сила от 1 април 2002 г. Въпросът за съвместимостта на поетапното въвеждане на ДИМ в Северна Ирландия бе разгледан в контекста на друга процедура (вж. SA.18859 (11/C) — Обединено кралство — Освобождаване от данък инертни материали в Северна Ирландия).
            
         
               (7)
            
            
               В допълнение към становищата и информацията, представени по време на производството пред съдилищата на Съюза, жалбоподателят изпрати допълнителни мнения и информация до Комисията на 13 юни 2012 г. и 26 октомври 2012 г. Тези мнения бяха предадени на Обединеното кралство на 15 май 2013 г. На 27 септември 2012 г. и 27 май 2013 г. органите на Обединеното кралство предоставиха допълнителна информация относно ДИМ.
            
         
               (8)
            
            
               С писмо от 31 юли 2013 г. Комисията информира Обединеното кралство, че е взела решение да открие процедурата, определена в член 108, параграф 2 от Договора, по отношение на разпоредбите за освобождаване от данъка, изключване от приложното му поле и предоставяне на данъчни облекчения, предвидени в член 17, параграф 3, буква д), член 17, параграф 3, буква е), подточки i) и ii), член 17, параграф 4, буква а) (доколкото освободеният от данък материал се състои изцяло от каменни въглища, лигнитни въглища, шисти, шифер, използвани като инертен материал, или се състои основно от каменни въглища, лигнитни въглища, шисти и шифер), член 17, параграф 4, буква в), подточки i) и ii) (когато е съставен основно от изкопна пръст и други материали за изхвърляне), член 17, параграф 4, буква е) (доколкото се отнася за глина), член 18, параграф 2, буква б) (доколкото се отнася за освободен от данък процес, който осигурява материали, които се използват като инертни материали) и член 30, параграф 1, буква б) (доколкото се отнася за освободен от данъка процес по смисъла на член 18, параграф 2, буква б), който осигурява материали, които се използват като инертни материали) от Закона за финансите от 2001 г., изменен със Закона за финансите от 2002 г. и Закона за финансите от 2007 г. Комисията не повдигна възражения срещу разпоредбите за освобождаване от данъка, изключване от приложното му поле и предоставяне на данъчни облекчения, установени в член 17, параграф 2, букви б), в) и г), член 17, параграф 3, букви б), в), г) и га), член 17, параграф 4, букви г) и д), член 17, параграф 4, буква а) (доколкото освободеният от данък материал се състои изцяло от каменни въглища, лигнитни въглища, шиста, шифер, използвани за предназначения, освен като инертни материали), член 17, параграф 4, буква в) (когато той е съставен изцяло от изкопна пръст и други материали за изхвърляне), член 17, параграф 4, буква е) (с изключение на глина), член 18, параграф 2, буква а), член 18, параграф 2, буква б) (доколкото се отнася за материали, които не се използват като инертни материали), член 18, параграф 2, буква в), член 30, параграф 1, буква а), член 30, параграф 1, буква б) (доколкото се отнася за освободени от данъка процеси по смисъла на член 18, параграф 2, букви а) и в), член 30, параграф 1, буква б) (доколкото се отнася за освободен от данък процес по смисъла на член 18, параграф 2, буква б), който осигурява материали, които не се използват като инертни материали) и член 30, параграф 1, буква в) от Закона за финансите от 2001 г., изменен със Закона за финансите от 2002 г. и Закона за финансите от 2007 г., на основание, че те не съставляват държавна помощ по смисъла на член 107, параграф 1 от Договора за функционирането на Европейския съюз.
            
         
               (9)
            
            
               Решението на Комисията да открие процедурата беше публикувано в Официален вестник на Европейския съюз
                   (3) („решението за откриване на процедурата“). Комисията прикани заинтересованите страни да представят мненията си по отношение на помощта.
            
         
               (10)
            
            
               Комисията получи подробни мнения от шестнадесет заинтересовани страни в периода между 20 декември 2013 г. и 17 януари 2014 г., допълнителна информация от член на British Aggregates Association на 10 февруари 2014 г. и от British Aggregates Association на 5 март 2014 г. Те бяха препратени на 27 май 2014 г. и на 13 юни 2014 г. на Обединеното кралство, което след това имаше възможност за отговор. Обединеното кралство даде своя отговор с писмо от 30 юни 2014 г. Освен това то представи становища по решението за откриване на процедурата на 1 октомври 2013 г., 31 октомври 2013 г. и 28 февруари 2014 г.
            
         
               (11)
            
            
               Комисията поиска допълнителна информация от Обединеното кралство на 14 юли 2014 г., 1 септември 2014 г., 8 септември 2014 г. и 28 ноември 2014 г. Обединеното кралство предостави тази информация на 29 август 2014 г., 9 септември 2014 г., 18 септември 2014 г. и на 8 и 9 декември 2014 г.
            
         
               (12)
            
            
               След тристранна среща, провела се на 15 юли 2014 г., Комисията поиска на 18 юли 2014 г. допълнителна информация, която да бъде изпратена съвместно от Обединеното кралство и BAA. Тази информация бе изпратена до Комисията на 8 септември 2014 г. BAA изпрати допълнителна информация в отговор на въпросите на Комисията на 15 септември 2014 г. Изпратената информация впоследствие бе препратена на органите на Обединеното кралство на 17 октомври 2014 г., които дадоха отговор на 12 ноември 2014 г., 14 ноември 2014 г. и 17 ноември 2014 г.
            
         
               (13)
            
            
               Комисията поиска допълнителна информация от BAA на 10 юли 2014 г. и 16 октомври 2014 г. BAA предостави тази информация на 6 ноември 2014 г. и 21 ноември 2014 г. Информацията бе препратена на органите на Обединеното кралство на 2 декември 2014 г., които дадоха отговор на 18 декември 2014 г.
            
         2.   ПОДРОБНО ОПИСАНИЕ НА МЯРКАТА
   
   2.1.   ПОНЯТИЕТО „ИНЕРТНИ МАТЕРИАЛИ“
   
   
               (14)
            
            
               Инертните материали се използват в строителния сектор. Те представляват най-общо (4) материали от гранули или частици, които поради това, че са физически и химически инертни, са подходящи за употреба, самостоятелно или в добавка с цимент, вар или битумен материал в строителството, като например бетон (5), обикновен чакъл, асфалт или дренажни слоеве (6), или за употреба като материал за пълнеж (7). Инертните материали могат да бъдат естествени, произведени или рециклирани (8). В съображения 8—13 от решението за откриване на процедурата подробно са описани понятието „инертни материали“ и употребата на инертни материали.
            
         
               (15)
            
            
               Определението за инертни материали е тясно свързано с възможното използване в строителството на определени материали на гранули или частици, добивани в кариери, както е обяснено в съображение 14, тъй като в това се състои основно разликата между понятието „инертни материали“ и понятието „полезни изкопаеми“.
            
         
               (16)
            
            
               Естествените инертни материали са инертни материали, които се срещат в природата и които могат да се използват без промишлена преработка. Това са пясък, чакъл и натрошени скали (9) и те се добиват в кариери и площадки за добив на чакъл или от драгажна дейност в морето.
            
         
               (17)
            
            
               Рециклираните инертни материали се получават от повторната обработка на материали, които преди това са били използвани в строителството, включително остатъци от строителство и разрушаване (10).
            
         
               (18)
            
            
               Произведените инертни материали обикновено са леки инертни материали с висока плътност, произведени за специални цели. Те са произведени след прилагане на промишлен процес (обикновено термичен процес). Примери за това са: инертни материали от шлаки от доменни пещи, инертни материали от експандирана глина, инертни материали от експандиран перлит, инертни материали от експандирани полистиренови зърна (11).
            
         
               (19)
            
            
               Материалите, които са подходящи за използване като инертни материали, могат също да се използват за производството на други продукти. В този смисъл в промишлеността се прави разлика между употребата на пясък, чакъл и натрошени скали като инертни материали и използването на пясък, чакъл и натрошени скали за употреба, различна от инертни материали (12). Скали, пясък и чакъл за употреба, различна от инертни материали, се използват например за производството на цимент, стъкло, както и за други промишлени (13) или селскостопански предназначения (14).
            
         2.2.   ОБЩА ИНФОРМАЦИЯ ОТНОСНО ДИМ И НЕГОВИТЕ ЦЕЛИ
   
   
               (20)
            
            
               Инертните материали са ограничен природен ресурс по отношение на местата, където могат да се добиват съгласно приетите стандарти (15). Добивът на инертни материали води до загуба на земи в средносрочен до дългосрочен план и причинява щети върху околната среда и замърсяване.
            
         
               (21)
            
            
               След серия от действия, насочени към справяне с проблемите за околната среда, свързани с добива на инертни материали, които са описани в съображения 15—18 от решението за откриване на процедурата, ДИМ бе въведен през април 2002 г. с цел насърчаване на по-ефективното използване на инертни материали в строителството чрез:
               
                           —
                        
                        
                           включване в цената на инертните материали на някои от разходите за опазване на околната среда във връзка с добива на инертни материали, като шум, прах, влошаване на изгледа и загуба на биологично разнообразие. В този смисъл ДИМ следва да насърчи ефективния добив на инертни материали и да насърчи икономичност и образуване на по-малко отпадъци на строителния обект,
                        
                     
                           —
                        
                        
                           насърчаване на пренасочване на търсенето — от целенасочено извлечени инертни материали към алтернативи като:
                           
                                       —
                                    
                                    
                                       рециклирани инертни материали,
                                    
                                 
                                       —
                                    
                                    
                                       отпадъци и съпътстващи продукти от други процеси, включително добив на други полезни изкопаеми (отпадъци от добив на глина и въглища, отпадъци от стъкло и гуми) (16).
                                    
                                 
                     
         
               (22)
            
            
               В тази връзка органите на Обединеното кралство обясниха по повод на решението за откриване на процедурата, че инертните материали за строителни цели са продукт с относителна ниска стойност, особено в сравнение с общите разходи на строителните проекти, в които се влагат инертни материали. Инертните материали могат да се добиват от земните недра относително лесно. Поради това без наличието на допълнителни ценови сигнали, като този от ДИМ, няма особен стимул за ефективното използване на инертните материали.
            
         
               (23)
            
            
               Освен това без допълнителни ценови сигнали рециклирането на инертни материали няма да бъде икономически оправдано. Органите на Обединеното кралство считат, че стимулирането на използването на рециклирани инертни материали, въпреки че също има своите разходи за опазване на околната среда под формата на потребление на енергия и създаване на шум, е важен аспект от намаляването на разходите за опазване на околната среда, свързани с добива на материали от земните недра (като дългосрочни въздействия върху биологичното разнообразие). Всъщност при използването на рециклирани материали не се налагат смущения в нов терен или по морското дъно.
            
         
               (24)
            
            
               В допълнение към насърчаването на използването на рециклирани инертни материали като алтернатива на новодобити материали, структурата на ДИМ има за цел също така намаляване на добива на пясък, чакъл и скали, по-специално за използването им като инертни материали, чрез предоставяне на стимули за използването на други материали, които иначе биха били изхвърлени като непотребни. Обикновено се счита, че съпътстващите продукти, изкопна пръст и други материали за изхвърляне и отпадъците от други добивни процеси или промишлени процеси са с по-ниско качество и спецификация от материалите, специално добити и използвани като инертни материали. Те може да имат малко по-различни употреби и приложения. Например поради тяхната по-ниска плътност или неравномерен размер може да не е безопасно да се използват при изграждането на определени пътни настилки или при други ситуации, при които инертните материали трябва да издържат на голям натиск и износване. Съпътстващите продукти, отпадъците и изкопна пръст и други материали за изхвърляне могат въпреки това да бъдат надеждна алтернатива на инертните материали с най-високо качество в много ситуации. Без прилагането на ДИМ съпътстващите продукти, отпадъците и изкопна пръст и други материали за изхвърляне от процесите, посочени в Закона за финансите от 2001 г., биха били изхвърляни. Тъй като те са неизбежен съпътстващ продукт от редица процеси, които осигуряват важни материали за строителството (като покривни плочи от шифер) или други отрасли (като фелдшпат за сектора на производство на стъкло), органите на Обединеното кралство считат, че е по-ефективно от гледна точка на околната среда да се насърчи използването на тези материали като инертни материали, вместо да се депонират като отпадъци. Това предотвратява допълнителните разходи за опазване на околната среда, като се оползотворява добит вече продукт, който иначе би бил депониран като отпадък, за разлика от (допълнителния) добив на нови инертни материали с ненужни допълнителни разходи за опазване на околната среда (нарушаване на нов терен). Това помага също така за рехабилитацията на земя, която вече е покрита с големи депа за отпадъци и насипища на изкопна пръст и други материали за изхвърляне. Органите на Обединеното кралство са добавили, че прилагането на ДИМ за такива материали може да има за нежелано следствие намаляване на ограничената понастоящем за тези материали, което ще доведе до увеличаване, вместо до намаляване на тяхното депониране като отпадъци. В съображение 23 от решението за откриване на процедурата са представени подробно прогнозните изчисления на наличните количества алтернативни материали.
            
         
               (25)
            
            
               Съгласно първоначалните прогнози ДИМ ще намали търсенето на необработени инертни материали със средно 20 Mt годишно.
            
         
               (26)
            
            
               Органите на Обединеното кралство са посочили, че предвид целта за постигане на по-ефективен добив и по-ефективно използване на необработени инертни материали „данъкът се налага на тези, които извършват добив с цел стопанска експлоатация на инертните материали“ (17). В тази връзка органите на Обединеното кралство са обяснили, че въпреки че при добива на материали с висока спецификация, които ще бъдат използвани в строителството, също се получават материали с по-ниско качество, а оттам и цена, на практика не e възможно да се освободят тези материали по сходен начин като съпътстващите продукти от промишлени процеси или други добивни дейности. Първо, делът на инертните материали с високо качество и на онези с ниско качество ще се различава при отделните кариери поради географски фактори, но той не е неизменна стойност за дадена кариера, тъй като по-ефективните практики могат да допринесат за намаляване на дела на инертните материали с ниско качество. Освен това понятието „инертни материали с ниско качество“ в известна степен е субективно понятие. Това, което даден оператор на кариера би определил като ниско качество, може да бъде част от основния продуктов асортимент на друг оператор. Освобождаването от данък на инертните материали с ниско качество следователно би довело до неравнопоставеност между операторите и до избягване или отклонение от данъчно облагане. При обстойната обществена консултация с представителите на промишлеността по този въпрос, проведена по времето на въвеждане на ДИМ, не се стигна до подходящо определение, въз основа на което да се прави разграничението между материали с високо качество, които следва да бъдат облагани с данък, и съпътстващи продукти с по-ниско качество, получавани от процеса на добив на инертни материали с висока стойност. Освен това органите на Обединеното кралство са добавили, че облагането с данък на инертните материали с ниско качество отразява също желанието за справяне с разходите за опазване на околната среда във връзка с добива на инертни материали, независимо дали в крайна сметка извлеченият продукт е с високо или с ниско качество.
            
         
               (27)
            
            
               Накрая, органите на Обединеното кралство са отбелязали, че ДИМ не е замислен като общ данък върху добива на полезни изкопаеми, а като данък върху добива на скали, пясък и чакъл, използвани като инертни материали в строителството и които са предмет на търговска експлоатация в Обединеното кралство. Органите на Обединеното кралство са обяснили, че добивът на други материали може да има сходно въздействие върху околната среда, но не при всички от тях има подходящи възможности за намаляване на интензитета на добива чрез използването на алтернативни материали като рециклирани материали и изкопна пръст и други материали за изхвърляне. Освен това добивът на инертни материали бе най-голямата рудодобивна дейност в Обединеното кралство (през 2002 г. той възлиза на приблизително 70 % от общия тонаж на всички добити полезни изкопаеми) и поради това той съставлява основният източник на щети върху околната среда, свързани с рудодобива в Обединеното кралство като цяло. Приложното поле на данъка бе определено с оглед постигане на най-големи ползи за околната среда под формата на намаляване на добива на инертни материали и по отношение на опазването на стратегически ресурси и същевременно с това избягване на налагане на прекомерна данъчна тежест за материали, за които не съществува алтернатива.
            
         2.3.   ЗАКОН ЗА ФИНАНСИТЕ ОТ 2001 Г., ВЛИЗАНЕ В СИЛА, ИЗМЕНЕНИЯ И СРОК НА ДЕЙСТВИЕ
   
   
               (28)
            
            
               Първичното законодателство, уреждащо ДИМ, е определено в Закона за финансите от 2001 г., членове 16—49 и приложения 4—10. Законът за финансите от 2001 г. бе приет на 11 май 2001 г. и бе предмет на няколко изменения, както е описано в съображения 28 и 29 от решението за откриване на процедурата. Настоящото решение се позовава на Закона за финансите от 2001 г. с последващите изменения. ДИМ влезе в сила на 1 април 2002 г. и продължава да се прилага и до днес. Законът не ограничава прилагането на ДИМ във времето.
            
         
               (29)
            
            
               След приемането на решението за откриване на процедурата органите на Обединеното кралство измениха Закона за финансите от 2001 г., като спряха действието на разпоредбите за освобождаване за материалите, по отношение на които Комисията изрази съмнения, считано от 1 април 2014 г.
            
         
               (30)
            
            
               Органите на Обединеното кралство обясниха, че при изготвянето на необходимото законодателство за спиране на действието на разпоредбите за освобождаване от данъка, въз основа на получените становища от представителите на промишлеността те стигнаха до заключението, че е невъзможно да се установи дали определени материали са „добивани за употреба като инертни материали“. Съответно те разработиха нов критерий, „за строителни цели“, който е в съответствие с определенията, използвани в съществуващото законодателство. Въпреки това, с цел постигане на същия резултат, предвиден в решението за откриване на процедурата, с прилагането на последния критерий, в законодателството за спиране на действието на разпоредбите за освобождаване от данъка се постановява също така, че: i) използването на глина (включително пластична глина, каолин и огнеупорна глина) и шисти за производството на керамични строителни продукти; и ii) използването на гипс за производството на мазилки и гипсокартон, ще се считат за процеси, освободени от данък. Това се дължи на факта, че те могат да бъдат включени в материал, добит „за строителни цели“, но те не представляват употреби като инертни материали на съответните материали.
            
         2.4.   СТРУКТУРА НА ДИМ И СЛУЧАИ, ПРИ КОИТО СЕ ПРИЛАГА ДАНЪКЪТ
   
   
               (31)
            
            
               Член 16, параграф 1 от Закона за финансите от 2001 г. гласи „данък, който ще бъде наречен данък върху инертните материали, ще се налага в съответствие с настоящата Част относно инертни материали, които са предмет на търговска експлоатация“. Член 16, алинея 2 гласи, че „Данъчната тежест възниква всеки път, когато количество облагаеми инертни материали стане предмет на търговска експлоатация в Обединеното кралство, считано от датата на влизане в сила на закона“.
            
         
               (32)
            
            
               Съгласно член 17, параграф 1 „инертен материал“„означава (при условията на член 18 по-долу) скали, чакъл или пясък, както и всички вещества, към съответния момент включени или естествено примесени в тях“.
            
         
               (33)
            
            
               Член 18, параграф 1 гласи: „В настоящата част препратките към инертен материал: a) включват препратки към остатъци, отпадъци, отломки и други съпътстващи продукти, които се получават от прилагането на освободен от данъка процес към даден инертен материал; б) но не включват препратки към нищо друго, което се получава от прилагането на такъв процес към даден инертен материал“.
            
         
               (34)
            
            
               Съгласно член 18, параграф 2 освободени от данъка са следните процеси:
               
                           „а)
                        
                        
                           рязане на скали за производство на камъни с една или повече плоски повърхности;
                        
                     
                           б)
                        
                        
                           всеки процес, с който съответно вещество се добива или по друг начин се отделя (независимо дали като част от процес от извличането му от определен терен, или по друг начин) от даден инертен материал;
                        
                     
                           в)
                        
                        
                           всеки процес за производството на вар или цимент от варовик или от варовик в комбинация с друго вещество“.
                        
                     
         
               (35)
            
            
               В член 18, параграф 3 е посочено, че съответните вещества включват: a) анхидрит; б) пластична глина; в) барит; д) каолин; е) фелдшпат; ж) огнеупорна глина; и) флуоршпат; й) хума; к) скъпоценни и полускъпоценни камъни; л) гипс; м) метал или руда на метал; н) мусковит; о) перлит; п) поташ; р) пемза; с) фосфатни скали; т) натриев хлорид; у) талк; ф) вермикулит. Параграф 3, букви г) и з) от член 18 е заличена с обратна сила, считано от 1 април 2002 г., с промените, въведени със Закона за финансите от 2002 г.
            
         
               (36)
            
            
               Член 16, параграф 2 от Закона за финансите от 2001 г. във връзка с член 19, алинеи 1 и 2 определя, че ДИМ се начислява в случай на един от следните четири вида търговска експлоатация в Обединеното кралство, който би настъпил пръв:
               
                           а)
                        
                        
                           материалът се отстранява от площадката на произход или от всяка площадка, регистрирана на името на лице, което е операторът на площадката на произход (18), или всяка друга площадка, до която е транспортирано количеството инертен материал с цел подлагането му на освободен от данъка процес при тази площадка, но където все още не е извършен този процес;
                        
                     
                           б)
                        
                        
                           той става предмет на споразумение за доставка до дадено лице (19);
                        
                     
                           в)
                        
                        
                           той се използва за строителни цели (20); или
                        
                     
                           г)
                        
                        
                           той се смесва, освен при разрешени обстоятелства (21), с материал или вещество, различни от вода.
                        
                     
         
               (37)
            
            
               За целите на ДИМ в Закона за финансите от 2001 г. се прави разграничение основно между три типа площадки на произход:
               
                           а)
                        
                        
                           пристанището или друго място на разтоварване на суша, където инертен материал, извлечен от морското дъно на Обединеното кралство, за първи път се разтоварва на сушата (член 20, параграф 1, буква а);
                        
                     
                           б)
                        
                        
                           площадката, където е извършен освободен от данъка процес (член 20, параграф 1, буква б). Това се отнася за ситуации, при които е приложен освободен от данъка процес, извлечено е освободеното от данъка вещество и известно количество инертен материал е останало и се експлоатира. Площадката, където е извършен добивът на освободеното от данъка вещество, става площадката на произход на инертния материал;
                        
                     
                           в)
                        
                        
                           площадката, където инертният материал е извлечен от земните недра (член 20, параграф 1, буква г).
                        
                     
         
               (38)
            
            
               В резултат на понятието „търговска експлоатация“ ДИМ се прилага както за инертни материали, добити в Обединеното кралство, така и за внесени инертни материали. Вносните инертни материали ще подлежат на ДИМ не когато те се разтоварят на сушата в Обединеното кралство (22), а когато станат предмет на споразумение (и инертният материал вече се намира в Обединеното кралство) или се използват за строителни цели (в Обединеното кралство), или се смесят (в Обединеното кралство) с материал или вещество, различни от вода, освен при разрешени обстоятелства (23).
            
         
               (39)
            
            
               Член 19, параграф 3 от Закона за финансите от 2001 г. съдържа допълнителни подробности относно понятието „търговска експлоатация“. В буква д) е обяснено, че не е налице търговска експлоатация, когато материалът, без да се подлага на някакъв процес, включващ смесването му с друго вещество или материал (с изключение на вода), отново става част от земята при площадката, от която е извлечен (24).
            
         
               (40)
            
            
               В членове 21 и 22 е определено кой се счита за оператор на площадка и дали операторът на дадена площадка или друго лице са отговорни за експлоатацията (и съответно за осчетоводяването на ДИМ) в дадена ситуация.
            
         2.5.   ПОНЯТИЕТО „ОБЛАГАЕМИ ИНЕРТНИ МАТЕРИАЛИ“ — РАЗПОРЕДБИ ЗА ОСВОБОЖДАВАНЕ ОТ ДИМ И ДАНЪЧНИ КРЕДИТИ
   
   
               (41)
            
            
               В член 17, параграф 2 от Закона за финансите от 2001 г. е определено, че инертен материал не е облагаем инертен материал в четири случая:
               
                           а)
                        
                        
                           ако е изрично освободен от данъчно облагане;
                        
                     
                           б)
                        
                        
                           ако преди това е използван за строителни цели (независимо дали преди или след датата на влизане в сила на закона);
                        
                     
                           в)
                        
                        
                           ако е или е получен от инертен материал, който вече е обложен с ДИМ;
                        
                     
                           г)
                        
                        
                           ако е инертен материал, който е изместен от неговата площадка на произход преди датата на влизане в сила на закона.
                        
                     
         
               (42)
            
            
               Счита се, че даден инертен материал се използва за строителни цели, когато той се използва като материал или опора при изграждането или подобряването на дадена конструкция (включително пътища, пътеки, терена, върху които е положена или ще бъде положена железопътна линия, насипи, сгради и мостове), или когато той се смесва с друг материал като част от процеса на производство на хоросан, бетон, смолен макадам, асфалтобетон или друг сходен строителен материал (25).
            
         
               (43)
            
            
               В член 17, параграф 3 е посочено, че инертният материал е освободен от ДИМ, ако:
               
                           „б)
                        
                        
                           той е съставен изцяло от инертен материал, получен чрез отстраняването му от земните недра в рамките на терена на дадена сграда или проект на сграда в хода на законно извършени изкопни работи: i) във връзка с изменението или изграждането на сградата; и ii) изключително с цел полагане на основи или полагане на тръба или кабел;
                        
                     
                           в)
                        
                        
                           той е съставен изцяло от инертен материал, получен i) чрез отстраняването му от дъното на река, канал или воден обект (независимо дали е естествен или изкуствен) или на подход или канал към док или пристанище (независимо дали са естествени или изкуствени); и ii) в хода на драгажна дейност, извършена изключително с цел създаване, възстановяване, подобряване или поддържане на реката, канала, водния обект, пролива или подхода към тях;
                        
                     
                           г)
                        
                        
                           той е съставен изцяло от инертен материал, получен чрез отстраняването му от земните недра по протежението на маршрута или предлагания маршрут на магистрала или магистралата или предлаганата магистрала и в хода на изкопни работи, извършени: i) с цел подобряване или поддържане на магистралата или изграждане на предлаганата магистрала; и ii) не с цел добив на този инертен материал;
                        
                     
                           га)
                        
                        
                           той е съставен изцяло от инертен материал, получен чрез отстраняването му от земните недра по протежението на маршрута или предлагания маршрут на железопътна линия, трамвайна линия или еднорелсов път или предлагана железопътна линия, трамвайна линия или еднорелсов път в хода на изкопни работи, извършвани: i) с цел подобряване или поддържане на железопътната линия, трамвайната линия или еднорелсовия път или изграждане на предлаганата железопътна линия, трамвайна линия или еднорелсов път; и ii) не с цел добив на този инертен материал;
                        
                     
                           д)
                        
                        
                           той е съставен изцяло от остатъци, отпадъци или други съпътстващи продукти, с изключение на откривката, получени от добива на каолин или пластична глина или отделянето им от дадено количество инертен материал; или
                        
                     
                           е)
                        
                        
                           той е съставен изцяло от остатъците от даден процес, чрез който i) каменни въглища, лигнитни въглища, шисти или шифер; или ii) вещество, посочено в член 18, параграф 3 по-долу, са отделени от други скали, след като са добити или получени с тези други скали.“
                        
                     
         
               (44)
            
            
               Параграф 3, буква га) от член 17 бе добавена с член 22, параграф 3 от Закона за финансите от 2007 г. и се прилага от 1 август 2007 г.
            
         
               (45)
            
            
               Освен това с член 17, параграф 4 се освобождават от данък инертни материали, които са съставени изцяло или основно от един или няколко от следните материали, или са част от материал с такъв състав, а именно:
               
                           „а)
                        
                        
                           каменни въглища, лигнитни въглища, шисти или шифер;
                        
                     
                           в)
                        
                        
                           остатък, отпадъци или други съпътстващи продукти от i) процес на промишлено горене; или ii) топене или рафиниране на метали;
                        
                     
                           г)
                        
                        
                           шлам, който се получава от операции, които се извършват в съответствие с лиценз, предоставен съгласно Закона за нефта от 1998 г. [или Закона за (производство на) нефт (Северна Ирландия) от 1964 г.];
                        
                     
                           д)
                        
                        
                           всичко, което се получава от работи, извършвани при упражняване на правомощията, които се изисква да бъдат упражнявани в съответствие с или са предоставени по силата на разпоредба, предвидена с или съгласно Закона за дейностите за изграждане на нови пътища и улици от 1991 г., Заповедта относно пътищата (Северна Ирландия) от 1993 г. или Заповедта относно дейностите по изграждане на улици (Северна Ирландия) от 1995 г.;
                        
                     
                           е)
                        
                        
                           глина, почва или растителна или друга органична маса.“
                        
                     
         
               (46)
            
            
               Съгласно Съобщение 1 относно ДИМ „изцяло“ означава, че 100 % от въпросния материал е един от освободените от данъка материали. „Основно“ означава, че повече от 50 % от материала е един от освободените от данъка материали. При изкуствено смесване на инертни материали с по-голямо количество освободен от данъка материал няма да се получи освободена от данъка смес, но това ще означава, че към момента на смесването се дължи ДИМ върху инертния материал.
            
         
               (47)
            
            
               Член 30, параграф 1 от Закона за финансите от 2001 г. предвижда изготвянето на наредби, с които да се установи правото на дадено лице на данъчен кредит, ако:
               
                           а)
                        
                        
                           инертният материал, който е бил обложен с ДИМ, е изнесен от Обединеното кралство под формата на инертен материал;
                        
                     
                           б)
                        
                        
                           освободен от данъка процес се прилага на инертния материал, който е бил обложен с ДИМ;
                        
                     
                           в)
                        
                        
                           инертният материал, който е обложен с ДИМ, се използва в предписан промишлен или селскостопански процес;
                        
                     
                           г)
                        
                        
                           инертният материал, който е обложен с ДИМ, е обезвреден по такъв определен начин, който не представлява използване за строителни цели (26); или
                        
                     
                           д)
                        
                        
                           целият дълг или част от него, който се дължи на лице, което отговаря за подлагане на инертния материал на търговска експлоатация, е отписан в неговите сметки като несъбираемо вземане.
                        
                     
         
               (48)
            
            
               В член 30, параграф 1, буква б) от Закона за финансите от 2001 г. е предвидено данъчно облекчение, в случай че материалът е подложен на освободен от данък процес по смисъла на член 18, параграф 2, букви а), б) и в) от Закона за финансите от 2001 г., когато материалът вече е подлежал на ДИМ. По този начин се отразяват освобождаванията, предвидени в член 18, параграф 2.
            
         
               (49)
            
            
               Промишлените и селскостопанските процеси, които могат да се ползват от данъчно облекчение съгласно член 30, параграф 1, буква в), са посочени в приложението „Промишлени и селскостопански процеси“ към наредба 13 от Наредбите относно данъка върху инертните материали (общи разпоредби) от 2002 г. В Съобщение 2 относно ДИМ (27) са описани по-подробно видовете процеси, които са засегнати. Те са следните:
               
                  Промишлени процеси
               
               
                           —
                        
                        
                           Код 001: Производство на желязо, стомана и цветни метали и обработка чрез претопяване, включително леярски процеси, прецизни отливки, агломерационни инсталации и изтелгяне на тел
                        
                     
                           —
                        
                        
                           Код 002: Произвеждане на сплави
                        
                     
                           —
                        
                        
                           Код 003: Намаляване на емисиите във въздуха, земята и водата
                        
                     
                           —
                        
                        
                           Код 004: Филтриране и пречистване на питейна вода, въздух и масла
                        
                     
                           —
                        
                        
                           Код 005: Пречистване на отпадъчни води
                        
                     
                           —
                        
                        
                           Код 006: Производство на енергия
                        
                     
                           —
                        
                        
                           Код 007: Процеси с керамични материали
                        
                     
                           —
                        
                        
                           Код 008: Процеси с огнеупорни материали
                        
                     
                           —
                        
                        
                           Код 009: Производство на стъкло и изделия от стъкло
                        
                     
                           —
                        
                        
                           Код 010: Производство на стъклени влакна
                        
                     
                           —
                        
                        
                           Код 011: Изкуствени влакна
                        
                     
                           —
                        
                        
                           Код 012: Производство и преработка на храни и напитки
                        
                     
                           —
                        
                        
                           Код 013: Производство на пластмаси, каучук и PVC
                        
                     
                           —
                        
                        
                           Код 014: Химическо производство, например натриев карбонат (калцирана сода), магнезиев окис от морска вода, алуминиев оксид, силициев диоксид
                        
                     
                           —
                        
                        
                           Код 015: Производство на утаен калциев карбонат
                        
                     
                           —
                        
                        
                           Код 016: Производство на фармацевтични продукти, избелващи препарати, тоалетни продукти и детергенти
                        
                     
                           —
                        
                        
                           Код 017: Процеси с прилагане на аериране
                        
                     
                           —
                        
                        
                           Код 018: Производство на пълнители за покрития, уплътнители, лепила, бои, строителни разтвори, маджуни, замазки и други свързващи или модифициращи средства
                        
                     
                           —
                        
                        
                           Код 019: Производство на пигменти, лакове и мастила
                        
                     
                           —
                        
                        
                           Код 020: Производство на растежни среди и бои за странични маркировки за спортни игрища и други развлекателни съоръжения
                        
                     
                           —
                        
                        
                           Код 021: Изгаряне
                        
                     
                           —
                        
                        
                           Код 022: Производство на сикатив
                        
                     
                           —
                        
                        
                           Код 023: Производство на основи, подложки и мемори пяна за килими
                        
                     
                           —
                        
                        
                           Код 024: Процеси с използването на смоли
                        
                     
                           —
                        
                        
                           Код 025: Производство на добавки за смазочни материали
                        
                     
                           —
                        
                        
                           Код 026: Щавене на кожи
                        
                     
                           —
                        
                        
                           Код 027: Производството на хартия
                        
                     
                           —
                        
                        
                           Код 028: Производство на материали за изобразително изкуство
                        
                     
                           —
                        
                        
                           Код 029: Производство на пясък за игра, например за пясъчници за деца
                        
                     
                           —
                        
                        
                           Код 030: Производство на глинени въздушни мишени за стрелба
                        
                     
                           —
                        
                        
                           Код 031: Абразивни процеси: специализирана пясъкоструйна обработка, смилане без използване на желязо (барабанна мелница с камъчета за фино смилане) и производство на шкурка
                        
                     
                           —
                        
                        
                           Код 032: Използване като стабилизиращо средство (пропант) при проучване (или производство) на нефт, например пясък за стабилизиране на сондажи и промивни течности
                        
                     
                           —
                        
                        
                           Код 033: Десулфуризация на димни газове и очистване на димни газове в скрубер
                        
                     
                           —
                        
                        
                           Код 034: Производство на средства за подтискане на отделянето на прах в мини
                        
                     
                           —
                        
                        
                           Код 035: Производство на пожарогасители
                        
                     
                           —
                        
                        
                           Код 036: Производство на материали, използвани за противопожарна защита
                        
                     
                           —
                        
                        
                           Код 037: Неутрализация на киселини
                        
                     
                           —
                        
                        
                           Код 038: Производство на фрикционни материали, например автомобилни части
                        
                     
                  Селскостопански процеси
               
               
                           —
                        
                        
                           Код 039: Производство на добавки за почвата
                        
                     
                           —
                        
                        
                           Код 040: Производство на фуражи за животни
                        
                     
                           —
                        
                        
                           Код 041: Производството на материали за постелки за животни
                        
                     
                           —
                        
                        
                           Код 042: Производство на торове
                        
                     
                           —
                        
                        
                           Код 043: Производство на пестициди и хербициди
                        
                     
                           —
                        
                        
                           Код 044: Производството на растежна среда, включително компост, само за селскостопански и градинарски цели
                        
                     
                           —
                        
                        
                           Код 045: Обработка на почвата, включително обогатяване с минерали и намаляване на киселинността
                        
                     
         2.6.   СТАВКА
   
   
               (50)
            
            
               Първоначално ДИМ се начисляваше при ставка от 1,60 британски лири на тон. Ставката бе увеличена на 1,95 британски лири на тон за инертни материали, които са предмет на търговска експлоатация на или след 1 април 2008 г. В момента ставката, която се прилага, е 2 британски лири на тон (от 1 април 2009 г.).
            
         2.7.   ОСНОВАНИЯ ЗА ОТКРИВАНЕ НА ОФИЦИАЛНАТА ПРОЦЕДУРА ПО РАЗСЛЕДВАНЕ
   
   
               (51)
            
            
               Както бе посочено в съображение 170 от решението за откриване на процедурата, Комисията изразява съмнение, че разпоредбите за освобождаване и изключване от приложното поле на данъка, посочени в съображение 139 от решението за откриване на процедурата (28) („случаите на освобождаване, предмет на разследването“), са обосновани от общите принципи и логиката на ДИМ. При въпросните разпоредби за освобождаване и изключване от приложното поле на данъка изглежда получателите се освобождават от данък, който те обичайно би трябвало да платят и това представлява оперативна помощ. Тъй като тя не разполага с достатъчно информация, за да определи дали мярката отговаря на условията на Насоките на Общността относно държавната помощ за защита на околната среда от 2001 г. (29) (по-нататък наричани „Насоки относно държавната помощ за защита на околната среда от 2001 г.“) и на Насоките на Общността относно държавната помощ за защита на околната среда от 2008 г. (30) (по-нататък наричани „Насоки относно държавната помощ за защита на околната среда от 2008 г.“), Комисията има съмнения относно съвместимостта на разпоредбите за освобождаване, предмет на разследването, и случаите на изключване, с вътрешния пазар.
            
         3.   МНЕНИЯ ОТ ЗАИНТЕРЕСОВАНИ СТРАНИ
   
   
               (52)
            
            
               Както е посочено в съображение 10 по-горе, Комисията получи подробни мнения от заинтересованите страни след публикуването на решението за откриване на процедурата.
            
         
               (53)
            
            
               Мненията от заинтересованите страни се отнасят за i) самото решение за откриване на процедурата; ii) логиката на ДИМ; iii) освобождаване, за което по-рано в решението за откриване на процедурата е определено, че не съставлява държавна помощ, и iv) освобождаване, предмет на разследването.
            
         
               (54)
            
            
               За улеснение в настоящия раздел ще бъдат описани мненията, получени във връзка с решението за откриване на процедурата. Получените мнения от другите категории са представени в съответните раздели на настоящото решение.
            
         3.1.   МНЕНИЯ ОТНОСНО СЪДЪРЖАНИЕТО НА РЕШЕНИЕТО ЗА ОТКРИВАНЕ НА ПРОЦЕДУРАТА
   
   а)   Мнения от Richard Bird, BAA, получени на 20 и 23 декември 2013 г.
   
   
               (55)
            
            
               Г-н Bird представи на Комисията своето становище, изпратено във връзка с обществената консултация, организирана от органите на Обединеното кралство относно подхода за преустановяване действието на освобождаването от ДИМ, във връзка с които Комисията изрази съмнения в решението за откриване на процедурата.
            
         
               (56)
            
            
               Г-н Bird освен това твърди, че има редица неточности в решението за откриване на процедурата, а именно:
               
                           i)
                        
                        
                           определени са различни площадки за добив, с което се показва, че няма риск инертните материали да бъдат изчерпани в Обединеното кралство;
                        
                     
                           ii)
                        
                        
                           инертните материали от шлака, инертните материали от натрошен шифер и кварцовият пясък от производството на каолин винаги са били основен източник на инертни материали;
                        
                     
                           iii)
                        
                        
                           освободените от данъка инертни материали и рециклираните инертни материали не биха могли да заместят качествените инертни материали, които се изискват в строителството и които се добиват заедно с инертни материали с по-ниско качество (един тон с добро качество с един тон инертни материали с по-ниско качество). Поради този материал са образувани нови насипища;
                        
                     
                           iv)
                        
                        
                           налице са редица злоупотреби с ДИМ;
                        
                     
                           v)
                        
                        
                           открити са кариери единствено с цел производство на инертни материали, които са освободени от данъка (31). Г-н Bird твърди, че има кариери за добив на шифер, които произвеждат единствено шиферни скални материали, но не и шифер за покривни плочи. Г-н Bird посочва като пример наименованията на две кариери;
                        
                     
                           vi)
                        
                        
                           кариерите за добив на инертни материали от шисти произвеждат и продават необложени с данък инертни материали. Един милион тона шиста е използвана за изграждането на път близо до Единбург;
                        
                     
                           vii)
                        
                        
                           твърди се, че в решението за откриване на процедурата няма разбиране за това какво е инертен материал: скали с по-малки размери, натрошени или цели, включително естествен пясък и чакъл. Натрошени едри камъни за укрепване на морските брегове, камъни за защита на реки, камъни за изграждане на стени, камъни за камини, камъни за канавки, камъни за пътища и ломен камък за морски вълноломи се облагат с данък като инертни материали, ако според геоложките си характеристики те не са шифер или шисти;
                        
                     
                           viii)
                        
                        
                           ДИМ е безсмислен, тъй като сортираният камък за изграждане на стени, който не е рязан, се облага с данък;
                        
                     
                           ix)
                        
                        
                           само шифер от Северен Уелс може да се използва за покривни плочи. Шифер от други райони на Обединеното кралство не се използва за покривни плочи, а за камък за зидария или паваж. Пясъчници, камък за зидария и паважни камъни се облагат с данък. Шисти не се използват като покривен материал. Открити са кариери за добив на шифер и шисти, тъй като тези материали са освободени от данъка (32);
                        
                     
                           x)
                        
                        
                           твърди се, че ДИМ има на практика отрицателно въздействие върху околната среда, тъй като операциите, свързани с рециклирани инертни материали, също увреждат околната среда поради допълнителните разстояния за превоз на освободените от данъка материали;
                        
                     
                           xi)
                        
                        
                           кварцовият пясък от обработването на каолин винаги е бил източник на инертни материали. Има малки находища в Корнуол, поради това пясъкът от кариерите за добив на каолин не намалява добива на естествен пясък. Всъщност той е важен източник на пясък в този район. Добивът на този пясък изкривява пазара на натрошена фина скална маса, която е съпътстващ продукт от местните кариери за добив на инертни материали от твърди скали, чиято основна цел е производство на трошляк от инертни материали за бетонни, асфалтови и строителни приложения;
                        
                     
                           xii)
                        
                        
                           съпътстващите продукти от добив на каолин са освободени от данък, а съпътстващите продукти от добив на варовик се облагат с данък, дори когато варовикът се използва за селскостопански цели или за промишлена обработка. При тях се получават 20 % отпадъчни съпътстващи продукти;
                        
                     
                           xiii)
                        
                        
                           твърди се, че редица стари изчерпани кариери за добив на каолин са отворени отново единствено с цел експлоатация на освободените от данък инертни материали, тъй като каолинът е изчерпан. От друга страна, ако някой желае да експлоатира старо гранитно насипище, е необходимо да се плати данъкът;
                        
                     
                           xiv)
                        
                        
                           съпътстващите продукти от преработване и претопяване на метал в действителност не са същите като естествените инертни материали, но те никога не са били считани за отпадък и за тях има добър пазар. Г-н Bird твърди, че ДИМ следва да се прилага за съпътстващи продукти, които не са отпадък;
                        
                     
                           xv)
                        
                        
                           г-н Bird счита, че е невъзможно да се заменят качествените инертни материали с инертни материали, получавани от повечето операции, свързани с шифер, шисти или каолин.
                        
                     
         
               (57)
            
            
               В допълнение към тази информация г-н Bird изпрати на 10 февруари 2014 г. документ относно употребите на инертен материал от шлака, съпътстващ продукт от сектора на производство на стомана. С този документ се цели да се докаже, че шлаката не е отпадък, а първокласен инертен материал, който може да се използва като алтернатива на цимента.
            
         б)   Мнения от BAA, получени на 10 януари 2014 г.
   
   
               (58)
            
            
               BAA счита, че понятието „инертен материал“ не следва да се използва, за да се определи дали ДИМ води до предоставяне на държавна помощ или не, тъй като няма ясно определение на инертен материал, което да съответства на приложното поле на данъка. В решението за откриване на процедурата Комисията определя инертните материали като „скали, чакъл и пясък, извличани, за да се използват като насипна маса в строителството“. Твърди се обаче, че с ДИМ се облагат много материали, които се използват за цели, различни от това „да се използват като насипна маса в строителството“, като например ненарязан строителен камък, използван за изграждането на стени, едри камъни за укрепващи дейности, баласт за железопътни линии, камъни с висок коефициент на полируемост (PSV) за устойчив на плъзгане асфалт и др. BAA посочва, че британските органи за защита на конкуренцията са правили многократно оценка на пазара на инертни материали и са стигнали до общото заключение, че специализираните материали, като баласт за железопътни линии и камъни с висок коефициент на полируемост, се предлагат на различни пазари едни от други и от „инертните материали за строителни цели“, тъй като те се използват за различни приложения и няма заменяемост нито по отношение на търсенето, нито по отношение на предлагането (33).
            
         
               (59)
            
            
               BAA твърди, че три от разпоредбите за освобождаване от данъка, по отношение на които Комисията стигна до положително заключение в решението за откриване на процедурата, са избирателни, т.е. освобождаването от данък за рециклирани строителни отпадъци, инертни материали, извличани при изкопни дейности в хода на изграждането на пътища, железопътни линии, сгради и др., и промишлени отпадъци/съпътстващи продукти. BAA твърди, че от гледна точка на целта „пренасочване на търсенето“ тези три категории освободени от данък материали са в същото положение като отпадъците/съпътстващите продукти например от каолин, шифер и каменни въглища, по отношение на които Комисията изрази съмнения в решението за откриване на процедурата;
            
         в)   Мнения от дружество Lantoom Quarry, получени на 16 януари 2014 г.
   
   
               (60)
            
            
               Lantoom Quarry твърди, че решението за откриване на процедурата е довело до създаване на несигурност и е засегнало инвестициите и заетостта.
            
         4.   МНЕНИЯ ОТ ОБЕДИНЕНОТО КРАЛСТВО
   
   
               (61)
            
            
               Органите на Обединеното кралство предоставиха подробни мнения по отношение на съмненията, повдигнати в решението за откриване на процедурата, както и допълнителна информация и основанията за съвместимост на разпоредбите за освобождаване, които са предмет на разследването.
            
         
               (62)
            
            
               Не бяха получени мнения от органите на Обединеното кралство по отношение на съдържанието на самото решение за откриване на процедурата. За улеснение получените мнения и информация са представени в съответните раздели на настоящото решение.
            
         5.   ОЦЕНКА НА МЯРКАТА
   
   
               (63)
            
            
               При приемането на решението за откриване на процедурата Комисията вече беше решила да не повдига възражения срещу разпоредбите за освобождаване от данъка, изключване от приложното му поле и предоставяне на данъчни облекчения, предвидени в член 17, параграф 2, букви б), в) и г), член 17, параграф 3, букви б), в), г) и га), член 17, параграф 4, букви г) и д), член 17, параграф 4, буква а) (доколкото освободеният от данък материал се състои изцяло от каменни въглища, лигнитни въглища, шиста, шифер, използвани за други цели, а не като инертни материали), член 17, параграф 4, буква в) (когато той е съставен изцяло от строителни отпадъци), член 17, параграф 4, буква е) (освен за глина), член 18, параграф 2, буква а), член 18, параграф 2, буква б) (доколкото се отнася за материали, които не се използват като инертни материали), член 18, параграф 2, буква в), член 30, параграф 1, буква а), член 30, параграф 1, буква б) (доколкото се отнася за освободени от данъка процеси по смисъла на член 18, параграф 2, букви а) и в), член 30, параграф 1, буква б) (доколкото се отнася за освободен от данък процес по смисъла на член 18, параграф 2, буква б), при който се получават материали, които не се използват като инертни материали) и член 30, параграф 1, буква в) от Закона за финансите от 2001 г., изменен със Закона за финансите от 2002 г. и Закона за финансите от 2007 г., във връзка с ДИМ, тъй като Комисията счита, че те не включват държавна помощ по смисъла на член 107, параграф 1 от Договора. Поради това Комисията няма да прави оценка на тези разпоредби за освобождаване от данъка, за изключване от приложното му поле и за предоставяне на данъчни облекчения, определени в Закона за финансите от 2001 г., изменен със Закона за финансите от 2002 г. и Закона за финансите от 2007 г., във връзка с ДИМ, и ще ограничи оценката си до разпоредбите за освобождаване, които са предмет на разследването.
            
         5.1.   ОЦЕНКА НА ПОЛУЧЕНИТЕ МНЕНИЯ ОТНОСНО СЪДЪРЖАНИЕТО НА РЕШЕНИЕТО ЗА ОТКРИВАНЕ НА ПРОЦЕДУРАТА
   
   
               (64)
            
            
               Както е посочено в съображение 59 по-горе, BAA твърди, че разпоредбите за освобождаване от данъка за рециклирани строителни отпадъци, инертни материали, получавани при изкопни дейности в хода на изграждането на пътища, железопътни линии, сгради и др., и промишлени отпадъци/съпътстващи продукти, не съответстват на логиката на ДИМ от гледна точка на целта „пренасочване на търсенето“.
            
         
               (65)
            
            
               В решението за откриване на процедурата Комисията прави извода, че рециклираните инертни материали и новодобитите инертни материали не са в съпоставимо положение от гледна точка на целта на ДИМ и разграничаването между рециклирани инертни материали и новодобити инертни материали произтича от естеството и логиката на ДИМ. Ясно е, че използването на рециклиран инертен материал предотвратява добива на същото количество нов инертен материал, въпреки че процесът на рециклиране е в по-малка степен екологосъобразен от процеса на добив на нови инертни материали. Освен това стимулирането на използването на материали, които са неизбежният резултат от определени дейности, който би възникнал при всеки случай, помага за намаляване на натрупването на отпадъци и предотвратява добива на същото количество нов инертен материал.
            
         
               (66)
            
            
               Поради това тези три случая на освобождаване от данък допринасят за постигане на по-голяма полза за околната среда, като предотвратяват допълнителния добив.
            
         
               (67)
            
            
               В тази връзка някои заинтересовани страни посочиха, че има случаи на допълнителен добив единствено с цел получаване на инертни материали за продажба. Това определено са случаи на явна злоупотреба, които трябва да бъдат докладвани и разглеждани съгласно националното право на Обединеното кралство и не са в обхвата на правото в областта на държавната помощ.
            
         
               (68)
            
            
               Причините за съмненията, изразени от Комисията в решението за откриване на процедурата по отношение на отпадъците/съпътстващите продукти от добива на каолин, шифер и въглища, не засягат оценката на споменатите по-горе три разпоредби за освобождаване от данъка; по-специално съмненията, повдигнати от Комисията, не възпрепятстват окончателните резултати от официалната процедура по разследване и материалите, които са предмет на освобождаване, са различни и водят до различни обстоятелства.
            
         
               (69)
            
            
               Г-н Bird насочва вниманието към използването като инертни материали на редица материали, освободени от ДИМ, което доказва, че освобождаването от ДИМ помага за постигане на неговата екологична цел, тъй като те успешно заменят новодобитите инертни материали.
            
         
               (70)
            
            
               Данните, предоставени от органите на Обединеното кралство, които ще представим в съображение 143 по-долу, показват, че броят на кариерите, произвеждащи освободени от данъка материали, не се е увеличил след въвеждането на ДИМ, а всъщност е намалял.
            
         
               (71)
            
            
               Една от кариерите, за които г-н Bird твърди, че произвежда само шиферна скална маса, но не и шифер за покривни плочи, всъщност произвежда шифер за покривни плочи според нейния собствен уебсайт. По отношение на другата кариера органите на Обединеното кралство са се ангажирали да проверят какъв материал в действителност се произвежда там и ще започнат процедура по изпълнение съгласно националното законодателство в зависимост от резултатите от разследването.
            
         
               (72)
            
            
               Органите на Обединеното кралство и BAA твърдят, че те нямат информацията за това, че бивши изчерпани кариери за добив на каолин наскоро са били отворени отново. Органите на Обединеното кралство нямат сведения за предоставено разрешително в тази връзка и двамата производители на каолин и пластична глина нe са запознати с отварянето на тези кариери.
            
         5.2.   ДЪРЖАВНА ПОМОЩ ПО СМИСЪЛА НА ЧЛЕН 107, ПАРАГРАФ 1 ОТ ДОГОВОРА (ПРЕДИШЕН ЧЛЕН 87, ПАРАГРАФ 1 ОТ ДОГОВОРА ЗА ЕО)
   
   
               (73)
            
            
               Дадена мярка представлява държавна помощ по смисъла на член 107, параграф 1 от ДФЕС, ако отговаря на четири условия. Първо, мярката предоставя предимство на получателите. Второ, мярката поставя в по-благоприятно положение определени предприятия или стопански дейности (избирателност). Трето, мярката е отпусната от държавата или чрез държавни ресурси. Четвърто, мярката може потенциално да засегне търговията между държавите членки и да наруши конкуренцията на вътрешния пазар.
            
         
               (74)
            
            
               Съгласно установената съдебна практика понятието за помощ е по-общо от това за субсидия, тъй като включва не само ползи като самите субсидии, но и други видове държавна намеса, които под различна форма облекчават тежестите, обичайно натоварващи бюджета на едно предприятие, и които, без да са субсидии в строгия смисъл на думата, имат същото естество и последици (34).
            
         
               (75)
            
            
               Що се отнася до критерия за селективност на предимството, е необходимо да се разгледа въпросът дали в рамките на определен правен режим или определена данъчна система дадена държавна мярка може да постави в по-благоприятно положение определени предприятия или производството на някои стоки по смисъла на член 107, параграф 1 от ДФЕС в сравнение с други предприятия, които се намират в сходно фактическо и правно положение от гледна точка на преследваната от съответната схема или данъчна система цел (35).
            
         
               (76)
            
            
               Не изпълнява това условие за избирателност обаче мярка, която, макар да предоставя предимство на своя получател, е оправдана с оглед на естеството или общата структура на данъчната система, в която се вписва (36). Съответно държава членка може да докаже, че тази мярка произтича пряко от основните или ръководните принципи на данъчната ѝ система.
            
         
               (77)
            
            
               За целите на преценката на избирателния характер на предимството, предоставено от съответната мярка, е важно да се определи референтната рамка, тъй като съществуването на предимство може да бъде установено само при съпоставка с тази референтна рамка (37).
            
         
               (78)
            
            
               В обобщение, избирателността може да се оцени, като се следва подход в три стъпки:
               
                           i)
                        
                        
                           установяване на референтната система (или системата на обичайно данъчно облагане), в рамките на която се определя принципът на обичайно данъчно облагане на ДИМ и (екологичната) цел;
                        
                     
                           ii)
                        
                        
                           установяване дали данъчното разграничение представлява дерогация от режима на обичайното данъчно облагане, доколкото то прави разграничение между стопански субекти, които са в сходно правно и фактическо положение; и
                        
                     
                           iii)
                        
                        
                           в случай на сходно правно и фактическо положение данъчното разграничение не представлява дерогация, ако то може да бъде обосновано от целта на данъчната система. При отсъствие на такава обосновка мярката трябва да се счита де факто с избирателен характер. При обосноваване на данъчното разграничение може да се прави позоваване само на присъщите механизми на данъчната система, необходими за постигане на преследваната цел. Цели, които не са свързани с данъчната система, не могат да бъдат вземани под внимание в тази връзка.
                        
                     
         
               (79)
            
            
               Както потвърди Общият съд (38), референтната рамка, в светлината на която трябва да се определят обичайното данъчно облагане и съществуването на евентуални избирателни предимства, се състои от самия ДИМ, който установява специфичен данъчен режим, приложим в сектора на инертните материали в Обединеното кралство. Именно по отношение на обичайното данъчно облагане и целта на ДИМ е необходимо да се разгледа дали данъчните разграничения са обосновани.
            
         
               (80)
            
            
               Комисията разгледа Закона за финансите от 2001 г., изменен с обратна сила със Закона за финансите от 2002 г. Тъй като ДИМ е текуща схема, Комисията разгледа също така разпоредбата за освобождаване, определена в член 17, параграф 3, буква га), която бе въведена със Закона за финансите от 2007 г.
            
         5.3.   ОБИЧАЙНО ДАНЪЧНО ОБЛАГАНЕ СЪГЛАСНО ДИМ И ЦЕЛТА НА ДИМ
   
   
               (81)
            
            
               ДИМ е данък върху инертните материали. С член 16, алинеи 1 и 2 от Закона за финансите от 2001 г. се установява данък върху облагаемите инертни материали, които са подложени на търговска експлоатация в Обединеното кралство на или след датата на влизането му в сила.
            
         
               (82)
            
            
               ДИМ бе въведен на 1 април 2002 г. В член 19 е определено какво представлява търговската експлоатация. Предвидени са четири типа търговска експлоатация: а) отстраняване на инертния материал от площадката му на произход; б) сключване на споразумение за доставка; в) използване за строителни цели; или г) смесване с материал или вещество, различно от вода.
            
         
               (83)
            
            
               По отношение на понятието „инертни материали“ органите на Обединеното кралство потвърдиха по редица поводи, че ДИМ не е замислен като данък върху всички добивани полезни изкопаеми и дори не върху всички скали, чакъл или пясък, а само върху скали, чакъл и пясък, добивани с цел да се използват като насипна маса в строителството.
            
         
               (84)
            
            
               Това се потвърждава от подготвителните дейности във връзка с ДИМ (39). Тези дейности потвърждават, че от самото начало ДИМ е предвиден като данък върху инертните материали, а не върху конкретно добивано полезно изкопаемо. Това бе признато също от Общия съд (40).
            
         
               (85)
            
            
               Както е посочено в съображение 14 по-горе, инертните материали могат най-общо да се опишат като материали от гранули или частици, който поради това, че са физически и химически инертни, са подходящи за употреба, самостоятелно или в добавка с цимент, вар или битумен материал, в строителството като бетон, обикновен чакъл, асфалт или дренажни слоеве или за употреба като материал за пълнеж. Естествените инертни материали са пясък, скали и чакъл. Материалите, които се използват като инертни материали, могат обаче да служат и за други цели. С други думи, за целите на ДИМ, дали даден материал ще се счита като инертен материал или не ще зависи по-скоро от неговата употреба, а не от геоложкия му състав.
            
         
               (86)
            
            
               В хода на изготвянето на законодателството относно ДИМ органите на Обединеното кралство осъзнаха, че определянето на приложното поле на данъка въз основа на употребата би било проблематично, тъй като предназначението на продукта би могло да се смени след изтичане на данъчния срок (41). Органите на Обединеното кралство избраха друг метод, за да разрешат този проблем. Вместо да се използва точно определение на понятието „инертен материал“ или общи критерии за данъчно облагане, в Закона за финансите от 2001 г. се постановява, че с данъка се облагат пясък, чакъл или скали, но след това приложението и обхватът на данъка се ограничават чрез определяне на разпоредби за изключване от приложното поле на данъка, освобождаване и предоставяне на данъчни облекчения за скали, пясък или чакъл, които са използвани за определени цели или са подложени на определени процеси.
            
         
               (87)
            
            
               Целта, определена за ДИМ, е да се гарантира, че въздействието върху околната среда от извличането на инертните материали (по-специално вреди за биологичното разнообразие и влошаване на изгледа) е по-пълно отразено в цените и по този начин да се стимулира по-ефективно извличане и използване на инертните материали. Той също така има за цел да насърчава пренасочване на търсенето — от новодобити инертни материали към алтернативни инертни материали като рециклираните инертни материали и инертните материали, които са съпътстващи продукти или отпадъчни материали от някои добивни или промишлени процеси. Пренасочването на търсенето от своя страна ще намали необходимостта от нов добив на инертни материали и по този начин ще ограничи щетите върху околната среда, свързани с добивната дейност.
            
         
               (88)
            
            
               В решението за откриване на процедурата Комисията счете, че е необходимо да се установи целта, определена за данъчната система на ДИМ, не чрез използване на понятията „необработени или първични инертни материали“, a чрез позоваване на нейното съдържание. Терминологията е описана по-подробно в съображения 64—65 от решението за откриване на процедурата.
            
         
               (89)
            
            
               Независимо от използваната терминология, органите на Обединеното кралство противопоставят инертни материали, които са (ново)добити, за да бъдат използвани като инертни материали, и различни материали, които не са новодобити като инертни материали или които са неизбежно получени в резултат на други дейности, чиято цел не е била добив на инертни материали, но които въпреки това биха могли да служат като алтернативи на инертни материали, които са извлечени неотдавна специално с тази цел.
            
         
               (90)
            
            
               Като взе под внимание обясненията, предоставени от органите на Обединеното кралство, Комисията заключи в решението за откриване на процедурата, че принципът на обичайно данъчно облагане за ДИМ се изразява в облагане с данък на скали, чакъл и пясък, (ново)добити, за да бъдат използвани като инертни материали, и подложени на търговска експлоатация в Обединеното кралство на или след 1 април 2002 г.
            
         
               (91)
            
            
               По отношение на неговата цел, Комисията отбеляза, че с ДИМ се цели добивът на инертни материали да се направи по-ефективен, като в неговата структура се включат разходите за околната среда, свързани с тази дейност. Освен това с този данък се цели постигане на пренасочване на търсенето: от целенасочен добив на скали, чакъл и пясък за употребата им като инертни материали в сектора на строителството към използване на инертни материали, които са съпътстващите продукти или отпадъчни материали от определени процеси, или на рециклирани инертни материали.
            
         
               (92)
            
            
               Комисията получи подробни мнения от заинтересованите страни по отношение на принципа на обичайно данъчно облагане и целта на ДИМ.
            
         5.4.   ПОЛУЧЕНИ МНЕНИЯ ОТНОСНО ПРИНЦИПА НА ОБИЧАЙНО ДАНЪЧНО ОБЛАГАНЕ И ЦЕЛТА НА ДИМ
   
   а)   Мнения от BAA, получени на 15 септември 2014 г.
   
   
               (93)
            
            
               BAA заяви отново своята позиция от изпратената по-рано информация, че по своята същност ДИМ е нелогичен. BAA твърди, че няма ясно определение за инертни материали, което може да обясни приложното поле на ДИМ. BAA твърди, че с ДИМ се облагат много материали, които са извън приложното поле на определението, дадено в решението за откриване на процедурата, т.е. материали, които се използват за цели, различни от тази да „служат като насипна маса в строителството“ или за използване в бетон, обикновен чакъл, асфалт, дренажни слоеве или за употреба като материал за пълнеж. Сдружението твърди, че едрите камъни за укрепване на морските брегове, които се облагат с данъка, не се използват за добавяне на насипна маса в строителството и са много по-големи и тежки от инертните материали, които се използват за бетон или за другите посочени употреби. Освен това ненарязаният строителен камък се облага с ДИМ, въпреки че той се използва за изграждане на стени на сгради и традиционни полски огради (т.е. стени, разделящи земеделски площи), вместо за някоя от посочените употреби. BAA изтъква, че не може да се твърди, че тези материали са „инертни материали“, а че шиферът за покривни плочи, рязаният строителен камък или глината за производство на тухли не са „инертни материали“. Всички материали представляват скална маса, извлечена от земните недра, но се използват за различни предназначения и не са взаимозаменяеми. Освен това се предполага, че няма екологична основа за обозначаването на някои от тези материали като „инертни материали“, а други не.
            
         
               (94)
            
            
               BAA твърди, че е проблематичен фактът, че освобождаването от данъка се основава на геоложкия състав на материала, тъй като в геологията понятията „глина“, „шисти“ и „шифер“ обхващат скали с много различен геоложки състав, които се добиват от кариери, които не биха могли да произвеждат покривни плочи от шифер или керамични изделия. Въпреки това от гледна точка на геологията този материал се определя като освободени от данък глина, шиста и шифер. BAA представя някои твърдения от д-р Rachel Hardie, геолог-специалист, по отношение на ограничения избор на геоложки понятия за разграничаване на скалите. Освен това освобождаването за материал, съставен основно от определени геоложки групи, създава допълнителни затруднения. BAA представи в тази връзка доклад, изготвен през 2003 г. от Британското геоложко дружество (British Geological Society) за данъчните органи на Обединеното кралство в помощ на данъчните служители при прилагане на правото на освобождаване за шифер, шисти и глина по правилен начин от гледна точка на геологията (по-нататък наричан „докладът“). Докладът има за цел да даде определение на шиста, шифер и глина по отношение на техните характеристики и геоложки произход, което да бъде от помощ на данъчните органи на Обединеното кралство. В него обаче се посочва, че „се счита, че първоначалният избор на тези понятия за целите на закона е основан на тяхната употреба като търговски стоки от рудодобив, а не като геоложки единици.“ В доклада се споменава също така, че „[г]лина, шиста, аргилит и шифер се срещат на много места в Обединеното кралство“, като често шистите „се намират между пластове от пясъчници“.
            
         
               (95)
            
            
               BAA твърди, че органите на Обединеното кралство използват шиста и аргилит като синоними и поради това цялата група от сходни скали се разглеждат като освободени от данък. Освен това BAA твърди, че определенията на трите материала, дадени в доклада, са много ограничаващи и че други материали биха могли също да бъдат категоризирани като шиста, шифер или глина. Например шиферните скали с необходимата „шистозност“ за производство на покривни плочи са рядко срещани и скали със слабо изразена шистозност, които биха били неподходящи за разцепване, може да са много по-разпространени, но въпреки това се квалифицират като шифер. Освен това BAA твърди, като се позовава частично на доклада, че шифер се добива също с декоративни архитектурни цели, т.е. за дялан камък, облицовка за стени, паваж, первази, камини, плотове и орнаменти за домове и градини, като за тези предназначения от по-голямо значение би била възможността за рязане и шлифоване, отколкото наличието на шистозност. BAA представя пример с кариера за добив на шифер, която произвежда шифер, различен от този за покривни плочи, и поради това се твърди, че не е ясно дали материалът следва въобще да се квалифицира като шифер.
            
         
               (96)
            
            
               BAA твърди въз основа на своя опит, че обикновено се търси експертно становище на геолог за установяването на наличните скали в дадена кариера за целите на ДИМ и това дали може да се приложи освобождаване за техния добив.
            
         
               (97)
            
            
               BAA заявява, че няма информация за възникването на насипища на остатъци от шифер и шисти от момента на въвеждане на ДИМ, но има сведения, че са се увеличили насипищата на съпътстващи продукти от добива на облагани с данък инертни материали. BAA представя като примери три кариери, където са се образували насипища на съпътстващи продукти. Една кариера е трябвало да експедира повече от 1 милион тона съпътстващи продукти, а друга — да инвестира 2 млн. GBP в нова инсталация за допълнителна обработка на своя съпътстващ продукт, за да може той да се продава.
            
         б)   Мнения от BAA, получени на 17 януари 2014 г.
   
   
               (98)
            
            
               BAA твърди, че когато органите на Обединеното кралство са прекратили действието на разпоредбите за освобождаване от ДИМ, по отношение на които Комисията е повдигнала съмнения в решението за откриване на процедурата, тези органи всъщност са въвели други две разпоредби за освобождаване, т.е. за глина и шиста, използвани при керамични строителни продукти, и гипс, използван при мазилки и гипсокартон. То счита, че не може да се приеме, че тези материали са в различно положение от материалите, обложени с ДИМ, предвид неговата екологична логика. BAA твърди, че тези материали са в същото положение като скали, пясък и чакъл, тъй като те са добивани за строителни цели. То твърди, че тези допълнителни разпоредби за освобождаване представляват държавна помощ, която не би следвало да се приема от Комисията за съвместима помощ, тъй като не са изпълнени съответните условия.
            
         
               (99)
            
            
               BAA посочва, че добивът на глина и шисти, използвани за производството на керамични строителни продукти, би могъл да се намали, като се използват бетонни строителни продукти, които могат да се произвеждат от отпадъчни материали/съпътстващи продукти от кариери (които често се облагат с данък).
            
         
               (100)
            
            
               BAA твърди, че няма значение, че глината претърпява химическа промяна, когато се използва в производството на тухли и други керамични продукти, използвани в строителството, тъй като това няма отношение от екологична гледна точка;
            
         в)   Мнения от дружество Cloburn Quarry Company Ltd, получени на 17 януари 2014 г.
   
   
               (101)
            
            
               Cloburn Quarry твърди, че то добива гранит и граувак. Граувак се използва за устойчиви на плъзгане инертни материали с коефициент на полируемост (PSV), по-голям от 70. Тъй като съпътстващите продукти от добива на този материал не подлежат на освобождаване, се натрупват големи запаси от прах от граувак и те ще се превърнат в голям проблем след време.
            
         
               (102)
            
            
               Cloburn Quarry твърди, че продажбите на кариерата са намалели неотдавна от 1,3 милиона тона през 2007/2008 г. на 0,5 милиона тона. Предполага се, че това се дължи в по-малка степен на рецесията и в по-голяма степен на продажбите на освободени от данъка материали от конкурентни кариери.
            
         
               (103)
            
            
               Според Cloburn Quarry ДИМ намалява шансовете на кариерата да се конкурира с вносни инертни материали, тъй като техните съпътстващи продукти се продават на други места без да бъдат облагани с данък, а при външния пазар дружеството трябва да се конкурира с кариери, които не трябва да плащат сходен данък.
            
         
               (104)
            
            
               Cloburn Quarry твърди, че ДИМ е довел до подтискане на пазара, т.е. ниска цена за инертните материали, а освободените от данъка кариери могат да превозват своите материали до по-далечни места.
            
         
               (105)
            
            
               Според Cloburn Quarry през 2013 г. кариерата е отчела загуби при продажбите, възлизащи на 50 000 тона инертни материали, поради освободените от данъка кариери. Налице е особен проблем със залежите на шиста, които се използват в големите строителни обекти, особено по коридора Глазгоу-Единбург. Около 1 милион тона шисти са използвани за изграждането на пътища. Това е засегнало конкуренцията, тъй като другите кариери не могат да продават своите съпътстващи продукти с ниска стойност. Освен това ярко червените инертни материали на кариерата се конкурират с лилаво-червения декоративен шифер, който е освободен от данъка.
            
         
               (106)
            
            
               Кариерата твърди, че тя е изправена пред конкуренция и е изгубила поръчки за проекти, които са възложени на кариери, за които тя подозира, че извличат полза от правото на освобождаване от ДИМ. Според кариерата един от договорите, които тя е изгубила, е спечелен от кариера, която е получила разрешително за планиране за експлоатация на находище на освободена от данък шиста с цел добив на инертни материали. Според кариерата е имало най-малко 800 000 тона шиста, която би могла да се продаде чрез форуърден договор на основния изпълнител.
            
         
               (107)
            
            
               Кариерата представи също така редица общи мнения относно липсата на екологичен обхват на ДИМ;
            
         г)   Мнения от дружество Blinkbonny Quarry (Borders) Ltd. (по-нататък наричано „Blinkbonny Quarry“), получени на 8 януари 2014 г.
   
   
               (108)
            
            
               Blinkbonny Quarry докладва, че то е изправено пред конкуренция в лицето на друга кариера, която вероятно продава освободен от данъка материал, включен в готови бетонни смеси и поради това може да предлага по-ниски цени. То счита, че ако не бе предоставено това право на освобождаване, конкурентната кариера нямаше да бъде отворена и нямаше да може да се конкурира на пазара. Кариерата твърди, че правото на освобождаване дава възможност на нейния конкурент да превозва материала си на по-големи разстояния, което причинява щети върху околната среда.
            
         
               (109)
            
            
               Blinkbonny Quarry освен това представи серия от мнения в отговор на решението за откриване на процедурата. То твърди, че мярката поставя в по-благоприятно положение тези, които се ползват от правото на освобождаване, като им позволява да продават продукти на отворен пазар, без да имат същите разходи, като онези, които не се ползват от това предимство.
            
         
               (110)
            
            
               Blinkbonny Quarry счита, че ДИМ не е успял да постигне екологичната си цел, тъй като той е довел до създаването на по-евтин материал който се превозва на по-далечни разстояния и който насърчава добива на освободен от данъка инертен материал с цел производство на евтини материали, които не са съпътстващи продукти или отпадъци. Освен това кариерата твърди, че освободените от данъка шисти и шифер се продават като инертни материали за строителни цели и поради правото на освобождаване се добиват повече шисти и шифер за употреба като инертни материали.
            
         д)   Мнения от дружество Kinegar Quarries Ltd (по-нататък наричано „Kinegar Quarries“), получени на 15 януари 2014 г.
   
   
               (111)
            
            
               Kinegar Quarries твърди, че всички кариери произвеждат инертни материали от по-нисък клас. Според него няма разлика дали продуктът е шифер, който се изнася по целия свят, или инертни материали за ежедневна употреба, които се използват в район от 15 мили от кариерата. Kinegar Quarries твърди, че тъй като инертните материали са вторични продукти, те могат да се използват по най-различни начини и те винаги са били евтини. Kinegar Quarries освен това счита, че разходите за инертните материали са ниски, тъй като те са съпътстващ продукт от производството на продукт с по-висока стойност, и с цел поддържане на баланс при запасите тяхната цена ще бъде определена съгласно търсенето и предлагането. Въпреки това то твърди, че инертните материали винаги са носили известни приходи докато не е бил въведен ДИМ. След този момент вторичните инертни материали е трябвало да се конкурират с инертни материали, които се ползват от правото на освобождаване, и при определени обстоятелства, това е било невъзможно. Производството на вторични инертни материали обаче не е намаляло, тъй като има търсене на продукт с по-високо качество. Те просто не могат да се продават в същата степен. Твърди се, че това води до повишаване на наличните запаси от вторични инертни материали. Освен това Kinegar Quarries твърди, че няма екологични ползи поради допълнителния превоз на инертни материали.
            
         
               (112)
            
            
               Kinegar Quarries твърди, че правителството на Обединеното кралство е целяло да гарантира, че производителите на материали, различни от инертни материали, ще могат да продават своите съпътстващи продукти като освободени от данък инертни материали, за да се намалят до минимум техните запаси от съпътстващи продукти. То счита, че тази цел е постигната чрез правото на освобождаване от данъка, предоставено на производителите на материали, различни от инертни материали (и на все по-голям брой производители на инертни материали), за продукти, които следва на практика да се наричат инертни материали, тъй като се продават за същото предназначение като материал от производител на инертни материали. Запасите от съпътстващи продукти обаче са се изместили от производителите на материали, различни от инертни материали, в производителите на инертни материали, които плащат данък.
            
         
               (113)
            
            
               Kinegar Quarries посочва, че след въвеждането на ДИМ неговите продажби на вторични инертни материали са спаднали от 50 000 тона през 2007 г. на 9 000 тона през 2013 г., като това не може да се припише изцяло на икономическата рецесия. То твърди, че вече не е в състояние да се конкурира с освободените от данъка инертни материали, тъй като неговите цени са с 1,5—2,0 GBP по-високи от тези на конкурентите му;
            
         д)   Мнения от дружество Torrington Stone Ltd. (Beam Quarry & Vyse Quarry) (по-нататък наричано „Torrington Stone“), получени на 17 януари 2014 г.
   
   
               (114)
            
            
               Torrington Stone твърди, че ако неговите две кариери не бяха собственост на едно и също дружество, те нямаше да бъдат днес жизнеспособни поради въвеждането на ДИМ. То посочва, че клиентите избират своята покупка въз основа на описанието на материалите, като качество и размер, а не въз основа на геоложкия състав на материалите. Клиентите не знаят дали даден материал се облага с данък или не.
            
         
               (115)
            
            
               Една от кариерите произвежда основно шиста със съпътстващи продукти от добива на аргилит, а другата произвежда основно пясъчник с остатъци от шиста. Всички те се продават като инертни материали. Съпътстващите продукти от добива на аргилит не могат да се продават на печалба и поради това се изхвърлят;
            
         ж)   Мнения от дружество Mineral Products Association Ltd. (по-нататък наричано „Mineral Products Association“), получени на 2 януари 2014 г.
   
   
               (116)
            
            
               Mineral Products Association твърди, че способността на някои оператори да добиват освободени от данъка материали, като шиста и шифер, с цел доставки до пазарите на инертни материали, противоречи на първоначалните принципи на концепцията за ДИМ. Дружеството счита, че добиваните материали, които се използват като инертни материали, следва да бъдат облагани с ДИМ, а освобождаването следва да бъде ограничено до използването на материалите за употреба, различна от инертни материали.
            
         
               (117)
            
            
               Дружеството твърди, че материалите, които се получават в резултат на отделни горивни процеси или претопяване и рафиниране на метал, са същински съпътстващи продукти от тези процеси и те следва да бъдат освободени от данъка, тъй като те отговорят на основната цел на ДИМ за насърчаване на употребата на рециклирани материали и ефективност на ресурсите. За сравнение, разпоредбите за освобождаване на шисти, шифер и други добивани материали изкривяват местния пазар, тъй като те водят до замяната на обложени с данък материали с необложени материали.
            
         з)   Мнения от BAA, получени на 10 януари 2014 г.
   
   
               (118)
            
            
               BAA твърди, че екологичната цел на ДИМ е да се постигне промяна в търсенето в полза на отпадъчни материали/съпътстващи продукти, а не прилагане на принципа „замърсителят плаща“, както твърди Комисията в решението за откриване на процедурата. Тази посочена основна цел за прилагане на принципа „замърсителят плаща“, ако в действителност е приложима, би довела до избирателен подход към материалите (към „сектора на инертни материали“, но не и към друга дейност по добив на полезни изкопаеми), което неизбежно води до държавна помощ. По-скоро екологичната цел на ДИМ е насърчаване на използването на инертни материали, които са съпътстващи продукти на отпадъците от определени процеси, или на рециклирани инертни материали, като по този начин се намали използването на добивани инертни материали (логиката за постигане на пренасочване на търсенето).
            
         
               (119)
            
            
               BAA твърди, че ако евентуално се приеме, че логиката на данъка е постигане на „пренасочване на търсенето“, това ще означава на практика, че ДИМ ще бъде ограничен до скали, пясък или чакъл, използвани за добавяне на насипна маса в строителството, и че предвид тази цел от правото на освобождаване следва да се ползват само съпътстващи продукти или отпадъци, които биха могли да заменят извлечените полезни изкопаеми. BAA обаче посочва, че това ограничаване не е ръководният принцип при облагането с ДИМ, което разрешава да бъдат облагани материали, които не могат да се заменят.
            
         
               (120)
            
            
               BAA счита, че дори и ако разпоредбите за освобождаване, които са предмет на разследването, бъдат премахнати, приложното поле на ДИМ няма да съответства на логиката на неговата екологична цел, т.е. логиката за постигане на пренасочване на търсенето. Според BAA в резултат на премахването на разпоредбите за освобождаване за съпътстващи продукти/отпадъчни материали ДИМ ще съответства в по-малка степен на своята екологична цел. За сметка на това сдружението твърди, че премахването на разпоредбите за освобождаване за материал, извлечен с цел да се използва като инертен материал, например шифер и шисти, би било в съответствие с екологичната цел на ДИМ.
            
         
               (121)
            
            
               BAA счита, че фактът, че приложното поле на ДИМ не съответства на екологичната цел за „постигане на пренасочване на търсенето“, се подкрепя от факта, че съпътстващият продукт/отпадъците от производството на вар или рязан строителен камък и материали като баласт за железопътни линии и камък с висок коефициент на полируемост (PSV), за които няма заместител, се облагат с данък.
            
         
               (122)
            
            
               BAA счита, че приложното поле на ДИМ е твърде отдалечено от неговата екологична логика. Това би могло да се дължи на факта, че някои от материалите, които не се облагат с данък, биха могли да се заменят със съпътстващ продукт или отпадъчен материал. Като пример то посочва глина, използвана за тухли, и пластична глина, използвана за плочки.
            
         и)   Мнения от BAA, получени на 17 януари 2014 г.
   
   
               (123)
            
            
               BAA изпрати копие от Ръководството относно строителен камък и шифер, добивани в района на Корнуол, от 2007 г., и отбеляза, че в тази публикация няколко кариери за гранит и шифер рекламират, че произвеждат сходни видове продукти и строителен камък. BAA твърди, че ръководството показва, че освобождаването от ДИМ не съответства на неговата логика, т.е. постигане на пренасочване на търсенето — от материали, добивани с цел използването им като инертни материали, към отпадъчни материали, които могат да се използват като инертни материали.
            
         
               (124)
            
            
               BAA твърди, че има доказателства, че наличието на освобождаване за съпътстващи продукти/отпадъчни материали от кариерите за каолин е насърчило добива на повече материал от необходимото, единствено с цел да се извлече полза от правото на освобождаване за предполагаемите съпътстващи продукти, т.е. висококачествен гранит (42). BAA освен това заявява, че има също така доказателства, че някои оператори на кариери за каолин съсредоточават усилията си върху добива на тези предполагаеми съпътстващи продукти, отколкото върху първичния материал от каолин (43). BAA се позовава на съобщение, изпратено по електронна поща от оператор на кариера до BAA (44), в което се твърди, че от въвеждането на ДИМ този оператор изпитва сериозни затруднения при конкурирането си с инертни материали от кариери за каолин, тъй като инертните материали, които те произвеждат, са по-евтини и са завладели пазара. Съгласно електронното съобщение инертните материали, продавани от кариерите за каолин, са висококачествен камък, а не вторичен продукт или съпътстващ продукт. Производството на оператора на съответната кариера е намаляло наполовина и той не е отбелязвал печалба в продължение на повече от 9 години. Неговите отпадъчни материали не могат да се продават.
            
         
               (125)
            
            
               BAA твърди, че начинът, по който ДИМ се прилага в контекста на добив на вар, е проблематичен. Добивът на вар сам по себе си не се облага с данък, но неговите отпадъчни материали или съпътстващи продукти се облагат с данък. Освен това ДИМ се прилага за фини материали, съпътстващи продукти или отпадъчни материали от определени кариери, които могат да се използват при производството на бетонни строителни блокове, които биха могли да се използват като заместител на тухли, произвеждани от необложена с данък глина;
            
         й)   Мнения от сдружение Quarry Products Association Northern Ireland Limited (по-нататък наричано „QPANI“), получени на 8 януари 2014 г.
   
   
               (126)
            
            
               QPANI твърди, че то представлява приблизително 95 % от дружествата, занимаващи се с доставка на продукти от кариери до строителната промишленост в Северна Ирландия. QPANI счита, че ДИМ е с погрешна концепция от самото начало, тъй като материалите следва да се облагат с данък въз основа на тяхната употреба, а не въз основа на геоложкия им характер.
            
         
               (127)
            
            
               QPANI счита, че шиста и шифер следва да не бъдат освобождавани от данъка върху инертните материали, ако те се използват като инертни материали. Шифер и шисти се използват като инертни материали при пазарите на строителни продукти в Обединеното кралство и могат да имат значително въздействие върху местните пазари, когато те се доставят на пазарите на инертни материали. Това важи в особена степен за Северна Ирландия. Въпреки че доставката на шифер и шисти за употреба като инертни материали може да включва материали, които на практика са съпътстващи продукти от добив за цели, различни от употреба като инертни материали (например добив на шифер за производството на покривни плочи), тези материали се добиват основно за доставка на пазарите на инертни материали.
            
         
               (128)
            
            
               QPANI поставя под въпрос освобождаването от данък на материали, които са съставени „основно“ от каменни въглища, лигнитни въглища, шифер или шисти. Според QPANI би било по-просто и по-логично, ако се прави разграничение между материали, използвани като инертни материали, от една страна, и тези използвани за предназначения, различни от тези като инертни материали, от друга страна. Материалите, използвани като инертни материали, следва да бъдат облагани с ДИМ, а материалите, използвани за употреби, различни от инертни материали, следва да не бъдат облагани с този данък.
            
         
               (129)
            
            
               QPANI счита, че ДИМ е довел до щети върху околната среда поради възможността за превозване на освободените от данъка материали на по-далечни разстояния.
            
         
               (130)
            
            
               QPANI твърди, че стотици хиляди тона шиста са внесени от Донегал, Република Ирландия. Шиста от Република Ирландия се продава на пазарите на строителни продукти в цяла Северна Ирландия. В строителните проекти по границата с Република Ирландия са използвани инертни материали, квалифицирани като шисти, които са добити в Република Ирландия и са освободени от данък.
            
         
               (131)
            
            
               QPANI освен това посочва камък, който е описан като шиста, и поради това неправомерно се ползва от правото на освобождаване;
            
         к)   Мнения от органите на Обединеното кралство
   
   
               (132)
            
            
               Органите на Обединеното кралство поддържат своята позиция, че разпоредбите за освобождаване и облекченията, предмет на разследването, не водят до държавна помощ. По-специално те твърдят, че разграниченията, които се правят от данъка, са обосновани от естеството или общата структура на данъчната система и следователно не удовлетворяват условието за избирателност.
            
         
               (133)
            
            
               Органите на Обединеното кралство потвърждават описанието на инертните материали, включено в съображение 8 от решението за откриване на процедурата. Освен това те изразяват съгласие с логиката на ДИМ, описана в съображение 67 от решението за откриване на процедурата.
            
         
               (134)
            
            
               Органите на Обединеното кралство посочват, че Общият съд е отбелязал в точка 55 от своето решение от 7 март 2012 г.: „принципът на обичайно данъчно облагане, на който се основава данъкът върху инертните материали, почива само на понятието за търговското използване в Обединеното кралство на материал, който се облага като „инертен материал“. Органите на Обединеното кралство твърдят, че тъй като не е предвидено с ДИМ да се облагат скали, пясък или чакъл, добивани за употреба в индустриални или селскостопански процеси, всеки платен налог върху материали, използвани за различни цели от употребата като инертни материали, е възстановим като данъчен кредит. Съгласно същата логика скали, пясък или чакъл, които се добиват, но не се експлоатират за търговски цели (както е определено в законодателството), попадат извън приложното поле на данъка.
            
         
               (135)
            
            
               Обединеното кралство обяснява, цитирайки решението на Общия съд, че целта на ДИМ: „… се състои главно в насърчаване използването в сектора на строителството на инертни материали, които представляват съпътстващи продукти или отпадъци, получени от някои процеси (инертни материали, наричани също „вторични“), или на рециклирани инертни материали, за да се намали по този начин използването на инертните материали, добити в кариерите (инертни материали, наричани също „първични“), които са невъзобновяеми природни ресурси, и в резултат на това да се ограничи засягането на околната среда, свързано с този добивен процес (наричана по-нататък „целта за пренасочване на търсенето“ или „екологичната цел на ДИМ“).
            
         
               (136)
            
            
               Органите на Обединеното кралство твърдят, че логиката на данъка е ясно изложена от самото начало в оценката на регулаторното въздействие: „Основната цел на избрания от правителството вариант ще бъде да се намалят разходите за опазване на околната среда, свързани с добив, които са наложени на физическите лица и фирмите в обществото като цяло, както и да се насърчи рециклирането.“
            
         
               (137)
            
            
               Органите на Обединеното кралство твърдят, че ДИМ се стреми да постигне своята екологична цел по два различни, но взаимосвързани начина. На първо място налагането на данъка помага да се поемат някои от щетите, причинени от добива и транспортирането на инертни материали. По този начин данъкът води до намаляване на търсенето на добити неотдавна инертни материали, тъй като разходите нарастват. На второ място, предоставени са освобождавания и облекчения за отпадъци и рециклирани материали с цел да се насърчи пренасочване на търсенето от наскоро добити инертни материали към посочените материали, като същевременно не се подронва интересът към производството на материали, различни от инертните. За постигането на екологичната цел на ДИМ е предвидено законът да гарантира, че съществуват икономически привлекателни алтернативи на добитите неотдавна облагаеми инертни материали.
            
         
               (138)
            
            
               Органите на Обединеното кралство твърдят, че чрез предвидените в него разпоредби за освобождаване ДИМ има за цел да насърчи използването на рециклирани или съпътстващи материали (които се получават по време на процес, който няма за цел производството на инертни материали), така че да се намали търсенето на необработени инертни материали и по този начин да се намалят екологичните щети, свързани с добива на инертни материали. Изключенията от приложното поле на данъка могат да се разделят в две категории: рециклирани инертни материали и неизбежни отпадъчни съпътстващи продукти. Вторите могат да бъдат определени като материали, които се експлоатират за търговски цели в Обединеното кралство и се използва като строителни инертни материали, които обаче се получават като неизбежна последица от процес, който не се извършва преднамерено с цел производство на инертни материали. На свой ред тези продукти се разделят в две категории: а) онези материали, които се получават неизбежно при добиването на полезни изкопаеми, различни от инертни материали; или б) онези, които се получават неизбежно от процес на копаене или драгиране, който няма за цел добиването на материали за търговска експлоатация.
            
         
               (139)
            
            
               Органите на Обединеното кралство твърдят, че онези материали, които са добити за търговска експлоатация като инертни материали или които се получават като съпътстващи продукти от процес, който има за цел производството на инертни материали за търговска експлоатация, са в различно фактическо положение от освободените материали.
            
         
               (140)
            
            
               Органите на Обединеното кралство твърдят, че, в съответствие с дерогациите, описани по-горе, в разпоредбите за освобождаване от данъка се прави разграничение между отпадъчни материали, които се получават като съпътстващ продукт от добиването на полезни изкопаеми, различни от инертни материали, които са освободени, и отпадъчни материали, които са съпътстващ продукт от добиването на инертни материали (като отпадъци от варовик), които остават предмет на облагане с данъка. По тяхно мнение разграничението произтича от целта да се възпре добиването на варовик за инертни материали, като същевременно не се възпира производството на различни от инертните материали. С ДИМ се възпира добиването на инертни материали от естествени скали, като същевременно се насърчава използването на алтернативни доставки на инертни материали.
            
         
               (141)
            
            
               Органите на Обединеното кралство твърдят, че освобождаванията от данъка са от решаващо значение за постигане на екологичната цел на ДИМ, тъй като те намалят щетите, причинени от добива на нови инертни материали. Те твърдят, че разликата в цените между освободените и облагаемите материали е това, което отклонява търсенето от добитите неотдавна инертни материали. Освобождаванията са в съответствие с екологичната цел на ДИМ, доколкото използването на освободените материали в крайна сметка намалява търсенето за добиване на нови инертни материали и вредите за околната среда, свързани с него.
            
         
               (142)
            
            
               Органите на Обединеното кралство твърдят, че има много примери за освободени материали, които заменят първокачествени инертни материали. Например за изграждането на Олимпийския парк от 2012 г. са били необходими над един милион тона инертни материали за пълнеж. На мястото на първокачествени инертни материали като новодобит варовик или гранит са използвани съпътстващи продукти от производството на каолин от Корнуол, заедно с рециклирани строителни материали. Отпадъци от шифер от кариерата за добив на шифер […] (45) са използвани като фундамент за тръбопроводи в […]. Натрошеният шифер е използван вместо други инертни материали от натрошени скали. Съпътстващ продукт на шифера от същата кариера е използван също в строителството на […] вместо първокачествени инертни материали.
            
         
               (143)
            
            
               Органите на Обединеното кралство показват, че броят на освободените кариери не се е увеличил след въвеждането на ДИМ, както е илюстрирано в таблицата по-долу, която съдържа броя на активните кариери към определен момент във времето:
               
                            
                        
                        
                           2001 г.
                        
                        
                           2002 г.
                        
                        
                           2003 г.
                        
                        
                           2004 г.
                        
                        
                           2005 г.
                        
                        
                           2006 г.
                        
                     
                           Пластична глина
                        
                        
                           20
                        
                        
                           20
                        
                        
                           22
                        
                        
                           18
                        
                        
                           18
                        
                        
                           18
                        
                     
                           Каолин
                        
                        
                           17
                        
                        
                           17
                        
                        
                           17
                        
                        
                           17
                        
                        
                           15
                        
                        
                           15
                        
                     
                           Варовик
                        
                        
                           348
                        
                        
                           348
                        
                        
                           359
                        
                        
                           336
                        
                        
                           340
                        
                        
                           319
                        
                     
                           Вулканични и метаморфни скали
                        
                        
                           211
                        
                        
                           211
                        
                        
                           210
                        
                        
                           204
                        
                        
                           213
                        
                        
                           199
                        
                     
                           Шифер
                        
                        
                           43
                        
                        
                           43
                        
                        
                           44
                        
                        
                           43
                        
                        
                           40
                        
                        
                           35
                        
                     
                           Глина и шисти
                        
                        
                           177
                        
                        
                           177
                        
                        
                           180
                        
                        
                           172
                        
                        
                           169
                        
                        
                           172
                        
                     
                            
                        
                        
                           2007 г.
                        
                        
                           2008 г.
                        
                        
                           2009 г.
                        
                        
                           2010 г.
                        
                        
                           2011 г.
                        
                        
                           2012 г.
                        
                     
                           Пластична глина
                        
                        
                           18
                        
                        
                           18
                        
                        
                           18
                        
                        
                           18
                        
                        
                           18
                        
                        
                           18
                        
                     
                           Каолин
                        
                        
                           13
                        
                        
                           12
                        
                        
                           16
                        
                        
                           17
                        
                        
                           16
                        
                        
                           15
                        
                     
                           Варовик
                        
                        
                           338
                        
                        
                           335
                        
                        
                           324
                        
                        
                           331
                        
                        
                           317
                        
                        
                           322
                        
                     
                           Вулканични и метаморфни скали
                        
                        
                           208
                        
                        
                           203
                        
                        
                           207
                        
                        
                           195
                        
                        
                           204
                        
                        
                           191
                        
                     
                           Шифер
                        
                        
                           36
                        
                        
                           37
                        
                        
                           32
                        
                        
                           33
                        
                        
                           33
                        
                        
                           32
                        
                     
                           Глина и шисти
                        
                        
                           175
                        
                        
                           165
                        
                        
                           156
                        
                        
                           159
                        
                        
                           155
                        
                        
                           155
                        
                     
         
               (144)
            
            
               През 2009 г. натрошените скали формират 59,4 % от продажбите на първични инертни материали в Обединеното кралство. Останалата част от тези продажби се отнася за пясък и чакъл. Варовикът е несъмнено най-важният източник на инертни материали от натрошени скали, като на него се падат 66 % от общото количество, следван от вулканични скали като гранит (24 %) и пясъчници (9 %). Варовикът, вулканичните скали и пясъчниците всички имат други приложения, например като строителен камък или в случая на варовика — индустриална вар.
            
         
               (145)
            
            
               През 2012 г. един тон инертни материали от варовик се продават за 7,16—11,70 GBP на тон. Един тон гранит се продава за 6,12—12,82 британски лири на тон. Един тон инертни материали от шифер се продават за между 2 и 8 британски на тон.
            
         
               (146)
            
            
               По отношение на декоративните инертни материали органите на Обединеното кралство съвместно с BAA са представили информация, че те представляват нетипична употреба на инертните материали. Онези, които се използват в озеленяването, се ползват в малки количества и се избират въз основа на техните визуални качества, например цвят и форма, като значението на конструктивните им свойства, например якост, е второстепенно, за разлика от останалите употреби на инертните материали. Предвид малките количества, за които става дума, декоративните инертни материали представляват малка част от пазарното търсене на инертни материали в Обединеното кралство.
            
         5.5.   ОЦЕНКА НА ПОЛУЧЕНИТЕ МНЕНИЯ
   
   
               (147)
            
            
               Комисията вече е заключила в решението за откриване на процедурата, че принципът на обичайно данъчно облагане на ДИМ може да бъде обобщен като облагане с данък на скали, чакъл и пясък, извлечени неотдавна/нарочно с цел да бъдат използвани като инертни материали и подложени на търговска експлоатация в Обединеното кралство на или след 1 април 2002 г.
            
         
               (148)
            
            
               В допълнение към представените по-горе мнения от органите на Обединеното кралство по отношение на принципа на обичайно данъчно облагане, на който се основава ДИМ, Комисията прави следните забележки.
            
         
               (149)
            
            
               Няколко трети страни са представили мнения, че ДИМ не третира материалите по последователен начин, защото съпътстващите продукти от други освободени материали (скали, използвани за производството на камък с една или повече плоски повърхности (наричан по-нататък „рязан камък“), вар), камъни с висок коефициент на полируемост (PSV), едри камъни за укрепване на морските брегове, камък за зидария и съпътстващи продукти/отпадъци от добива на първични висококачествени инертни материали не са освободени. Твърди се, че те са в едно и също правно и фактическо положение като освободените понастоящем съпътстващи продукти на материали, различни от инертните, или като материали, които имат специализирани употреби, които не се облагат с данък.
            
         
               (150)
            
            
               Самата Комисия в решението за откриване на процедурата е повдигнала въпроса защо се счита за оправдано предоставянето на освобождаване за съпътстващи продукти от производството на пластична глина, каолин, въглища, лигнитни въглища, шисти и шифер, но не и за съпътстващи продукти от производството на вар за използване в селското стопанство и рязан камък.
            
         5.5.1.   ДАНЪЧНО ОБЛАГАНЕ НА СЪПЪТСТВАЩИ ПРОДУКТИ ОТ ПРОИЗВОДСТВОТО НА РЯЗАН КАМЪК И ДОБИВ НА ВАР
   
               (151)
            
            
               След получаването на изчерпателна информация от трети страни и от органите на Обединеното кралство Комисията отбелязва, че отпадъците или съпътстващите продукти от добива на рязан камък и вар се състоят от същия вид скали като рязания камък и варта: i) отпадъците от добива на варовик, използвани за производството на вар, вероятно също се състоят от варовик, а ii) отпадъците, получени при добива на скали за производството на рязан камък, вероятно до голяма степен се състоят от трошляк от същия вид камък, който се нарязва.
            
         
               (152)
            
            
               В разпоредбите за освобождаване от ДИМ се прави разграничение между отпадъчни материали, които се получават като съпътстващ продукт от добива на материали за употреба, различна от онази за инертни материали (като отпадъци от добива на каолин и пластична глина, въглища, лигнитни въглища и шисти), които са освободени, и отпадъчни материали, които са съпътстващ продукт от целенасоченото добиване на материали за употреба като инертни материали (като отпадъци от варовик), които остават предмет на облагане с данъка.
            
         
               (153)
            
            
               Това данъчно разграничение произтича от целта да се възпре добиването на нов варовик, гранит, пясъчник и т.н. за употреба като инертни материали, като същевременно не се възпира производството на различни от инертните материали.
            
         
               (154)
            
            
               Както е описано от органите на Обединеното кралство, варовикът, пясъчникът и гранитът са най-разпространените материали, които се добиват за употреба като инертни материали. Освобождаването от ДИМ на съпътстващите продукти от производството на рязан камък или варовик, използван за производството на вар, на практика най-малкото ще запази равнището или дори ще стимулира добива на тези материали.
            
         
               (155)
            
            
               Нещо повече, за получаването на рязан камък и вар от основните добити материали няма допълнителни разходи (за обработка). Не е такъв случаят например с добива на пластична глина и каолин, където отделянето на тези материали от отпадъците е много скъпо.
            
         
               (156)
            
            
               Органите на Обединеното кралство обясниха, че камъкът, предназначен за нарязване, и варовикът, използван за получаване на вар, се добиват целенасочено за употреба като инертни материали. Също така техните съпътстващи продукти и отпадъци могат да бъдат продавани самостоятелно дори и без основния материал, тъй като са материали с добро качество за употреба като инертни материали. Като доказателство за това органите на Обединеното кралство предоставиха информация за цените, показваща, че действително цените на варта и рязания камък в повечето случаи не са много по-високи от цените на съответните им съпътстващи продукти. Цената на варовика за вар е приблизително 12,50—19,50 британски лири на тон, докато цената на неговия съпътстващ продукт е 7,16—11,70 британски лири на тон. Вулканичните скали (включително гранит), които се използват и за производството на рязан камък, струват приблизително 5,51—12,91 британски лири на тон, докато техният съпътстващ продукт се продава за около 6,12—12,82 британски лири на тон. Това означава, че ако няма търсене на висококачествения специализиран продукт, кариерата все пак ще продължи с добива на нов материал, тъй като има икономически смисъл да се продават новодобитият продукт и неговият съпътстващ продукт за употреба като инертни материали. Не може да се изключи, че следователно освобождаването на съпътстващите продукти може да насърчи допълнителния добив на нови материали и по този начин да подкопае екологичната логика на ДИМ.
            
         
               (157)
            
            
               Нещо повече, не съществува обективен начин да се направи разграничение между варовика като съпътстващ продукт от производството на селскостопанска вар и варовика, добиван специално за употреба като инертни материали. Същото е валидно за гранита и пясъчника и съпътстващите продукти на рязан камък. Следователно тези новодобити материали и техните съпътстващи продукти са взаимозаменяеми и така предприятието, експлоатиращо кариерата, може да реши в зависимост от търсенето да продава и двете за една и съща „употреба като инертни материали“.
            
         
               (158)
            
            
               Въз основа на съображенията, изложени в съображения 151—157 по-горе, Комисията отбелязва, че съпътстващите продукти от добива на варовик и рязан камък не се намират във фактически и правни положения, различни от онези на новодобитите продукти. Освен това всяко възможно освобождаване на остатъците, които се получават от добива на варовик/скали, използвани за производството на рязан камък или за цели, различни от инертни материали, би послужило само за насърчаване на засиления добив на нови скали и варовик и не би допринесло за пренасочване на търсенето.
            
         5.5.2.   КАМЪНИ С ВИСОК КОЕФИЦИЕНТ НА ПОЛИРУЕМОСТ, ЕДРИ КАМЪНИ ЗА УКРЕПВАНЕ НА МОРСКИТЕ БРЕГОВЕ, КАМЪК ЗА ЗИДАРИЯ, ПЪРВИЧНИ ВИСОКОКАЧЕСТВЕНИ ИНЕРТНИ МАТЕРИАЛИ И ТЕХНИТЕ СЪПЪТСТВАЩИ ПРОДУКТИ/ОТПАДЪЦИ
   
               (159)
            
            
               Материалите, използвани за камъни с висок коефициент на полируемост, едри камъни за укрепване, камък за зидария и първични висококачествени инертни материали, представляват на практика или специализирани употреби на съответните материали, или употреби, за които те не могат да бъдат заменени с рециклирани инертни материали или с отпадъци от материали, които не подлежат на облагане с данъка.
            
         
               (160)
            
            
               Въпреки това всички материали, използвани за камъни с висок коефициент на полируемост, едри камъни за укрепване, камък за зидария и първични висококачествени инертни материали, и техните съпътстващи продукти са от същата скала. Например едри камъни за укрепване се произвеждат от същата скала като по-дребния трошляк от инертни материали, който се получава като съпътстващ продукт.
            
         
               (161)
            
            
               Тези скали по принцип са подходящи за употреба като инертни материали и операторите на кариери имат право на избор за това как да продават или използват дадената скала в съответствие с търсенето.
            
         
               (162)
            
            
               По причините, обяснени в съображения 151—157 по-горе, по отношение на съпътстващи продукти на рязан камък и варовик Комисията не може да изключи възможността освобождаването на камъни с висок коефициент на полируемост, едри камъни за укрепване на морските брегове, камък за зидария, първични висококачествени инертни материали и техните съпътстващи продукти/отпадъци да насърчи добива на тези материали с цел употреба като инертни материали.
            
         
               (163)
            
            
               По отношение на факта, че няколко заинтересовани страни са оспорили логиката на ДИМ, с оглед на това, че камъните с висок коефициент на полируемост и едрите камъни за укрепване се облагат с данъка, докато глината за речни диги или материали за други специализирани употреби не се облагат, органите на Обединеното кралство съвместно с BAA са подали информация, че коефициентът на полируемост е мярка за устойчивост на полиране на инертните материали; инертните материали с висок коефициент на полируемост се използват в битумни смеси, които се полагат върху повърхността на пътищата, за да се получи високо ниво на устойчивост на хлъзгане. Инертни материали с най-висок коефициент на полируемост се използват на места като завои и спирачни зони и са посочени поради техния коефициент на полируемост и коефициент на износване на инертния материал (AAV). Това са свойства, присъщи на скалните залежи и усилени чрез производствения процес. Материалите все пак са инертни материали и тази употреба се квалифицира като употреба като инертни материали за целите на ДИМ.
            
         
               (164)
            
            
               Едрите камъни за укрепване се използват за защита на бреговата линия на Обединеното кралство от ерозия. Изискванията на спецификацията зависят от специфичната тежест на условията на морската среда. Качества, които са посочени, включват плътност и коефициент на износване на инертния материал. Това се квалифицира като употреба като инертни материали за целите на ДИМ, тъй като те се използват заради якостта и насипната маса.
            
         
               (165)
            
            
               Освен това въпросът дали един материал, използван за определена цел, е взаимозаменяем, или не, няма отношение към логиката на ДИМ и освобождаванията, предоставени за други материали. Всъщност Комисията отбелязва, че в този случай ДИМ се прилага за много различни употреби, които не са взаимозаменяеми. Доколкото обаче тези материали могат и широко се използват като инертни материали и тяхната употреба като инертни материали има икономически смисъл, освобождаването им дори за конкретни употреби ще подкопае целта на ДИМ.
            
         
               (166)
            
            
               Множество заинтересовани страни посочват факта, че освободените инертни материали заменят вторични инертни материали, а не продуктите от по-висок клас. Комисията отбелязва на първо място, че това съображение не хвърля съмнения върху факта, че ДИМ постига своята екологична цел, тъй като освободените материали, които са неизбежни съпътстващи продукти на материали, добивани за употреба, различна от инертни материали, заменят новодобити инертни материали. Няма значение дали те заменят инертни материали от по-висок или по-нисък клас, щом добивът на нови материали е намален. Освен това Комисията отбелязва, че в някои случаи освободените материали могат да заменят дори инертни материали от по-висок клас, както е описано от органите на Обединеното кралство в съображение 142.
            
         
               (167)
            
            
               Комисията признава проблемите с прилагането на ДИМ и неговите разпоредби за освобождаване въз основа на геоложките характеристики на материалите. Въпреки това, Комисията отбелязва също така, че би било по-трудно разпоредбите за освобождаване да се основават на употребите на материалите, тъй като това може да доведе до трудности в правоприлагането и да остави повече възможности за злоупотреби. Освен това изглежда органите на Обединеното кралство са получили доклада като подкрепа за прилагането на ДИМ и следват предоставените в него определения и изпитвания за материалите. Самото BAA е признало, че органите на Обединеното кралство използват експерт геолог за определяне на материалите, произвеждани от кариерите.
            
         
               (168)
            
            
               Що се отнася до изключването на глина и шисти, използвани за керамични изделия, от спирането на действието на ДИМ, Комисията отбелязва, че това е освободен промишлен процес, който вече е бил разгледан в решението за откриване на процедурата и е било установено, че не представлява държавна помощ.
            
         
               (169)
            
            
               Що се отнася до съдържанието на предоставеното от ВАА Ръководство относно строителен камък и шифер, добивани в района на Корнуол, от 2007 г., Комисията отбелязва, че то не може да се счита за точен източник на информация за цялостен преглед на всички продукти от една кариера. Това е ръководство, направено с рекламна цел, където кариерите рекламират своите продукти, което е адресирано до строителната промишленост. Поради това Комисията счита, че кариерите, фигуриращи в Ръководството относно строителен камък и шифер, добивани в района на Корнуол, от 2007 г., са представили продуктите в съответствие със своята маркетингова стратегия за строителната промишленост. Органите на Обединеното кралство посочват, че те позволяват кариерите да рекламират своите продукти така, както те желаят, независимо от геоложкия състав на съответните материали и не считат, че такива рекламни описания имат отношение към категоризирането на материалите за целите на ДИМ.
            
         
               (170)
            
            
               Следователно облагането на камъни с висок коефициент на полируемост, едри камъни за укрепване на морските брегове, камък за зидария, първични висококачествени инертни материали и техните съпътстващи продукти/отпадъци попада в обхвата на принципа на обичайно данъчно облагане на ДИМ и е обосновано от преследваната цел.
            
         5.5.3.   ЗАКЛЮЧЕНИЕ ОТНОСНО ОБИЧАЙНОТО ДАНЪЧНО ОБЛАГАНЕ СЪГЛАСНО ДИМ И ЦЕЛТА НА ДИМ
   
               (171)
            
            
               Комисията счита, че получените мнения от всички заинтересовани страни не дават основания за отклонение от нейните констатации в решението за откриване на процедурата по отношение на принципа на обичайно данъчно облагане на ДИМ и целта на ДИМ.
            
         
               (172)
            
            
               Според принципа на обичайно данъчно облагане на ДИМ скали, чакъл и пясък, определени като инертни материали съгласно член 17, параграф 1, следва да се облагат с данък, когато те подлежат на търговска експлоатация, както е определена в член 19, на територията на Обединеното кралство на или след 1 април 2002 г. (46).
            
         
               (173)
            
            
               В съответствие с описанието, което е предоставено от органите на Обединеното кралство преди решението за откриване на процедурата и потвърдено в подготвителната работа по ДИМ (47), Комисията констатира в решението за откриване на процедурата (48), че инертните материали представляват най-общо материали от гранули или частици, които поради това, че са физически и химически инертни, са подходящи за употреба, самостоятелно или в добавка с цимент, вар или битумен материал, в строителството като бетон, обикновен чакъл, асфалт или дренажни слоеве, или за употреба като материал за пълнеж („употреба като инертни материали“).
            
         
               (174)
            
            
               Всички заинтересовани страни, както и органите на Обединеното кралство, признаха понятието „употреба като инертни материали“ в своите становища и представиха своите съответни мнения. ВАА всъщност представи мнения, които имат за цел да покажат, че на ДИМ липсва логика, тъй като някои материали, които не отговарят на това определение, се облагат с данък. Комисията е разгледала подробно тези мнения в съображения 151—158 и 159—165 по-горе.
            
         
               (175)
            
            
               С други думи, от това следва, че принципът на обичайно данъчно облагане на ДИМ е облагането на скали, чакъл или пясък, когато те се добиват за „употреба като инертни материали“/за търговска експлоатация като инертни материали, както е описано по-горе.
            
         
               (176)
            
            
               Горното описание също така е в съответствие с целта на ДИМ, която е да се направи добивът на инертни материали по-ефективен, като се включат разходите за околната среда, свързани с тази дейност, в неговата структура. Както е потвърдено и от Общия съд (49), целта на ДИМ е да се насърчи използването в сектора на строителството на инертни материали, които представляват съпътстващи продукти или отпадъци, получени от някои процеси (инертни материали, наричани също „вторични“), или на рециклирани инертни материали, за да се намали по този начин използването на инертните материали, добити в кариерите (инертни материали, наричани също „първични“), които са невъзобновяеми природни ресурси, и в резултат на това да се ограничи засягането на околната среда, свързано с този добивен процес (наричана „целта за пренасочване на търсенето“).
            
         5.6.   ДАНЪЧНИ РАЗГРАНИЧЕНИЯ
   
   
               (177)
            
            
               Законът за финансите от 2001 г. първоначално установява широка основа за прилагането на ДИМ. След това обхватът на прилагане на закона е стеснен чрез разпоредби за изключения и освобождавания. Освен това Законът за финансите от 2001 г. предвижда също определен брой данъчни облекчения. Комисията ще разгледа отново дали изключенията, освобождаванията и данъчните облекчения, по отношение на които тя е изразила съмнения в решението за откриване на процедурата, са в съответствие с принципите на обичайно данъчно облагане в светлината на целта на ДИМ.
            
         
               (178)
            
            
               За целите на оценката на данъчните разграничения в обхвата на ДИМ референтната рамка/принципът на обичайно данъчно облагане, използван(а) от Комисията, е прилагането на ДИМ за материали, които се експлоатират за търговски цели в Обединеното кралство като инертни материали (50). Както е описано в съображение 173 по-горе, „употребата като инертни материали“ е неразривно свързана с търговската експлоатация на скали, чакъл и пясък за строителни цели, тоест като материал или опора в изграждането или подобряването на дадена конструкция (включително пътища, пътеки, терена, върху който е положена или ще бъде положена железопътна линия и насипи) или смесването им като част от процеса на производство на хоросан, бетон, смолен макадам, асфалтобетон или друг сходен строителен материал (51).
            
         
               (179)
            
            
               Освен това понятието „употреба като инертни материали“, както е определено по-горе, се използва от Закона за финансите от 2001 г. в неговия член 30, параграф 1, буква г), където е предоставено право на лицата да искат данъчен кредит, ако „инертният материал, който е обложен с ДИМ, е обезвреден по такъв определен начин, който не представлява използване за строителни цели“.
            
         
               (180)
            
            
               Ако освободен материал се добива за употреба като инертни материали или е предмет на търговска експлоатация за строителни цели, както е описано по-горе, той следва да попада в обхвата на принципа на обичайно данъчно облагане на ДИМ, тъй като се намира в сходно фактическо и правно положение като облагаемите материали и неговото освобождаване може да бъде оправдано само в светлината на присъщата цел, преследвана от ДИМ.
            
         
               (181)
            
            
               Що се отнася до разпоредбите за освобождаване, предмет на разследването, свързани със съпътстващи продукти, отпадъци или остатъци от други материали или процеси, Комисията ще запази критериите за оценка, използвани в решението за откриване на процедурата. При своята оценка Комисията ще вземе предвид дали съответните отпадъци, остатъци или съпътстващи продукти се получават неизбежно от дейност, която не е свързана с целенасочения добив на материали за употреба като инертни материали, т.е. при извличането на материал, който не се добива целенасочено за употреба като инертни материали, или от процес, който не е свързан с добива на инертни материали. Добивът на основния материал за употреба не като инертни материали е признак за това дали освобождаването на съответния отпадък, остатък или съпътстващ продукт може да допринесе за постигането на целта в основата на ДИМ.
            
         
               (182)
            
            
               За съпътстващи продукти, отпадъци или остатъци, получени при добива на материал за употреба като инертни материали, Комисията ще оцени дали освобождаването им може да доведе до намаляване на добива на нови материали за употреба като инертни материали и по този начин да допринесе за постигането на целта на ДИМ.
            
         
               (183)
            
            
               Горепосочените критерии за оценка са съобразени с принципите на обичайно данъчно облагане на ДИМ при определянето на това дали освободените материали са в същото фактическо и правно положение като облагаемите материали и отчитат съображенията, изтъкнати от органите на Обединеното кралство, че ДИМ не следва да засяга процеси, които нямат връзка с добива за употреба като инертни материали.
            
         5.6.1.   ИЗКЛЮЧВАНЕ ОТ ПРИЛОЖНОТО ПОЛЕ И ПРЕДОСТАВЯНЕ НА ДАНЪЧНИ ОБЛЕКЧЕНИЯ ЗА ОПРЕДЕЛЕНИ ПОЛЕЗНИ ИЗКОПАЕМИ (ЧЛЕН 18, ПАРАГРАФ 2, БУКВА б) (52) И ЧЛЕН 30, ПАРАГРАФ 1, БУКВА б) (53), ДОКОЛКОТО СЕ ОТНАСЯТ ЗА ОСВОБОДЕН ОТ ДАНЪК ПРОЦЕС, ОСИГУРЯВАЩ МАТЕРИАЛИ, КОИТО СЕ ИЗПОЛЗВАТ КАТО ИНЕРТНИ МАТЕРИАЛИ
   
               (184)
            
            
               В контекста на своите становища преди решението за откриване на процедурата органите на Обединеното кралство са посочили, че нито едно от веществата, освободени съгласно член 18 (54), не са извлечени или добити за употреба като инертни материали.
            
         
               (185)
            
            
               Доколкото тези полезни изкопаеми не се използват за осигуряване на насипна маса в сектора на строителството, Комисията е счела, че изключването на тези полезни изкопаеми от приложното поле на ДИМ е в съответствие с принципите на обичайно данъчно облагане (55).
            
         
               (186)
            
            
               Комисията стигна до заключението в съображение 74 от решението за откриване на процедурата, че доколкото разглежданите полезни изкопаеми не се използват като инертни материали, тяхното освобождаване/изключване от приложното поле на ДИМ не води до избирателно предимство по смисъла на член 107, параграф 1 от ДФЕС.
            
         
               (187)
            
            
               Въпреки това тя констатира, че някои от тези полезни изкопаеми понякога се добиват и с цел да послужат като инертни материали. Например вермикулитът и перлитът служат за производство на леки произведени инертни материали (56). Оценено е, че изключването на тези полезни изкопаеми, доколкото те се добиват за производство на леки инертни материали и се използват като такива, не е в съответствие с принципите на обичайно данъчно облагане на ДИМ. Поради това на Комисията не е ясно защо добивът на тези природни изкопаеми не е в сходно положение с добива на други облагаеми инертни материали.
            
         
               (188)
            
            
               Тъй като на Комисията липсва съответната информация, необходима за оценката ѝ, тя изрази съмнения относно това дали общото освобождаване на тези материали, което изглежда не взема под внимание тяхната употреба като инертни материали, е в съответствие с принципите на обичайно данъчно облагане, залегнали в основата на ДИМ.
            
         
               (189)
            
            
               Органите на Обединеното кралство предоставиха списък с употреби на всеки един от материалите, изброени в член 18, параграф 3 от Закона за финансите от 2001 г., в който се посочва дали те се използват или биха могли да се използват като инертни материали. Според този списък единствените материали, които са подходящи за употреба като инертни материали, изброени в член 18, параграф 3 от Закона за финансите от 2001 г., са перлит, пемза и вермикулит.
            
         
               (190)
            
            
               Тъй като останалата част от материалите, изброени в член 18, параграф 3 от Закона за финансите от 2001 г., не се използват като инертни материали или не са подходящи за употреба като инертни материали, те не се намират в същото правно и фактическо положение като облагаемите инертни материали.
            
         
               (191)
            
            
               Според органите на Обединеното кралство залежи на перлит могат да бъдат намерени в Северна Ирландия, но добивът е преустановен преди въвеждането на данъка върху инертните материали. Продължава вносът в Обединеното кралство на този материал, който е полезен поради своите изолационни свойства и малкото си тегло след преработка.
            
         
               (192)
            
            
               Органите на Обединеното кралство твърдят, че перлитът може да бъде използван в производството на леки строителни материали (мазилки, хоросани, изолации, плочи за облицовка на тавани), както и като подобрител на почвата. Той се разширява значително при нагряване и поради това не представлява естествен инертен материал. Перлитът може да бъде използван като лек инертен материал, например в бетон или портландски цимент. Преди да може да се използва по този начин обаче, той трябва да бъде подложен на физическа трансформация, която не се изчерпва с просто натрошаване и пресяване. Специфичните му свойства също така не позволяват неговото заместване с рециклирани материали или съпътстващи продукти от производството на материали, различни от инертните.
            
         
               (193)
            
            
               Според органите на Обединеното кралство не са известни естествени находища на пемза в Обединеното кралство, но тя се внася. Нейната пореста структура ѝ придава ниска плътност, която ѝ позволява да плува във вода. Може да се използва като абразив и в производството на леки строителни материали. Пемзата е много по-лека от облагаемите инертни материали.
            
         
               (194)
            
            
               Органите на Обединеното кралство твърдят, че има някои данни, че пемза се използва в Обединеното кралство като лек инертен материал в строителството и в производството на олекотен бетон, готови бетонни елементи и бетонни блокове. Употребата ѝ при тези условия се дължи на нейната особено ниска плътност. Както при перлита и вермикулита, нейните специфични свойства и приложения не позволяват заместване с друг рециклиран материал или съпътстващ продукт от производството на материали, различни от инертните.
            
         
               (195)
            
            
               Комисията е разгледала въпроса дали пемзата следва да се сравнява с камъни с висок коефициент на полируемост или едри камъни за укрепване, които също са специализирани продукти, които не могат да бъдат заместени с освободени материали. Пемзата обаче изглежда се различава от камъните с висок коефициент на полируемост и едрите камъни за укрепване, тъй като когато тя се използва като инертен материал, това е възможно само в специализирания обхват като лек инертен материал. От друга страна материалите, използвани за производството на камъни с висок коефициент на полируемост и едри камъни за укрепване, могат и са широко използвани като инертни материали в случаи, когато те не се употребяват при такива конкретни специализирани условия.
            
         
               (196)
            
            
               Според органите на Обединеното кралство вермикулитът е вид слюда, която подобно на перлита има необичайното свойство да се разширява значително при нагряване. Не е известно вермикулит да се среща в Обединеното кралство, въпреки че има внос.
            
         
               (197)
            
            
               Органите на Обединеното кралство твърдят, че както перлита, вермикулитът може да се използва за изолация като лек инертен материал за мазилки и бетон, а също и като подобрител на почвата. Преди да може да се използва по този начин обаче, той трябва да бъде подложен на физическа трансформация, която не се изчерпва с просто натрошаване и пресяване. Специфичните му свойства също така не позволяват неговото заместване с рециклирани материали или съпътстващи продукти от производството на материали, различни от инертните.
            
         
               (198)
            
            
               Според органите на Обединеното кралство внесените количества такива продукти са следните, като данните за перлит и вермикулит са регистрирани заедно в статистическите данни за вноса от 2010 г. насам:
               
                            
                        
                        
                           2008 г.
                        
                        
                           2009 г.
                        
                        
                           2010 г.
                        
                        
                           2011 г.
                        
                        
                           2012 г.
                        
                     
                           Перлит
                           (тона)
                        
                        
                           45 064
                        
                        
                           36 315
                        
                        
                           58 456
                        
                        
                           98 437
                        
                        
                           66 298
                        
                     
                           Вермикулит
                           (тона)
                        
                        
                           29 200
                        
                        
                           25 515
                        
                     
                           Пемза
                           (тона)
                        
                        
                           2 259
                        
                        
                           1 668
                        
                        
                           2 062
                        
                        
                           2 067
                        
                        
                           1 255
                        
                     
         
               (199)
            
            
               Органите на Обединеното кралство твърдят, че вносът на пемза струва средно 408 GBP на тон през 2012 г., а вносът на вермикулит и перлит възлиза средно на 128 GBP на тон. Високите цени отразяват специализираните приложения на тези полезни изкопаеми и показват, че те не биха се използвали като заместител на инертни материали, добивани в Обединеното кралство.
            
         
               (200)
            
            
               Органите на Обединеното кралство твърдят, че перлитът, пемзата и вермикулитът не се експлоатират за търговски цели като инертни материали в Обединеното кралство и не се намират в същото правно и фактическо положение като облагаемите инертни материали в контекстна на екологичната цел, преследвана от ДИМ.
            
         
               (201)
            
            
               Комисията счита, че тъй като перлитът и вермикулитът претърпяват физическа трансформация, която не се изчерпва с просто натрошаване и пресяване, за да бъдат използвани като инертни материали, те не са сравними с облагаемите материали, които не се подлагат на такива трансформации.
            
         
               (202)
            
            
               Естествените свойства на перлита, пемзата и вермикулита ги отличават от останалите инертни материали. Освен това и трите материала не са естествени инертни материали, но служат като специализирани леки инертни материали, които не могат да бъдат заместени от или да заместят други материали. Цената им отразява тяхната специализирана употреба, както и факта, че те не биха могли да заместват инертни материали, добивани в Обединеното кралство.
            
         
               (203)
            
            
               Освен това нито един от тези материали в момента не се добива в Обединеното кралство, тъй като добивът на перлит е прекратен преди въвеждането на ДИМ.
            
         
               (204)
            
            
               Комисията не е получила мнения от заинтересовани страни по отношение на тези материали.
            
         
               (205)
            
            
               Комисията заключава, че перлитът, пемзата и вермикулитът не се намират в същото правно и фактическо положение като облагаемите инертни материали в контекста на целта на ДИМ.
            
         
               (206)
            
            
               Следователно Комисията констатира, че изключването на и данъчното облекчение за някои полезни изкопаеми, предвидени в член 18, параграф 2, буква б) и член 30, параграф 1, буква б) от Закона за финансите от 2001 г., не води до избирателно предимство за тези материали.
            
         5.6.2.   ОСВОБОЖДАВАНЕ НА МАТЕРИАЛ, СЪСТАВЕН ИЗЦЯЛО ИЛИ ОСНОВНО, ИЛИ КОЙТО Е ЧАСТ ОТ НЕЩО, СЪСТАВЕНО ОТ КАМЕННИ ВЪГЛИЩА, ЛИГНИТНИ ВЪГЛИЩА, ШИФЕР ИЛИ ШИСТИ (ЧЛЕН 17, ПАРАГРАФ 4, БУКВА а), ДОКОЛКОТО ОСВОБОДЕНИЯТ МАТЕРИАЛ Е СЪСТАВЕН ИЗЦЯЛО ОТ КАМЕННИ ВЪГЛИЩА, ЛИГНИТНИ ВЪГЛИЩА, ШИСТИ, ШИФЕР, КОИТО СЕ ИЗПОЛЗВАТ КАТО ИНЕРТНИ МАТЕРИАЛИ ИЛИ СЕ СЪСТОЯТ ОСНОВНО ОТ КАМЕННИ ВЪГЛИЩА, ЛИГНИТНИ ВЪГЛИЩА, ШИСТИ И ШИФЕР
   
               (207)
            
            
               Комисията отбеляза, че всички тези материали отговарят на критериите за скали и следователно са инертни материали по смисъла на член 17, параграф 1 от Закона от 2001 г.
            
         
               (208)
            
            
               Що се отнася до шифера и шистите, те често се режат с една или повече плоски повърхности. В този случай те също се ползват от облекчение от ДИМ по силата на член 18, параграф 2, буква а) (освободени процес на рязане на камък). Данъчният кредит за полезни изкопаеми, върху които е бил приложен освободен процес, е в съответствие с принципите на обичайно данъчно облагане, на които се основава ДИМ.
            
         
               (209)
            
            
               В контекста на своите становища преди решението за откриване на процедурата органите на Обединеното кралство са обяснили, че каменните въглища, лигнитните въглища, шиферът или шистите не се добиват основно за употреба като инертни материали. Шифер традиционно се добива за употреба като специализиран строителен материал (например като покривни плочи или подови настилки). В някои региони употребата му се насърчава поради причини за опазване на наследството. Шистата е природно изкопаемо, което се цепи на пластове, с високо съдържание на глина. Тъй като природните залежи на глина се изчерпват, шистата се използва все повече при производството на тухли и керемиди. Тя може да бъде и съставка при производството на цимент. Каменните въглища са седиментни скали, съставени предимно от въглерод. Лигнитните въглища имат много по-ниско съдържание на въглерод от каменните въглища и много високо съдържание на влага. И двата вида се използват като продукти за производство на енергия.
            
         
               (210)
            
            
               Комисията стигна до заключението, че изключването на тези материали в случаите, когато те се използват за други цели, освен като инертни материали, е в съответствие с принципа на обичайно данъчно облагане, на който се основава ДИМ.
            
         
               (211)
            
            
               Комисията отбеляза (57), че според доказателствата, представени от ВАА и приложени към неговия отговор, предоставен на Общия съд по дело T-210/02, шиферът и шистите се използват като инертни материали (58). Това не е валидно за каменните и лигнитните въглища.
            
         
               (212)
            
            
               Комисията заключава в съображение 84 от решението за откриване на процедурата, че общото освобождаване на шисти и шифер, дори когато те се използват като инертни материали или насипна маса за строителни цели, изглежда не е в съответствие с принципите на обичайно данъчно облагане, залегнали в основата на ДИМ, и не следва от естеството и логиката на ДИМ.
            
         
               (213)
            
            
               Комисията също така отбелязва в съображение 85 от решението за откриване на процедурата, че аргументът, че шистите и шиферът в повечето случаи не се използват като инертни материали, не оправдава тяхното общо освобождаване от прилагането на ДИМ. Именно поради това, че е трудно да се определи предварително за какви употреби ще послужат материалите, органите на Обединеното кралство са решили да предоставят данъчен кредит, в случай че някои от материалите, подлежащи на данъка, се използват за промишлени и селскостопански цели. Комисията счита, че вместо предоставянето на пълно освобождаване, би било по-подходящо да се разшири обхватът на данъчните облекчения, така че да включват шисти и шифер.
            
         
               (214)
            
            
               Комисията също така изрази съмнения по отношение на основанията за разширяване на обхвата на освобождаването с материали, които са съставени основно (т.е. над 50 %) от каменни въглища, лигнитни въглища, шисти или шифер.
            
         
               (215)
            
            
               Комисията стигна до заключението, че общото освобождаване на тези материали, по-специално шифер и шисти, дори когато те се използват като инертни материали, т.е. насипна маса за строителни цели, не би било в съответствие с принципите на обичайно данъчно облагане, залегнали в основата на ДИМ.
            
         
               (216)
            
            
               След публикуването на решението за откриване на процедурата Комисията получи множество становища от заинтересованите страни в тази връзка.
            
         5.6.2.1.   
         Шифер
      
   
   а)   Мнения от BAA, получени на 15 септември 2014 г.
   
   
               (217)
            
            
               Между ВАА и органите на Обединеното кралство съществува съгласие по отношение на употребите на съпътстващите продукти на шифер като инертни материали, включително и по това, че те са алтернатива на новодобитите инертни материали при производството на бетон и продукти за приложение в строителството със средно равнище на якост.
            
         
               (218)
            
            
               ВАА твърди, че шиферът, шистите (и глината) винаги (следователно още преди въвеждането на ДИМ) са били използвани „като инертни материали“, когато са подходящи за конкретната цел и материалът е на разположение на подходяща цена. Така например, приблизително 230 000 тона инертни материали от шифер са използвани за изграждане на околовръстния път A55 на Бангор през 1980—81 и 1990—1991 г.
            
         
               (219)
            
            
               ВАА твърди, позовавайки се на изявлението на специалиста геолог д-р Rachel Hardie, че има кариери със смесени геоложки характеристики, където залежите на скали, класифицирани като глина или шифер, се намират между пластове от друга скала. Според това твърдение в Шотландия и в други части на Обединеното кралство има кариери, където добитите инертни материали под формата на насипна маса подлежат на ДИМ, но скалните пластове съдържат известно съотношение освободени видове скали. Продуктите от тези кариери включват, изцяло или основно, запаси от освободени видове скали като шифер или шисти (59).
            
         
               (220)
            
            
               ВАА твърди, че има редица кариери за шифер, където материалът не е с достатъчна степен на шистозност, за да е подходящ за строителни плочи, но все пак се класифицира като шифер. BAA е предоставило списък на седем кариери за шифер, излизащ от Регистъра на мините и кариерите от 2010 г. на Британския геоложки институт (по-нататък наричан „BGS“), които са посочени за добив на камък за употреба само като инертни материали, например инертни материали за строителни цели, камък за огради, неформен камък за зидария, както и кариери, които произвеждат само малки количества рязан камък за зидария. BAA твърди, че тези кариери не се различават от кариерите за добив на гранит или пясъчник, които също произвеждат камък за зидария. Продуктите на двата вида кариери са от същото естество, обаче кариерите за шифер са освободени, а другите не са.
            
         
               (221)
            
            
               По отношение на естеството на кариерите за добив на облагаеми скали като гранит ВАА твърди, че кариерите за добив на скали продават различни количества неформен камък на блокове. То твърди, че ако кариерата има камък, който естествено се вади на блокове и лесно се оформя, такава кариера вероятно ще продава количества от въпросния продукт в зависимост от търсенето на местния пазар (например за жилищни сгради, градински центрове) и цвета на добивания камък на блокове.
            
         
               (222)
            
            
               BAA предостави информация във връзка с продажбите на шифер и дела от продажбите на покривни плочи спрямо пълнеж за други цели, т.е. употреба като инертни материали. Също така BAA предостави информация във връзка с кариерите за добив на варовик. Данните показват, че продажбите на селскостопанска вар значително надхвърлят продажбите на инертни материали като съпътстващ продукт. През 2013 г. съотношението е било 4,2:1. BAA счита, че това съотношение може да се обясни с факта, че ДИМ е направил продажбата на варовика като съпътстващ продукт неконкурентна. BAA е предоставило продажните цени на селскостопанската вар от една кариера (цената за износ франко производител варира между 5,02 и 5,95 британски лири на тон) и на инертните материали като съпътстващ продукт (между 5 и 8,5 британски лири на тон с включен ДИМ). BAA е предоставило също така цени от друга кариера за калциев карбонат на прах с висока чистота (между 25 и 55 британски лири на тон франко завода и 1 000 GBP на тон за някои специализирани продукти), за висок клас варовик, използван за производството на стъкло (23 британски лири на тон франко завода), за селскостопанска вар (11 британски лири на тон) и за отпадъци/съпътстващи материали (между 2 и 7,5 британски лири на тон без ДИМ).
            
         
               (223)
            
            
               BAA твърди, че цените на шифер, предоставени първоначално от органите на Обединеното кралство, са твърде високи и не отразяват пазарната стойност. То твърди, че цените на съпътстващите продукти на шифер са 3 британски лири, като са паднали от 6 GBP. Цената за внесени покривни плочи през 2010 г. е щяла да бъде 390 британски лири на тон, а за изнесени покривни плочи — 618 британски лири на тон.
            
         б)   Мнения от Welsh Slate Ltd. (по-нататък наричано „Welsh Slate“), получени на 20 декември 2013 г.
   
   
               (224)
            
            
               В момента Обединеното кралство произвежда покривни плочи в размер на по-малко от 10 % от търсенето в Обединеното кралство на естествен шифер.
            
         
               (225)
            
            
               Основната дейност на Welsh Slate е производството и продажбата на покривни плочи. Предприятието твърди, че покривните плочи формират около 65 % от неговите приходи, докато натрошеният шифер — само 30 %, а останалата част се формират от архитектурни елементи и други продукти. Ваденето на натрошен шифер е необходимо, за да се достигне до материала за покривни плочи. Получените съпътстващи продукти от добива на покривни плочи представляват значителен процент от производството (в момента 95 % от всичкия добит материал).
            
         
               (226)
            
            
               Според Welsh Slate натрошеният шифер се произвежда от следните източници: отпадъци от каменоломна (31 %), отпадъци от участък за цепене (12 %), стари насипища (31 %) и пробивни и взривни дейности (27 %). То твърди, че разходите за производство на инертни материали от шифер са по-високи от онези на типична кариера за добив на инертни материали. Разходите за производство на стандартни инертни материали, които не включват допълнителните разходи, специфични за това предприятие, възлизат на […] — […] британски лири за тон, което означава, че данъкът ще […] разходите. Инертните материали понастоящем се продават на цени между […] и […] британски лири за тон. Покривните плочи се продава средно по […] британски лири за тон, докато горната граница за цена на покривните плочи надвишава […] британски лири за тон.
            
         в)   Мнения от BAA, получени на 10 януари 2014 г.
   
   
               (227)
            
            
               BAA е представило Ръководството относно строителен камък и шифер, добивани в района на Корнуол, от 2007 г., изготвено от Съвета на графство Корнуол. То съдържа информация относно редица кариери, произвеждащи строителни материали, включително кариери за добив на шифер.
            
         г)   Мнения от Mineral Products Association, получени на 2 януари 2014 г.
   
   
               (228)
            
            
               Според Mineral Products Association шиферът и шистите се използват като инертни материали в Обединеното кралство. Въпреки че шиферът и шистите, доставяни за употреба като инертни материали, могат да включват материали, които на практика са съпътстващи продукти от добив за цели, различни от употреба като инертни материали, например добив на шифер за производството на покривни плочи, тези материали се добиват основно за доставка на пазарите на инертни материали.
            
         д)   Мнения от дружество Lantoom Quarry, получени на 16 януари 2014 г.
   
   
               (229)
            
            
               Дружеството Lantoom Quarry твърди, че Cornwall County има големи количества от инертни материали като съпътстващи продукти, които се получават от секторите за производство на шифер и каолин. В момента има голям излишък от тези материали, въпреки че те са освободени от ДИМ. Пазарите са много чувствителни към цените и никакво увеличение на цената не може да бъде прехвърлено върху клиентите.
            
         
               (230)
            
            
               Според становищата на Lantoom Quarry видът инертни материали, за които то ще трябва да плаща данъка, в случай че се установи, че освобождаването е несъвместима държавна помощ, в момента са на цена от около 2 GBP на тон (цената франко производител варира между 1,5 и 3 GBP). Това означава, че данъкът ще удвои цената.
            
         
               (231)
            
            
               От кариерата твърдят, че освобождаването от ДИМ е било полезно за стимулиране на пазара на инертни материали, произведени от освободените материали. Те твърдят, че отпадъците могат съставляват до 75 % от добитите полезни изкопаеми. Съпътстващите продукти на инертни материали от шифер, добивани от кариерата, се продават само в радиус от 30 мили от кариерата.
            
         
               (232)
            
            
               Според Lantoom Quarry шиферът не е много добър материал за употреба като инертни материали, тъй като е по-мек и не може да се използва за направата на бетон или пътни настилки тип „bitmac“.
            
         е)   Мнения от Burlington Slate Limited (по-нататък наричано „BSL“), получени на 10 януари 2014 г.
   
   
               (233)
            
            
               Основната дейност на BSL е производството на оразмерени продукти от шифер като покривни елементи, облицовки, подови настилки, паваж и архитектурни елементи.
            
         
               (234)
            
            
               BSL счита, че освобождаването на шифер не представлява държавна помощ, тъй като е обосновано от и е напълно съвместимо с естеството и логиката на екологичните цели на ДИМ. Шифер традиционно не се добива за употреба като инертни материали; по-скоро той се добива за употреба като строителен материал за покриви, облицовки, подови настилки, паваж и често се използва с цел опазване на наследството при съхранение на исторически сгради в Обединеното кралство.
            
         
               (235)
            
            
               BSL твърди, че остатъците от шифер се намират в различно фактическо положение в сравнение с новодобитите инертни материали, извлечени специално за употреба като инертни материали, тъй като такива материали, получени при добива на шифер, са необходим и неизбежен съпътстващ продукт на процесите, чрез които се произвеждат оразмерени продукти от шифер.
            
         
               (236)
            
            
               BSL счита, че разпоредбите за освобождаване действат на кариерите за добив на шифер като стимул за повторно използване на отпадъчните материали като инертни материали. Ако кариерите за добив на шифер престанат да използват повторно отпадъците като инертни материали, повече отпадъци и остатъци от добива на шифер ще бъдат изхвърляни на сметища или насипища.
            
         
               (237)
            
            
               Според BSL процесът на добив на шифер е изключително скъп предвид физическите дълбочини, които трябва да бъдат изкопани, неблагоприятните геоложки образувания, които се срещат понякога, както и инженерните и геотехническите аспекти на проекта на кариерата, необходими за гарантиране на стабилност на лицевите части, за да се поддържа безопасна работна заобикаляща среда. Шиферът се изнася от кариерата на плочи с размери от около 1 м × 0,5 м до 3,5 м × 1,5 м, с типично тегло в порядъка от 500 кг до 12 тона на парче. Обработката, която се извършва, ще зависи от естеството на произвеждания продукт: покривни плочи, облицовки, подови настилки или архитектурни елементи. Обработката обикновено включва първоначално рязане, последвано от цепене, оглаждане, допълнително рязане или оформяне. Около 50 % от продажбите на архитектурни елементи от шифер на BSL се изнасят от Обединеното кралство.
            
         
               (238)
            
            
               BSL показва, че на всеки етап от процеса отпадъците и скрапът от шифер са неизбежен съпътстващ продукт. BSL изчислява, че едва около 4 % от добития материал се преработват в готови оразмерени продукти (които обикновено се използват за покривни плочи, паваж или подови плочи), което означава, че 96 % са отпадък. Повторното използване на отпадъци и скрап от шифер за инертни материали намалява количеството на отпадъчните материали, които BSL ще трябва да изпрати на сметището или да насипе в кариерата. Повторното използване на част от отпадъците и скрапа от шифер спомага да се компенсират някои от разходите за добив на шифер, но тези продажби са само допълнение към основната дейност — добива на шифер за производството и продажбата на продукта оразмерени каменни плочи.
            
         
               (239)
            
            
               Според BSL една кариера за добив на шифер няма стимул да добива само инертни материали, тъй като разходите за добива са много по-големи и е много по-сложно (от инженерна гледна точка), отколкото при типичната кариера за добив на инертни материали (която е открита кариера) и добивът не би имал стопански смисъл, ако единственият получен материал трябва да се използва като инертни материали.
            
         
               (240)
            
            
               Според становището на BSL то е получило разрешително за планиране въз основа на това, че добива камък като източник за местните „народни“ строителни материали. Заявление за добив само на инертни материали от неговите кариери едва ли би било одобрено с оглед на тяхното местоположение на територията на или в близост до Национален парк „Езерен район“ („Lake District National Park“).
            
         
               (241)
            
            
               Според BSL освобождаването на инертни материали за добив на шифер не е позволило на предприятието да добива повече инертни материали от шифер.
            
         
               (242)
            
            
               BSL експлоатира също така две кариери за добив на варовик. То твърди, че остатъците от добива на шифер могат да бъдат разграничени от материала, получен от добива на варовик за производство на вар, защото за разлика от шифера, варовикът се добива предимно като суровина за употреба като инертни материали в строителството и е икономически оправдано да се добива варовик само от повърхността, докато шиферът е седиментна скала, която изисква добив от по-голяма дълбочина. Варовикът е по-сходен с видовете инертни материали, добивани за употреба само като инертни материали, които не са освободени, отколкото с шифера. Според BSL има много ограничен брой мини, където качеството на варовика може да е такова, че да е оправдан добивът на дялан камък (т.е. паважни камъни).
            
         ж)   Мнения от Eunomia Research and Consulting Ltd. (по-нататък наричано „Eunomia“), получени на 17 януари 2014 г.
   
   
               (243)
            
            
               Мненията на Eunomia са изпратени от името на консорциум от Обединеното кралство на производители на вторични инертни материали (шифер, отпадъци от каменовъглени мини и горивна пепел от инсинератори).
            
         
               (244)
            
            
               Отделянето на материал, подходящ за употреба само като инертни материали, е неизбежна част от процеса на добив на шифер, предназначен за покривни елементи, или други процеси с висока стойност. Получената цена при употреба като инертни материали е много по-ниска и сама по себе си не е достатъчен стимул за ангажиране с добивна дейност. Welsh Slate посочва, че покривните плочи от шифер се продават на средна цена от […] британски лири на тон, като горната граница е […] британски лири на тон. От друга страна вторичните инертни материали се продават на цена между […] и […] британски лири на тон. Следователно освобождаването не е довело до увеличаване на обемите на предприетия добив на първични материали и съществуването му не води до насърчаване на добива.
            
         
               (245)
            
            
               Съществуването на насипища от отпадъци от добива на шифер, направени преди въвеждането на ДИМ, изключва необходимостта от допълнителен добив на шифер за инертни материали.
            
         
               (246)
            
            
               Eunomia счита, че ако освобождаването на шифер бъде отменено, ДИМ ще […] производствените разходи след добива за инертни материали от шифер, които са в размер на […] британски лири, на […] британски лири.
            
         з)   Мнения от Wincilate Ltd (по-нататък наричано „Wincilate“), получени на 7 януари 2014 г.
   
   
               (247)
            
            
               Wincilate е кариера за добив на шифер, която подкрепя освобождаването от приложното поле на ДИМ за шифер. Кариерата посочва, че в допълнение към обичайната си стопанска дейност тя троши шифер от насипища от добива на шифер, които са образувани преди повече от 100 години. Предприятието счита, че освобождаването продължава да е необходимо за намаляването на насипищата от отпадъци и замяната на добива на първични инертни материали.
            
         и)   Мнения от Torrington Stone, получени на 17 януари 2014 г.
   
   
               (248)
            
            
               Според Torrington Stone една от неговите кариери, произвеждаща като основен продукт облагаем едрозърнест пясъчник, предлага продукти от естествен камък като камък за зидария, камък за огради, камък за габиони. Облагаемият едрозърнест пясъчник се конкурира директно с кариерите за добив на шифер, които предлагат съвсем същите продукти. Камъкът за зидария се подбира ръчно и не се оформя в кариерата, поради това не може да се ползва от освобождаване от ДИМ. Камъкът се нарязва на място от зидаря, но ДИМ би следвало вече да е платен.
            
         
               (249)
            
            
               Torrington Stone твърди, че от друга страна шиферът е с естествено неправилна форма и трябва да бъде оформен (рязан), за да бъде с подходяща ширина дори само за баласт.
            
         й)   Мнения от Berwyn Slate, получени на 9 януари 2014 г.
   
   
               (250)
            
            
               Кариерата Berwyn Stale произвежда оформени плочи от шифер, които дават като съпътстващ продукт отпадъчни материали. В исторически план, тъй като добивът на шифер започва преди 200—300 години, тези отпадъци са натрупани в близост до кариерата. Според становището, представено от кариерата, тя планира да преработва отпадъците в продаваеми инертни материали. Отмяната на ДИМ ще попречи тези планове да бъдат приложени на практика.
            
         к)   Мнения от Mineral Products Association Ltd, получени на 2 януари 2014 г.
   
   
               (251)
            
            
               Mineral Products Association твърди, че освобождаването не следва да се прилага по отношение на материали, които са съставени основно от каменни въглища, лигнитни въглища, шифер и шисти, ако тези материали се използват на пазари за инертни материали или за целите на инертни материали.
            
         л)   Мнения от органите на Обединеното кралство
   
   
               (252)
            
            
               Органите на Обединеното кралство изтъкнаха факта, че Общият съд е постановил в своето решение от 7 март 2012 г. по дело T-210/02 RENV, че материали като глина, шифер и шисти по принцип отговарят на принципа на обичайно данъчно облагане на основание на данъка поради това, че те представляват „инертни материали“ по смисъла на Закона за финансите от 2001 г. (точка 71) и „доколкото тези инертни материали се употребяват и използват търговски като такива“, те се намират в сходно положение с други облагани заместващи инертни материали (точка 72). Според органите на Обединеното кралство Общият съд ясно посочва, че „потенциалното“ включването на тези материали в приложното поле на данъка „зависи единствено от тяхното действително и установено използване като инертни материали“.
            
         
               (253)
            
            
               Органите на Обединеното кралство твърдят, че няма ясни доказателства, включително в документацията от ВАА, подадена по време на съдебното производство, които показват, че шифер, шисти, каменни или лигнитни въглища се добиват целенасочено за употреба като инертни материали в Обединеното кралство.
            
         
               (254)
            
            
               По отношение на шифера органите на Обединеното кралство твърдят, че това е скала, която може да бъде разделена на тънки листове. Тя се използва главно за покривни покрития, но и за декоративна облицовка и като декоративен скален материал. Шифер се произвежда в Северен Уелс, Езерен район, Девън и Корнуол.
            
         
               (255)
            
            
               Според органите на Обединеното кралство шиферът е освободен от приложното поле на ДИМ, защото висококачествен шифер се добива за употреба като покривни и подови покрития и заради своите декоративни качества, а не за употреба като инертни материали. Тук се включват покривни плочи, обзавеждане, архитектурни елементи (первази и корнизи, плотове за кухня и баня, бар-плотове, облицовки за камина и камини, облицовки, табели на сгради, мемориални плочи и подови плочи) и орнаменти (наричан по-нататък събирателно „специализирани архитектурни продукти“). Въпреки това трошлякът и изрезките от шифер, които се получават при добива и оформянето на висококачествен шифер, могат да бъдат заменени за новодобити инертни материали. Следователно разпоредбите за освобождаване също така насърчават използването на отпадъци и трошляк от шифер, както и на всеки друг свързан съпътстващ продукт, като осигуряват нетни екологични ползи чрез намаляване на вредите за околната среда, до които би довел допълнителният добив на инертни материали.
            
         
               (256)
            
            
               Според органите на Обединеното кралство кариерите, предлагащи инертни материали и трошляк от шифер за продажба и употреба като инертни материали, подчертават в своите рекламни материали своите висококачествени продукти от шифер като покривни плочи, работни плотове, камини, подови настилки и мемориални плочи, които безспорно са основната цел на добивните дейности (60).
            
         
               (257)
            
            
               Органите на Обединеното кралство твърдят, че шиферът не е много подходящ за употреба като инертни материали, тъй като обикновено образува плоски „слоести“ и неравномерни форми, вместо кубовидни форми, които са предпочитани за повечето приложения на инертните материали. Висококачественият шифер не се използва като инертни материали, защото неговите физични и/или химични свойства го правят неподходящ и той се продава за приложения с по-висока стойност.
            
         
               (258)
            
            
               Органите на Обединеното кралство са изчислили, че при добива на всеки тон шифер се отделят 95 % отпадъци от трошляк и около 5 % шифер, подходящ за употреби с високо качество, като например покривни плочи или облицовки (61). Голяма част от скалата, в която се среща висококачествен шифер, е с недостатъчна степен на шистозност, което я прави непригодна за цепене на тънки плочи. При производството на еднакви рязани и цепени плочи от материал с по-високо качество също се получават големи количества изрезки. В резултат на това големи насипища на отпадъци от шифер, състоящи се от трошляк от шифер, традиционно са свързани с площадки, на които е имало забой за шифер. Органите на Обединеното кралство предоставят информация от проучвания в този контекст. Те посочват факта, че производството на отпадъци от шифер все още превишава пазарното търсене на полезното изкопаемо като инертен материал и все още се образуват насипи на отпадъци от шифер. Производството на шифер е спаднало от 2000 г. насам, тъй като производството на покривни плочи е намаляло. От спирането на действието на ДИМ през април 2014 г. производителите на шифер наблюдават спад в търсенето на отпадъци от шифер и към насипищата на отпадъци се прибавя допълнителен материал.
            
         
               (259)
            
            
               Според органите на Обединеното кралство съпътстващите продукти на шифер могат да се използват като инертни материали от нисък клас за пълнеж в строителството и като декоративни инертни материали, а при внимателен подбор и натрошаване могат да съответстват на базовите изисквания за пътно строителство (62). Въпреки че отпадъците от шифер нямат якостта на други инертни материали, е установено, че те са достатъчно ефективни в тази базова роля и поради това са подходящи като алтернатива на новодобитите инертни материали за производство на бетон и продукти за приложение в строителството със средно равнище на якост. Някои отпадъци от шифер също така се натрошават на прах и гранули за промишлена употреба в производството на битумни хидроизолации и битумни бои. Чрез освобождаването за шифер данъкът насърчава използването на отпадъчния трошляк от шифер, като по този начин се намаляват щетите върху природните местообитания и визуалните щети, причинени от насипищата на остатъци. Това ще насърчи проекти като околовръстния път A55 на Бангор, цитиран от BAA.
            
         
               (260)
            
            
               Според органите на Обединеното кралство след спиране на действието на някои разпоредби за освобождаване от данъка през април 2014 г., […] са били принудени да продават своите отпадъци от шифер на загуба от 3 %, което показва, че без освобождаването няма пазар за отпадъците от шифер.
            
         
               (261)
            
            
               Органите на Обединеното кралство твърдят, че макар и само 5 % от материала, добиван от кариерите за шифер, да е висококачествен материал, относителната стойност на листовете шифер с подходящи размери, продавани като покривни или подови плочки или за облицовка и други декоративни цели, оправдава неговия добив. Висококачественият шифер се продава за 727—1 076 GBP на тон. Органите на Обединеното кралство са предоставили цени на продуктите от един производител на шифер, които са, както следва (британски лири на тон):
               
                           Година
                        
                        
                           2007 г.
                        
                        
                           2008 г.
                        
                        
                           2009 г.
                        
                        
                           2010 г.
                        
                        
                           2011 г.
                        
                        
                           2012 г.
                        
                        
                           2013 г.
                        
                        
                           2014 г.
                        
                     
                           […] покривни покрития
                        
                        
                           […]
                        
                        
                           […]
                        
                        
                           […]
                        
                        
                           […]
                        
                        
                           […]
                        
                        
                           […]
                        
                        
                           […]
                        
                        
                           […]
                        
                     
                           Архитектурни елементи
                        
                        
                           […]
                        
                        
                           […]
                        
                        
                           […]
                        
                        
                           […]
                        
                        
                           […]
                        
                        
                           […]
                        
                        
                           […]
                        
                        
                           […]
                        
                     Органите на Обединеното кралство твърдят, че друг производител на шифер е продавал покривни плочи от шифер с цена около 700 британски лири за тон. А неговите архитектурни продукти от шифер се продават, както следва:
               
                           Година
                        
                        
                           2008 г.
                        
                        
                           2009 г.
                        
                        
                           2010 г.
                        
                        
                           2011 г.
                        
                        
                           2012 г.
                        
                        
                           2013 г.
                        
                     
                           Британски лири на квадратен метър
                        
                        
                           […]
                        
                        
                           […]
                        
                        
                           […]
                        
                        
                           […]
                        
                        
                           […]
                        
                        
                           […]
                        
                     
         
               (262)
            
            
               Според органите на Обединеното кралство разходите за производство на съпътстващи продукти на шифер възлизат на 5,7—6,5 британски лири на тон (63). Въпреки това продажните цени през годините варират от до 7,36 британски лири на тон до 4,10 британски лири на тон — най-ниската достигната цена. Друг производител на шифер е продавал инертни материали за строителството от шифер в диапазона от 4,40 до 6,42 британски лири. Високата стойност на шифера с добро качество го превръща в основната цел на дейността на онези площадки, където съществуват залежи на шифер. За всеки оператор би било икономически нелогично да добива шифер с намерението да го продава за употреба като инертни материали, вместо като средство за добив на висококачествен шифер.
            
         
               (263)
            
            
               Органите на Обединеното кралство предоставиха данни, извлечени от финансовата информация на производители на шифер, които показват, че приходите от архитектурни продукти ги превръщат в основния продукт на предприятията. Съотношението на покривните плочи към инертните материали от гледна точка на приходите варира през годините между 2,54 и 3,52.
            
         
               (264)
            
            
               Що се отнася до информацията за цените за шифер, представена от ВАА, когато са използвани данни за цени за внос, органите на Обединеното кралство посочват, че архитектурните продукти от шифер от Обединеното кралство и вносните архитектурни продукти от шифер са различни и се конкурират на различни пазари от онези за вносните продукти. Поради тази причина данните за цени за внос не са правилните за съпоставка на цените.
            
         
               (265)
            
            
               Органите на Обединеното кралство твърдят, че декоративен шифер се произвежда като съпътстващ продукт от добива на висококачествен шифер. Той се продава за около 15 британски лири на тон. Макар и цената да е по-висока от продажната цена за материал за пълнеж, както е показано по-горе, тя все още е значително по-ниска от цената за покривни плочи (над 200 британски лири на тон). Цената на декоративните плочи е сравнима с тази на други декоративни инертни материали, на разположение чрез търговци на дребно в Обединеното кралство. Екологичната логика на освобождаването за шифер все пак е валидна, тъй като декоративният шифер е неизбежен съпътстващ продукт на производството на висококачествен шифер, като се има предвид, че пазарът на декоративни продукти е пазар на луксозни продукти за производителите на варовик или гранит.
            
         
               (266)
            
            
               Органите на Обединеното кралство твърдят, че освобождаването на съпътстващите продукти на шифер и шисти от данъка е в съответствие с екологичната цел на ДИМ, за да се насърчи използването на тези алтернативни съпътстващи продукти от отпадъци като заместител на новодобити инертни материали.
            
         
               (267)
            
            
               Органите на Обединеното кралство твърдят, че както при шистите, шифер изглежда може да бъде намерен заедно с различни други видове скали. Шифер често се намира между пластове от пясъчник и/или варовик. Понятието „основно“ има за цел допускане на съединения, от които предимно, но не изключително, е съставен освободеният материал, тъй като по този начин се срещат те в природата. Когато съединенията са съставени основно от шисти или шифер, техните физични свойства ги правят по-малко подходящ за употреба като инертни материали, отколкото ако те са образувани най-вече от материали, които е по-вероятно да бъдат използвани като инертни.
            
         
               (268)
            
            
               Обединеното кралство е изчислило, че годишно се произвеждат около 6,33 милиона тона отпадъчен трошляк от шифер и че историческите използваеми запаси достигат около 277 милиона тона. От тях само 0,66 милиона тона са продадени за употреба като инертни материали преди въвеждането на ДИМ. (64) Останалата част е била използвана или като засипка, или е останала под формата на насипища на отпадъци.
            
         
               (269)
            
            
               Органите на Обединеното кралство твърдят, че съществуването на разпоредбата за освобождаване за съпътстващи продукти на шифер не насърчава допълнителния добив на шифер, тъй като операторите на кариери за добив на шифер вече се борят да намерят пазар за освободения отпадъчен продукт, който се получава от техните съществуващи добивни дейности. Те твърдят, че общият брой кариери/забои за добив на шифер е останал до голяма степен непроменен след въвеждането на данъка върху инертните материали, като през 2000 г. те са 50, а през 2010 г. — 49.
            
         
               (270)
            
            
               Обединеното кралство счита, че отпадъчният трошляк от шифер правилно се третира като неизбежен съпътстващ продукт от процеса на добив, който не се извършва с цел производство на инертни материали, а с цел получаване на висококачествен шифер за употреба като покривни плочи, облицовки и други скъпи продукти.
            
         
               (271)
            
            
               Органите на Обединеното кралство твърдят, че съпътстващите продукти от производството на рязан шифер не могат да бъдат разграничени от шифера, произвеждан целенасочено за инертни материали.
            
         
               (272)
            
            
               Органите на Обединеното кралство оспорват твърденията, изтъкнати от ВАА в хода на съдебното производство по дело T-210/02 RENV и в неговите становища до Комисията, според които съществуват кариери за добив на шифер, експлоатиращи шифер единствено за инертни материали. След като проучват всички имена на кариери, предоставени от ВАА в целия ход на процедурите, органите на Обединеното кралство поддържат това заключение. Освен това органите на Обединеното кралство са изразили съмнения относно предоставените доказателства, тъй като някои кариери са посочени както като производители на покривни плочи, така и за експлоатация предимно за инертни материали.
            
         
               (273)
            
            
               По отношение на BGS органите на Обединеното кралство твърдят, че данните им се основават на описания на материалите и техните крайни употреби, дадени от самите кариери, които ги произвеждат. Те отбелязват, че въпросните кариери могат да опишат даден материал по начин, различен от неговата класификация за целите на ДИМ, и материали, произвеждани от кариерите, могат да се променят с течение на времето. Следователно данните представляват най-точният списък на кариерите в Обединеното кралство и крайните употреби на материалите, който съществува, но не може да се твърди, че те съдържат напълно точен списък на кариерите в Обединеното кралство и установените употреби на добиваните материали. Органите на Обединеното кралство твърдят, че данните също така са остарели и че те са наясно, че някои изброени кариери са преустановили дейност. Органите на Обединеното кралство твърдят също така, че списъкът съдържа предприятия, които може да имат валидно разрешение за миннодобивна дейност, но които на практика никога не са извършвали дейност като кариери.
            
         
               (274)
            
            
               Органите на Обединеното кралство показват, че от представения от ВАА общ списък на кариерите, произвеждащи шифер, шисти и глина единствено за употреба като инертни материали, за осем кариери е установено, че никога не са добивали инертни материали, извършвали са други дейности, които не са предмет на ДИМ, или не извършват дейност отпреди въвеждането на ДИМ. Някои от тези кариери са използвани като депа за отпадъци.
            
         
               (275)
            
            
               Освен това органите на Обединеното кралство посочват, че те са използвали определенията, дадени в доклада, който е изготвен през 2003 г. специално за подпомагане на данъчните органи при прилагането на ДИМ. Според обективния критерий, който е използван от органите на Обединеното кралство, за да се направи разграничение между тясно свързани видове скали, се изисква материалите, класифицирани като шифер, да „се разделят само с длето на ясно определени люспи и плочи“. Когато материалът не се характеризира с тази шистозност, той не се третира като шифер за целите на ДИМ, т.е. не е освободен. Материали например като онези, посочени от BAA, ще бъдат класифицирани като аргилит и се облагат с данъка.
            
         
               (276)
            
            
               Органите на Обединеното кралство взеха под внимание становищата от различни заинтересовани страни във връзка с възможно неправилно представяне като шифер на продуктите на една конкретна кариера. Органите на Обединеното кралство твърдят, че ако материалът отговаря на критерия за определяне на наличието на шифер, използван от тях, а именно разделянето с длето, то тогава той е бил правилно квалифициран като шифер за целите на ДИМ. Органите на Обединеното кралство отбелязват обаче, че продуктите, обикновено получавани от шифер, който се разделя с длето, фигурират на уебсайта на кариерата като вносни. Геоложките характеристики на материала на този сайт все още не са проверени от органите по приходите на Обединеното кралство (по-нататък наричани „Кралската данъчна и митническа служба“ или „HMRC“).
            
         
               (277)
            
            
               Предвид това, че режимът на правоприлагане на HMRC използва подход, основан на риска, и предприема действия по информация, че дадена кариера може би не спазва коректно данъчния режим, органите на Обединеното кралство се ангажираха да проверят този и всички други случаи, в които проучването в резултат на получаването на данни за Комисията поражда опасения за неправилно квалифициране на материалите. HMRC се ангажира да поиска или да вземе геоложки проби от тези добивни площадки. Ако се окаже, че материалът не е шифер, данъкът ще бъде начислен върху добития материал и също така може да бъде наложена глоба за невярно описание на материала.
            
         
               (278)
            
            
               Органите на Обединеното кралство посочват още, че при предлагане на пазара на скали с цел продажба кариерите могат да изберат да използват описание, което не съвпада с обективната проверка, използвана от HMRC за целите на данъка.
            
         
               (279)
            
            
               Органите на Обединеното кралство са прегледали поверителни данъчните регистри и публична информация за всяка една от кариерите, за които ВАА твърди, че произвеждат шифер единствено за инертни материали, или за които се твърди, че неправилно са наименували своите продукти „шифер“, така че да се възползват от разпоредбите за освобождаване. Резултатите от прегледа бяха представени на Комисията и показаха, че по отношение на една кариера може да има някои проблеми, свързани с правоприлагането. Органите на Обединеното кралство се ангажираха да проучат какви материали произвежда тя в действителност и дали те са били правилно наименувани „шифер“. По отношение обаче на останалата част от кариерите, за които е установено, че извършват или са извършвали дейност, не са открити признаци, че те целенасочено добиват шифер за употреба като инертни материали.
            
         
               (280)
            
            
               Трябва да се спомене, че в своя преглед на информацията, представена от органите на Обединеното кралство, Комисията е взела под внимание факта, че специализираните архитектурни продукти от шифер са нарязани по размер. Поради това Комисията счита, че кариери за добив на шифер, където рязаният камък се явява основен продукт, произвеждат специализирани архитектурни продукти (и следователно не инертни материали), главно поради това, че инертните материали от шифер се получават чрез натрошаване.
            
         
               (281)
            
            
               Органите на Обединеното кралство са предоставили статистически данни в подкрепа на становището си, че шиферът не измества продажбите на вторични инертни материали и че макар и търсенето на висококачествен трошен камък и висококачествен пясък и чакъл да е намаляло през периода, когато е бил в сила данъкът, продажбите на шифер, глина и шисти за строителството не са се повишили със същата величина. Очевидно делът от продажбите на първите изброени продукти е в съответствие със спада на търсенето. Органите на Обединеното кралство заключават, че шиферът, глината и шистите не са заместили в голям мащаб висококачествения трошен камък, пясък или чакъл.
            
         5.6.2.2.   
         Шисти
      
   
   а)   Мнения от BAA, получени на 15 септември 2014 г.
   
   
               (282)
            
            
               ВАА твърди, че шистите могат да се използват като инертни материали, т.е. за цели като инертни материали от нисък клас, както е показано и от доклада (65). Шисти, глина и аргилит могат да се срещат като откривка върху отложения от натрошени скали и те могат да бъдат продавани като пълнеж от нисък клас.
            
         
               (283)
            
            
               Според BAA шисти и глина могат да се използват за специфични употреби на инертните материали, за които не са на разположение или са на разположение в по-малка степен други скали, като облицовка и каптиране на депата за отпадъци и облицовка на водохранилища и канали. То твърди, че изброените представляват употреби на глина и шисти като инертни материали, по същия начин, както използването на материали за дренаж и укрепване на морските брегове представлява употреба на инертни материали. BAA твърди, че шистите се извличат като съпътстващ продукт от добива на глина и каменни въглища, но има и много големи райони в Обединеното кралство, където по-твърда и по-отлежала шиста се среща между пластове от пясъчник.
            
         
               (284)
            
            
               BAA твърди, че по-твърдият вид шисти, подобни на твърда скала, винаги е бил използван като инертен материал още преди въвеждането на ДИМ. BAA е предоставило пример на кариера за добив на шисти, в експлоатация от 1981 г., която произвежда камък за зидария и огради, алпинеуми и камък за паваж с неправилна форма, заедно с някои материали за пълнеж.
            
         
               (285)
            
            
               BAA представи списък на 20 кариери за добив на глина и шисти, получен от Регистъра на мините и кариерите от 2010 г. на BGS, за които се твърди, че експлоатират материал само за инертни материали.
            
         
               (286)
            
            
               То твърди, че някои кариери, класифицирани като „кариери за добив на пясъчник“ в Регистъра на мините и кариерите на BGS, на практика се възползват от освобождаване от ДИМ на основание, че те всъщност са кариери за добив на шисти, които са част от шистовите пластове в графство Кейтнес в Шотландия.
            
         
               (287)
            
            
               BAA твърди, че има много кариери със смесени геоложки характеристики, включително шисти, които се ползват от освобождаването за материали, които са съставени основно от шисти, тъй като шистите са широко разпространени на територията на Обединеното кралство и често се намират между пластове от друга скала. BAA е представило пример на кариера за добив само на инертни материали, която се ползва от освобождаването по този начин.
            
         
               (288)
            
            
               BAA твърди, че органите на Обединеното кралство разполагат с информация във връзка с имената на кариери, които са били освободени от ДИМ на основание, че те добиват изцяло или предимно шифер или шисти. Тази информация обаче не може да бъде предоставена на BAA от съображения за поверителност.
            
         б)   Мнения от Robert Durward от BAA, получени на 17 януари 2014 г.
   
   
               (289)
            
            
               ВАА твърди, че не може да се приеме, че глина и шисти за производство на керамични изделия и гипс са в различно положение от материал, обложен с ДИМ, предвид неговата екологична цел. То твърди, че тези материали са сравними със скали, пясък или чакъл, добивани за употреба в строителството, тъй като те са добити за строителни цели, а глината и шистите са скали. Предполага се, че големи обеми глина и шисти се използват за производството на керамични строителни продукти. Добивът на глина, използвана за производството на тухли, би могъл да се намали, като се използват бетонни строителни продукти, които могат да се произвеждат от отпадъчни материали/съпътстващи продукти от кариери, които често се облагат с данък. Според BAA освобождаването от данък на глина и шисти, използвани за керамични строителни продукти, подронва ДИМ.
            
         в)   Мнения от Torrington Stone, получени на 17 януари 2014 г.
   
   
               (290)
            
            
               Според Torrington Stone една от неговите кариери произвежда шисти като съпътстващ продукт на едрозърнестия пясъчник. Те са с добро качество и могат да се използват за насипване. Друга от неговите кариери произвежда шисти като основен продукт и пясъчник като вторичен продукт, който подлежи на облагане. Torrington Stone изглежда има предвид, че продуктите, които продава, са трошляк, подоснова, пресята фракция или пълнеж и те могат да бъдат получени от всички негови материали.
            
         
               (291)
            
            
               След въвеждането на ДИМ цените на шистите се увеличиха в резултат на пазарните сили.
            
         
               (292)
            
            
               Torrington Stone предостави също така информация по отношение на кариерата Venn, която произвежда шисти като съпътстващ продукт, идеален за пълнежен материал за насипи, който се конкурира с облагаем съпътстващ продукт от една от кариерите на Torrington Stone. Получената цена на шистите като съпътстващ продукт е около 3,50 британски лири, включително превоза, който се оценява на 3,00 британски лири.
            
         г)   Мнения от Eunomia, получени на 17 януари 2014 г.
   
   
               (293)
            
            
               Мненията, получени от Eunomia, са изпратени от името на консорциум на производители на вторични инертни материали (шифер, отпадъци от каменовъглени мини и горивна пепел от инсинератори) от Обединеното кралство.
            
         
               (294)
            
            
               Според Eunomia отпадъците от каменовъглени мини (обикновено съставени от шисти) се предоставят за повторна употреба или от работещи подземни мини, или от закрити/оставени в резерв подземни мини. Отпадъци от каменовъглени мини се получават от добива на каменни въглища по методите за дълбочинен добив. Качествените характеристики на отпадъците от каменовъглени мини се различават значително между различните мини и на различни фази от извличането, свързани с геоложките характеристики на пластовете в момента на добив. Поради нееднородните свойства на отпадъците от каменовъглени мини материалът е от много нисък клас и има много малка стойност при повторна употреба.
            
         
               (295)
            
            
               Eunomia твърди, че отпадъците от каменовъглени мини обикновено не държат положителна цена. Въпреки това наличието на директен изход на земната повърхност позволява на съответната мина да работи чрез запазване на свободни терени за насипища на остатъци. Eunomia твърди, че без възможност за доставка на отпадъците от каменовъглени мини без разходи или на конкурентна цена, отразяваща тяхното ниско качество, няма други финансово жизнеспособни възможности за преместване на въглищни шисти, за да се улесни развитието на обекта. Eunomia твърди, че за отпадъците от каменовъглени мини разходите по производството след добива, като се приема, че доставката е в рамките на пет километра от площадката на произход, обикновено са […] британски лири на тон за работещи подземни мини и […] GBP на тон за закрити/оставени в резерв подземни мини. Следователно налагането на ДИМ при 2 британски лири за тон ще […] разходите. В такъв случай ще бъде по-евтино въглищните шисти да се изпращат за унищожаване в насипището.
            
         д)   Мнения от органите на Обединеното кралство
   
   
               (296)
            
            
               Органите на Обединеното кралство твърдят, че логиката за освобождаване на шистите е, че в по-голямата си част те не се използват като инертни материали. Действително повечето шисти обикновено не са неподходящи за употреба като инертни материали. Висококачественото приложение на шистите е за производството на тухли, а това е процес с керамични материали, който съответно е освободен от ДИМ. Всеки съпътстващ продукт от добива на шисти за употреба в производството на тухли следователно ще бъде съпътстващ продукт на материал, добиван за употреба, различна от инертни материали.
            
         
               (297)
            
            
               Органите на Обединеното кралство твърдят, че шистите са част от същото семейство от скали като глината. Глините варират от меки и пластични до твърд аргилит. Техните физични и химични свойства и минералогичен състав определят най-подходящата им употреба. В зависимост от степента на делимост (66) може да бъде трудно да се направи разграничение между шисти и глина, в единия край на спектъра, и между шисти и шифер, в другия.
            
         
               (298)
            
            
               Органите на Обединеното кралство твърдят, че шистите са тясно свързани с добива на глина и се срещат също и при добива на каменни въглища. Подобно на глината, шистите могат да се използват при производството на облицовъчни, тротоарни и строителни тухли (90 % от търсенето на глина за тухли е предназначено за производството на облицовъчни тухли за вътрешния пазара на жилищно строителство), керемиди за покриви и облицовки и стъклокерамични тръби за отводняване и канализация. Големи тонажи се използват при производството на цимент. Други приложения включват облицовка и каптиране на депа за отпадъци, облицовка на водохранилища и канали, като материали за озеленяване, в производството на леки инертни материали за изработка на блокове и като обикновен пълнежен материал.
            
         
               (299)
            
            
               Органите на Обединеното кралство твърдят, че шистите могат да се използват като нискокачествени инертни материали, най-често за запълване на пространството и осигуряване на насипна маса под пътните настилки. Някои шисти са подходящи и за производството на леки инертни материали, но само след като са преминали производствен процес, който включва подлагане на материалите на високи температури. При някои обстоятелства геоложките условия (налягане и топлина) са довели до образуването на по-твърди шисти, които при натрошаване формират по-ъгловати гранули, които могат да бъдат подходящи за някои приложения като инертни материали от нисък клас, например пълнеж в строителството.
            
         
               (300)
            
            
               Според органите на Обединеното кралство, тъй като геоложките характеристики на шистите и глината са сходни, те са групирани заедно в националните статистики на Обединеното кралство. През 2000 г. от 10 838 000 тона глина и шисти, продадени в Обединеното кралство, 7 880 000 тона са били използвани за тухли, тръби и керемиди, а 2 958 000 тона са продадени за други цели. През 2012 г. от 5 497 000 тона глина и шисти, продадени във Великобритания, 3 569 000 тона са използвани за тухли, тръби и керемиди. Органите на Обединеното кралство твърдят, че тъй като добивът на глина и шисти е намалял наполовина между 2000 и 2012 г. и продажбите на глина и шисти за други цели, освен за тухли, тръби и керемиди, са с 35 % по-ниски през 2012 г., отколкото през 2002 г., е малко вероятно въвеждането на данъка да е увеличило добива на шисти специално за употреба като инертни материали.
            
         
               (301)
            
            
               Органите на Обединеното кралство твърдят, че отпадъчните шисти, които се получават по време на добива на каменни въглища, са непланиран и нежелан съпътстващ продукт. По принцип те са подходящи само като основен пълнеж в пътното строителство или за насипи на диги и поради това се продават за незначителна цена. Отпадъчният продукт обикновено се насипва на компактни купчини отпадъци или се използва като допълнителен пълнежен материал, ако в близост има открита мина. Самите каменни въглища се продават за около 50 британски лири на тон, но шистите обикновено се продават на много ниска цена, средно не повече от 1—2 британски лири на тон, ако се появи търсене в близост до добивната площадка. Производствените разходи са оценяват на между 0,50 и 2 GBP за тон. Понякога шисти се раздават дори безплатно, стига купувачите да ги извозват сами.
            
         
               (302)
            
            
               Същото се отнася и за други отпадъци от каменовъглени мини, който обикновено се използват само като инертни материали от нисък клас, когато се появи търсене в близост до добивната площадка.
            
         
               (303)
            
            
               Органите на Обединеното кралство твърдят, че част от съпътстващия продукт на шисти от други добивни дейности се продава като инертни материали, но като цяло е икономически оправдано шистата да се ползва като инертни материали само когато търсене се появи в близост до добивната площадка поради разходите за транспорт. Те твърдят, че тъй като тези шисти не са били добити с цел търговска експлоатация като инертни материали и те намаляват търсенето на новодобити инертни материали, тяхното освобождаване би било в съответствие с екологичната цел и естеството и логиката на ДИМ.
            
         
               (304)
            
            
               Органите на Обединеното кралство твърдят, че глината и шистите се третират като една категория от BGS, както и от Годишника за полезните изкопаеми на Обединеното кралство, ежегодния сборник с данни на Обединеното кралство. Тяхната средна продажна цена според Службата за национални статистически данни (ONS) варира между 2,52 и 2,88 британски лири на тон. През 2012 г. цените варират между 3,34 и 4,44 британски лири на тон.
            
         
               (305)
            
            
               Органите на Обединеното кралство предоставиха информация по отношение на кариера, която произвежда едрозърнест пясъчник, използван в производството на асфалт за пътна настилка. Тя също така произвежда и продава шисти, които се намират между пластове от едрозърнест пясъчник. Кариерата оценява, че производствените разходи за нейните продукти от шисти са 6,31 британски лири на тон.
            
         
               (306)
            
            
               По отношение на шистите, използвани в процеси с керамични материали, органите на Обединеното кралство са предоставили информация, осигурена от British Ceramic Confederation (по-нататък наричана „ВСС“), търговското сдружение на сектора за производство на керамика в Обединеното кралство. То отбелязва, че при производствените разходи за шисти има значителни разлики в зависимост от редица фактори. За разходите за добив то предвижда общ порядък от […]—[…] британски лири на тон.
            
         
               (307)
            
            
               BCC изчислява, че продажната цена на шисти за употреба като инертни материали ще бъде между […] и […] британски лири на тон. То отбелязва, че шистите могат да се продават на загуба, за да се разкрият материали за производство на тухли с добро качество, разположени под въпросните отложения на шисти.
            
         
               (308)
            
            
               BCC отбелязва освен това, че по-голямата част от производството на тухли се среща на добивни площадки, свързани с кариери, поради което на материала не се определя цена. Все пак то изчислява цена — при продажба на трети лица — от […]—[…] британски лири на тон, плюс разходи за доставка. То отбелязва, че продажната цена на шистите е по-ниска от цената за висококачествени глини.
            
         
               (309)
            
            
               Що се отнася до освобождаването на материали, състоящи се основно от каменни въглища, лигнитни въглища, шисти и шифер, органите на Обединеното кралство посочват, че тъй като няма естествени залежи на природни изкопаеми със 100 % чистота, освобождаването е необходимо.
            
         
               (310)
            
            
               Органите на Обединеното кралство считат, че шисти не се добиват изключително за употреба като инертни материали и са разследвали първоначалните твърденията на BAA в това отношение по повод на производството пред съдилищата на Съюза. Органите на Обединеното кралство твърдят, че те са установили, че шисти продължават да се произвеждат като съпътстващ продукт на други добивни дейности, по-специално на глина, каменни въглища и варовик. Органите на Обединеното кралство твърдят, че нито един от документите, представени от ВАА пред съдилищата на Съюза или Комисията преди приемането на решението за откриване на процедурата, не показва, че има кариери, експлоатиращи шисти и глина основно за употреба като инертни материали.
            
         
               (311)
            
            
               Органите на Обединеното кралство бяха поканени от Комисията да предоставят информация във връзка с продуктите на четири кариери, споменати в становището на една заинтересована страна като освободени кариери, които са спечелили договори само благодарение на това освобождаване и които доставят същия вид продукти, които би могла да има и обложената кариера на въпросната заинтересована страна. За една от кариерите се посочва, че има разрешение за експлоатация на шисти. Органите на Обединеното кралство установиха, че всички четири кариери са били регистрирани за плащане на ДИМ и плащат данъка от въвеждането му през 2002 г. Кариерите изглежда продават (67) добит камък, пясък, чакъл, инертни материали, включително рециклирани продукти и бетонови изделия, инертни материали от твърд камък, инертни материали и пълнеж, строителни продукти, декоративни инертни материали и плочи от пясъчник, както и, съответно, инертни материали от пясък, чакъл и други. Не бяха установени данни, че някоя от кариерите се е ползвала от освобождаване за шисти.
            
         
               (312)
            
            
               Органите на Обединеното кралство са разгледали също осем кариери, посочени в базата данни на BGS като кариери, които целенасочено добиват шисти за употреба като инертни материали. Те твърдят, че поне някои от тези кариери добиват и други продукти в допълнение към шистите. Следователно те очевидно не са успели да установят с положителност кариери за добив на шисти за употреба единствено като инертни материали.
            
         
               (313)
            
            
               Органите на Обединеното кралство обясняват, че шистите следва да се ползват от освобождаване също и когато те са съпътстващ продукт на облагаеми инертни материали. Например шисти могат да се добиват като неизбежен съпътстващ продукт от добива на варовик или едрозърнест пясъчник. Органите на Обединеното кралство твърдят, че шистите са материал с по-ниска стойност от варовика и не са подходящи за широка гама инертни материали. Органите на Обединеното кралство твърдят, че шистите, произвеждани като страничен продукт, по този начин са освободени в съответствие с екологичната цел на данъка, за да се даде възможност на кариерите, които ги произвеждат като съпътстващ продукт, да ги продават като заместител на други новодобити инертни материали за ограничения спектър приложения, за които са подходящи. Ако материалът първоначално е обложен в съответствие с третирането на варовика, кариери няма да бъдат в състояние да продадат отпадъчните шисти.
            
         
               (314)
            
            
               Според органите на Обединеното кралство, предвид факта, че шистите като цяло са подходящи само за ограничени и специфични приложения на инертните материали, както и факта, че като цяло е икономически оправдано шистата да се ползва като инертни материали само когато търсене се появи в близост до добивната площадка, е много малко вероятно да има достатъчно търсене на шисти в близост до една кариера, която добива основно други инертни материали (например едрозърнест пясъчник), така че да се стимулира добивът на допълнителни облагаеми инертни материали, за да бъде достигнато до необлагаемия съпътстващ продукт на шисти. Органите на Обединеното кралство твърдят, че не им е известен такъв случай, при който това да е станало или да има вероятност да стане в бъдеще.
            
         
               (315)
            
            
               В отговор на становище, подадено от заинтересована страна до Комисията, в което се твърди, че първичните материали на кариерата Vyse (собственост на Torrington Stone) в Северен Девън са аргилит и шисти, използвани като инертни материали, а вторичните материали — глинест пясъчник, органите на Обединеното кралство поставят въпроса дали шистите са първичният материал на тази кариера, тъй като на техния сайт са подробно описани висококачествените им продукти от пясъчник и се отбелязва, че „всеобщо признати за своите изключителна устойчивост и качество, инертните материали Braunton осигуряват разнообразие от пясъчници, от декоративен камък за облицовки, камък за огради, трошляк за озеленяване, камъни за алпинеуми, до инертни материали за пълнеж и насипна маса“. В Регистъра на мините и кариерите от 2010 г., съставен от Британския геоложки институт, кариерата Beam Quarry е вписана за производство на „Пясъчник, въгленосни скали от скалната формация Bude“. Поради това те не приемат, че кариерата Vyse е доказателство за шисти, добивани целенасочено за употреба като инертни материали.
            
         
               (316)
            
            
               Според органите на Обединеното кралство по отношение на шистите HMRC използва критерия, описано в доклада, че този материал трябва „да се разделят лесно (с макетно ножче) на люспи с дебелина в милиметри“. Материал, който се чупи на малки блокове с размери от порядъка на един сантиметър (и следователно е по-подходящ за приложение като инертни материали), се квалифицира като аргилит и се облага с данъка. ВАА твърди в своите становища, че няколко кариери добиват материали, квалифицирани като шисти, единствено за целите на данъка, и ги продават за инертни материали. Органите на Обединеното кралство посочват, че ако имаше съществени доказателства, че съществува такова невярно описание на скали като шисти с цел освобождаване от ДИМ, HMRC щеше да разследва този въпрос като потенциална данъчна измама.
            
         
               (317)
            
            
               Според органите на Обединеното кралство цялата данъчна дейност, извършвана от HMRC, е основана на риска. Това означава, че не всички предприятия, регистрирани в HMRC, се проверяват, освен ако няма причина да се поставят под съмнение данните, които те подават в HMRC. Органите на Обединеното кралство са наясно с риска от кариери, които се ползват от освобождаване от ДИМ чрез представяне на невярно описание на материалите, които те произвеждат. От HMRC извършват проверки, за да се гарантира, че ДИМ се прилага коректно, и разследват случаите, когато има сведения за невярно описание на материали.
            
         
               (318)
            
            
               Органите на Обединеното кралство са прегледали поверителни данъчните регистри и публична информация за кариерите, посочени от ВАА, които произвеждат глина и шисти единствено за инертни материали, или които неправилно са наименували своите продукти „шисти“, така че да се възползват от разпоредбите за освобождаване. Резултатите от прегледа по отношение на всяка кариера са представени на Комисията. Прегледът показа, че по отношение на една кариера може да има някои проблеми, свързани с правоприлагането, и органите на Обединеното кралство се ангажираха да проучат въпроса. По отношение на по-голямата част от кариерите, за които беше установено, че извършват или са извършвали дейност, не бяха открити признаци, че те целенасочено експлоатират шисти или глина за употреба единствено като инертни материали. Въпреки това предоставената на Комисията информация показва, че най-малко четири или пет (68) кариери се възползват от освобождаването, въпреки че техният основен продукт е рязан камък, а шисти се добиват в допълнение към него.
            
         5.6.2.3.   
         Каменни въглища
      
   
   а)   Мнения от органите на Обединеното кралство
   
   
               (319)
            
            
               Според органите на Обединеното кралство каменните въглища са горивни седиментни скали. Каменните въглища британско производство имат високо съдържание на сяра и се използват почти изключително в топлоелектрическите централи на въглища, оборудвани за сероочистка на димните газове, въпреки че има и известно потребление от домакинствата. Всички коксуващи се въглища (които се използват в доменните пещи за производство на стомана) в момента се внасят. Каменните въглища не са подходящи за употреба като инертни материали.
            
         
               (320)
            
            
               Според органите на Обединеното кралство, когато каменни въглища се добиват по открит способ, откривката (69) и пластовете между въглищните прослойки се вдигат отделно от въглищните прослойки и огнеупорните глини, които се намират непосредствено под някои от прослойките. Огнеупорната глина, която е съпътстващ продукт от добива на каменни въглища, се извлича отделно и се продава на около 10 % от цената на въглищата, предимно като оцветител в процеса на производство на тухли. Във всички случаи откривката, наносите между прослойките и всеки остатък, който остава след преработката на полезните изкопаеми (например с цел отстраняване на високото пепелно съдържание или други примеси), се връщат обратно в изкопите след минния добив.
            
         
               (321)
            
            
               Органите на Обединеното кралство твърдят, че всички подземни рудници обработват своите въглища в инсталации за сепариране по плътност. Отпадъците от процеса по принцип се насипват и се уплътняват. Старите насипища обикновено са оформени и покрити с растителност, за да се намали тяхното визуално въздействие. Ако в съседство има открита мина за каменни въглища и/или други полезни изкопаеми, отпадъците понякога се използват като допълнителен запълващ материал за възстановяване на изкопите.
            
         
               (322)
            
            
               Според органите на Обединеното кралство някои остатъци или отпадъци от производството на въглища могат да се използват като инертни материали от нисък клас, например за насипна маса в строителството или за насипи на диги. Отпадъкът е финозърнест и не разполага с техническите качества, за да крепи например строителен обект.
            
         
               (323)
            
            
               Органите на Обединеното кралство твърдят, че няма доказателства, че която и да е кариера в Обединеното кралство би добивала каменни въглища единствено за получаване на инертни материали. Те твърдят, че ДИМ е предназначен да гарантира, че материалите, състоящи се изцяло от остатъците от добива на въглища, не се облагат с данък. Чистите прослойки от инертни материали, които се добиват при изкопните работи за достигане на каменните въглища, се облагат с ДИМ.
            
         5.6.2.4.   
         Лигнитни въглища
      
   
   а)   Мнения от органите на Обединеното кралство
   
   
               (324)
            
            
               Според органите на Обединеното кралство лигнитни въглища представляват преходен материал между торф и въглища. Единствените значими залежи на лигнитни въглища във Великобритания са в Девън, където те са съпътстващ продукт на добива на пластична глина. Малки количества се продават за целите на градинарството. Големи залежи съществуват и в Северна Ирландия, но там не е имало производство на лигнитни въглища с търговска цел поради значително противопоставяне на производството на местно ниво. Лигнитните въглища не са подходящи за употреба като инертни материали, по-специално поради високото им съдържание на влага и летливи вещества.
            
         5.6.2.5.   
         Оценка на Комисията
      
   
   5.6.2.5.1.   Шифер
   
   
               (325)
            
            
               Въпреки че шиферът е инертен материал по смисъла на член 17, параграф 1 от Закона от 2001 г., от становищата на органите на Обединеното кралство и на заинтересованата страна следва, че шифер се добива за получаването на архитектурни елементи и оразмерени продукти, които се продават на много по-високи цени, от онези за употреба като инертни материали. Няма икономически смисъл кариерите да се експлоатират само за добив на шифер за употреба като инертни материали, които поради своите свойства в повечето случаи не са подходящи за употреба като висококачествени инертни материали, а се използват като инертен материал от нисък клас. Освен това методите на извличане са много по-скъпи от стандартните методи за добив на инертни материали — би било икономически неоправдано да се произвежда целенасочено инертен материал по толкова скъп начин. Например разходите за производство на инертни материали от шифер са между 5,7 и 6,5 британски лири на тон, докато най-високата продажна цена е 6,42 британски лири за тон.
            
         
               (326)
            
            
               Материалът, използван за висококачествени изделия от шифер, има рязани лицеви части поради начина му на добив; тежките плочи от шифер се срязват през зърната на определени размери, като се използва трион, а освен това обикновено имат и най-малко една лицева част, която е шистозна по естествената плоскост в скалата при разцепването (разделянето с дървен чук и длето). В такива случаи шиферът преминава през освободен процес съгласно член 18, параграф 2, буква а) от Закона за финансите от 2001 г. и се ползва от данъчен кредит съгласно член 30.
            
         
               (327)
            
            
               ВАА и няколко заинтересовани страни твърдят, че плотовете, камъкът за зидария и за огради са употреби като инертни материали и че кариерите, произвеждащи подобни продукти като първични продукти, следва да бъдат облагани с данък. Основният аргумент за това е, че продуктовата структура на съответните кариери не се различава от тази на кариерите за добив на скали (като гранит или пясъчник), които също произвеждат основно камъни за зидария и след това вторични инертни материали от нисък клас.
            
         
               (328)
            
            
               За разлика от други инертни материали като варовик, при шифера се налага дълбоко копаене, което прави добива му скъп в сравнение с разходите на обикновена кариера. Органите на Обединеното кралство и заинтересовани страни доказаха, че е налице значителна разлика между обикновените кариери за инертни материали (като гранит, пясъчник и варовик) и кариерите за шифер и че тяхното различно данъчно третиране е напълно оправдано.
            
         
               (329)
            
            
               ВАА и няколко заинтересовани страни твърдят, че има кариери за шифер, които не произвеждат специализирани архитектурни продукти, а добиват целенасочено шифер за употреба като инертни материали. Освен това има кариери, които твърдят, че следва да бъдат освободени, тъй като произвеждат шифер, но в действителност материалът, който произвеждат, няма съответната шистозност или е погрешно етикетиран.
            
         
               (330)
            
            
               В тази връзка Комисията отбелязва, първо, че според органите на Обединеното кралство няма индикации, че някои кариери целенасочено добиват шифер за употреба като инертни материали. Наистина, при липсата на ясни данни за обратното от органите на Обединеното кралство не може да се очаква да доказват отрицателен факт, т.е. че няма кариери, които целенасочено добиват шифер за употреба като инертен материал. Когато бяха представени примери за кариери, за които се твърди, че добиват целенасочено шифер за употреба като инертни материали, Комисията поиска от органите на Обединеното кралство да предоставят информация относно тях. Информацията показва, че нито една от тези кариери не добива шифер целенасочено и основно за употреба като инертни материали. Информацията само повдига съмнения относно категоризирането като шифер на продуктите на една конкретна кариера, която органите на Обединеното кралство се ангажираха да проверят. Невярното представяне на материалите би представлявало злоупотреба с ДИМ, а не въпрос, свързан с държавна помощ.
            
         
               (331)
            
            
               Второ, както е описано по-горе в съображение 169, Комисията счита, че рекламите, в които кариерите описват своите продукти с цел привличане на клиенти, не са напълно относими към оценката на използването на материалите за целите на ДИМ. Самите органи на Обединеното кралство не вземат под внимание подобни описания за целите на правоприлагането на данъчното законодателство.
            
         
               (332)
            
            
               Критерият, използван от органите на Обединеното кралство, за проверят дали добитият от конкретна кариера материал е шифер според доклада (70) е дали „се разделят само с длето на ясно определени люспи и плочи“. Следователно, ако, както твърди ВАА, има кариери, които твърдят, че произвеждат шифер, ползвайки се по този начин от освобождаването, но в действителност произвеждат материал, който не притежава достатъчна шистозност, тези кариери са злоупотребили, като не са подали декларация за плащане на ДИМ. Това би представлявало въпрос, свързан с правоприлагането, и би било разследвано като измама от Кралската данъчна и митническа служба (HMRC). Органите на Обединеното кралство се ангажираха да проверят споменатата по-горе кариера и всички други случаи, в които проучването в резултат на получаването на данни за Комисията поражда опасения за неправилно квалифициране на материалите. Ако се окаже, че материалът не е шифер, данъкът ще бъде начислен и ще бъде наложена глоба.
            
         
               (333)
            
            
               В съответствие с констатациите на Общия съд (71) включването на някои материали в приложното поле на данъка по силата на приложимото правило за обичайно данъчно облагане зависи „единствено от тяхното действително и установено използване като инертни материали“. За новодобит шифер това може да се тълкува в смисъл, че ако няма данни за кариери, които целенасочено добиват такъв за употреба като инертен материал, шиферът не е сходен с облагаемите материали и поради това освобождаването от данъка по отношение на шифера попада в обхвата на общите принципи на ДИМ.
            
         
               (334)
            
            
               На Комисията беше доказано, че шифер не се извлича целенасочено за употреба като инертни материали, а се добива за производство на оразмерени и декоративни продукти.
            
         
               (335)
            
            
               Поради това Комисията заключава, че новодобитият шифер е в различно фактическо и правно положение в сравнение с облаганите с данък материали и поради това не попада в обхвата на принципа на обичайното данъчно облагане съгласно ДИМ.
            
         
               (336)
            
            
               И макар че от становищата следва, че само малка част (около 5 %) от извлечения материал от добив на шифер е висококачествен шифер, който може да се продава в подходящи по размер плочи като оразмерени, архитектурни продукти и следователно не за употреба като инертни материали, останалата част от добива на кариерите е шифер под формата на съпътстващ продукт или отпадъци, които също така могат да се използват като инертен материал (освобождаването на остатъците от шифер се оценява по-долу в раздел 5.6.4).
            
         
               (337)
            
            
               Все пак предвид факта, че извличането на шифер като съпътстващ продукт е неизбежно при добива на висококачествен шифер за декоративен и оразмерен материал, използван в строителството, и не може да се получи при добива на други материали, освобождаването му допринася за постигането на целта на ДИМ. Наистина това може да спомогне за пренасочване на търсенето от новодобити материали за употреба като инертни материали към шифер като съпътстващ продукт. Освен това не съществува риск това освобождаване да насърчи добива на нов шифер предвид високите разходи, свързани с извличането му, които могат да бъдат покрити само ако се произвежда шифер за декорация и оразмеряване. Това беше потвърдено и от намаляващия брой действащи кариери за шифер след въвеждането на ДИМ (от 43 на 32) съгласно информацията, предоставена от органите на Обединеното кралство (72).
            
         
               (338)
            
            
               Комисията отбелязва, че е възможно в природата да се среща шифер, който няма чистота от 100 %, но който въпреки това отговаря на изискването да се разделя само с длето на ясно определени люспи и плочи. В такива случаи органите на Обединеното кралство са счели, че освобождаването следва да обхваща и материала, съставен основно от шифер.
            
         
               (339)
            
            
               Следователно Комисията счита, че тъй като не са предоставени никакви данни, че материал, съставен основно от шифер, е добиван целенасочено за употреба като инертни материали, същата логика, която се прилага по отношение на материал, съставен изцяло от шифер, следва да се прилага и по отношение на материала, съставен основно от шифер, което включва ситуацията, описана в съображение 338.
            
         
               (340)
            
            
               От това следва, че освобождаването съгласно член 17, параграф 4, буква а) от Закона за финансите от 2001 г., предоставено за материал, съставен изцяло или основно от шифер или който е част нещо, съставено от шифер, не е дерогация от принципа на обичайно данъчно облагане на ДИМ.
            
         5.6.2.5.2.   Шисти
   
   
               (341)
            
            
               Тъй като шистите са скала и следователно инертен материал по смисъла на член 17, параграф 1 от Закона за финансите от 2001 г., тяхното освобождаване съгласно ДИМ не представлява дерогация от принципа на обичайно данъчно облагане съгласно ДИМ, ако шистите не се добиват целенасочено за употреба като инертни материали. В случаи на такъв добив тяхното освобождаване може да бъде оправдано само ако допринася за екологичната цел на ДИМ, т.е. да се постигне пренасочване на търсенето.
            
         
               (342)
            
            
               В становища на заинтересованата страна и на органите на Обединеното кралство се посочват редица начини на използване на шистите като инертен материал, основно като инертен материал от нисък клас за запълване и осигуряване на насипна маса под пътните настилки или като пълнежен материал за насипи.
            
         
               (343)
            
            
               Освен това Комисията отбелязва, че шистите често се намират между пластове от пясъчник или други облагани с данък материали. В такива случаи може да се счита, че шистите се добиват целенасочено заедно с такива материали за търговска експлоатация като инертен материал.
            
         
               (344)
            
            
               Самите органи на Обединеното кралство заявиха, че онези материали, които са добити за употреба като инертни материали или които се получават като съпътстващи продукти от процес, който има за цел производството на инертни материали за търговска експлоатация, са в различно фактическо положение от освободените материали. Следователно шистите, които се добиват целенасочено за търговска експлоатация като инертен материал, също са в различно фактическо положение спрямо освободените материали, по същия начин, както всички останали новодобити облагани с данък материали. Поради това няма основания за ползване на освобождаване от ДИМ за материал, когато той се добива целенасочено за употреба като инертен материал.
            
         
               (345)
            
            
               Органите на Обединеното кралство посочиха, че по-голямата част от шистите не се употребяват като инертен материал, тъй като повечето шисти обикновено са неподходящи за употреба като инертен материал. Висококачествената употреба на шистите е за направата на тухли, което представлява процеси с керамични материали.
            
         
               (346)
            
            
               Въз основа на информацията, получена от заинтересованите страни, Комисията отбелязва, че новодобитите шисти могат да се използват като инертен материал, макар и не много често, и за разлика от добива на шифер, от шисти не се произвеждат специализирани продукти за крайна употреба, които биха довели до освобождаване от данък. Освен това шистите сами по себе си са материал, който има много различни характеристики в зависимост от използването.
            
         
               (347)
            
            
               Комисията отбелязва становището на органите на Обединеното кралство, представено подробно в съображение 297, че шистите са от същата група скали като глината, но по-твърдите шисти могат да се отнесат към групата на шифера.
            
         
               (348)
            
            
               Освен това, за разлика от глината, някои шисти могат и се използват за насипна маса в строителството и това не налага физически трансформации в тази връзка (съображение 299).
            
         
               (349)
            
            
               Първо, в получени от Комисията мнения на заинтересована страна се посочва, че шистите могат и целенасочено се добиват за търговска експлоатация като инертен материал. Шистите достигат цена между […] и 4,44 британски лири (вж. съображения 292, 304 и 307). От тази цена в някои случаи 3 GBP е само цената на превоза на шистите. Комисията отбелязва обаче, че не е получила информация за цените на шисти, добити като основен продукт на кариера, а само за шисти, добити като съпътстващ продукт на друг материал.
            
         
               (350)
            
            
               Във връзка с добива на нови шисти Комисията получи данни относно най-малко четири или пет (73) кариери, които потвърждават, че добиват шисти основно за употреба като инертни материали. Както е описано в съображение 318, в отговор на предоставения от ВАА списък на кариери, включени в Регистъра на BGS на мините и кариерите от 2010 г. като добиващи основно шисти за търговска експлоатация като инертни материали, Комисията поиска от органите на Обединеното кралство да предоставят информация за тези кариери от поверителните данъчни регистри. Това разкри факта, че четири или пет (73) кариери са регистрирани като ползващи се от освобождаване за шисти, като същевременно са произвеждали рязан камък и шисти за употреба като инертни материали. Органите на Обединеното кралство обясниха, че когато кариерите произвеждат рязан камък, шистите следва да се разглеждат като съпътстващ продукт на рязания камък и следователно правомерно се ползват от освобождаването. Това обяснение обаче не може да бъде прието от Комисията. Както е описано в съображения от 151 до 158, съпътстващите продукти на рязания камък не са освободени от данъчно облагане съгласно ДИМ. Освен това всички кариери за инертни материали произвеждат рязан камък, ако има търсене и ако скалите са подходящи за рязане. Това обаче не означава, че ако има търсене и има икономически смисъл, те няма да произвеждат основно инертни материали, когато няма търсене на рязан камък. Следователно тези кариери трябва да се считат като добиващи целенасочено шисти за употреба като инертни материали.
            
         
               (351)
            
            
               Комисията отбелязва наличието на противоречие, произтичащо от получено от нея становище. В полученото мнение от Torrington Stone се посочва, че дружеството добива и продава инертни материали от шисти, получени като основен продукт от една от неговите кариери (Vyse). Органите на Обединеното кралство обаче твърдят, че кариерата въобще не произвежда шисти въз основа на начина, по който са представени продуктите от кариерите на нейния уебсайт. Независимо от това Комисията отбелязва, че шистите се споменават на уебсайта на кариерата Vyse не в описанията на нейните продукти, а в техническите спецификации на различните продукти, добивани от тях (74).
            
         
               (352)
            
            
               Нещо повече, тъй като това е становище от самата кариера, Комисията трябва да го вземе под внимание. Възможно е материалът, който се произвежда, да е бил погрешно етикетиран като шисти, но самата кариера твърди, че се е ползвала от освобождаването за шисти. Освен това органите на Обединеното кралство заявиха по различни поводи, че за целите на ДИМ не обръщат внимание на начина, по който кариерите представят продуктите си публично. Не се споменава да е проведено геоложко проучване в кариерата.
            
         
               (353)
            
            
               Въз основа на наличната информация и данни Комисията счита, че новодобитите шисти са във фактическо и правно положение, сравнимо с това на други облагани с данък материали.
            
         
               (354)
            
            
               Органите на Обединеното кралство не са установили, че освобождаването на новодобити шисти за употреба като инертни материали може да бъде оправдано с целта на ДИМ за „пренасочване на търсенето“. Наистина подобно освобождаване позволява най-малкото да се запази добивът на нови шисти за употреба като инертни материали и следователно представлява дерогация от принципа на обичайно данъчно облагане на ДИМ, което противоречи на целта на ДИМ.
            
         
               (355)
            
            
               Освобождаването на остатъците от шисти се оценява по-долу в раздел 5.6.4.
            
         
               (356)
            
            
               Комисията отбелязва обаче, че шистите, които се получават като съпътстващ продукт от добива на въглища, освен от освобождаването съгласно член 17, параграф 4, буква а) се ползват и от освобождаване съгласно член 17, параграф 3, буква е) от Закона за финансите от 2001 г. Както ще бъде установено в съображение 367 от настоящото решение, въглищата не са и не могат да се използват като инертен материал.
            
         
               (357)
            
            
               Шистите, които са неизбежен съпътстващ продукт при добива на въглища, са подходящи за употреба като инертни материали и следователно попадат в обхвата на принципа на обичайно данъчно облагане съгласно ДИМ. Тяхното освобождаване обаче може да бъде оправдано с целта на ДИМ за „пренасочване на търсенето“. Освен това е твърде невероятно освободените от данък шисти като съпътстващ продукт поради цената си да доведат до увеличаване на добива на нови въглища, тъй като това няма икономически смисъл.
            
         
               (358)
            
            
               Нещо повече, тъй като шистите подобно на глината се използват най-вече за направата на тръби, керемиди и тухли, които са керамични изделия, те се ползват от данъчния кредит, предоставен съгласно член 30, параграф 1, буква в) от Закона за финансите от 2001 г. за процеси с керамични материали. Тъй като това не е употреба като инертни материали и тъй като материалите, използвани за процеси с керамични материали, претърпяват дълбоки физични трансформации, т.е. стопяване с цел образуване на твърд, здрав и устойчив на климатичните условия продукт, шистите, използвани за процеси с керамични материали, правомерно се ползват от облекчението от ДИМ. Комисията вече установи в решението за откриване на процедурата, че облекчението за промишлени и селскостопански процеси (член 30, параграф 1, буква в), е в съответствие с принципите на обичайно данъчно облагане, залегнали в основата на ДИМ (съображение 137).
            
         
               (359)
            
            
               Комисията отбелязва, че ВАА и други заинтересовани страни изразяват мнението, че материалите, използвани за тухли, не следва да се ползват от освобождаване. Органите на Обединеното кралство посочиха обаче, че тухлите и другите процеси с керамични материали не са употреба като инертен материал. Тухлите преминават през дълъг производствен процес. Те се образуват чрез нагряване на шисти или глина до висока температура (над 1 000 °C) в пещ, което променя структурата на шистите или глината с цел направа на твърда, здрава тухла. Други керамични изделия се пекат по сходен начин в пещ, но се правят в изделия с различна форма, например тръби или керемиди.
            
         
               (360)
            
            
               Тухлите не се правят, за да се използват като пълнеж за насипна маса по аналогичен с натрошената скална маса начин. Те се правят, за да се полагат в подреден вид за изграждане на стени.
            
         
               (361)
            
            
               Въз основа на горепосоченото Комисията заключава, че използването на шисти в процеси с керамични материали може да се ползва от облекчението от ДИМ, тъй като това не представлява употреба на шистите като инертни материали.
            
         
               (362)
            
            
               Освен това шистите могат да се използват вместо глина, шлака или други материали като източник на алуминосиликат при производството на цимент. Те се смесват с варовик — процес, който е освободен от ДИМ. Използването на варовик или варовик и други материали в цимента е освободено от данък съгласно член 18, параграф 2, буква в) от Закона за финансите от 2001 г., тъй като при тази употреба от значение са химичните свойства на материала (варовикът осигурява калциев силикат, а глината или шистите — алуминосиликат). Следователно шистите, използвани за производството на цимент заедно с варовик, правомерно се ползват от освобождаване по този член от Закона за финансите от 2001 г. Комисията вече установи в решението за откриване на процедурата, че освобождаването на този процес е в съответствие с принципите на обичайно данъчно облагане на ДИМ (съображение 90).
            
         
               (363)
            
            
               Производителите на шисти трябва да посочат за какво се употребява произвежданият от тях материал, съставен изцяло или основно от шисти, за да предявят искане за освобождаване от ДИМ.
            
         
               (364)
            
            
               Например шисти се получават и като неизбежен съпътстващ продукт при добива на глина. Когато това е така и шистите не се ползват вече от друго освобождаване или облекчение, може да се прецени дали съответните шисти не отговарят на условията за освобождаване съгласно ДИМ, тъй като не са добити целенасочено за употреба като инертни материали. Освобождаването ще съответства на принципите на ДИМ за шисти, които са получени като неизбежен съпътстващ продукт на материал, който не е нито инертен материал, нито се използва като такъв и който може да се използва вместо новодобити инертни материали.
            
         
               (365)
            
            
               По отношение на шистите, получени като съпътстващ продукт при добива на нови, облагани с данък материали, като едрозърнест пясъчник или варовик, Комисията отбелязва, че освобождаването третира различно шистите в сравнение с други материали, облагани с данък. Все пак трябва да се прецени дали подобно данъчно разграничение може да бъде оправдано от целта на ДИМ. Дори освобождаването да може да доведе до увеличаване на добива на шисти като съпътстващ продукт за употреба като инертни материали за сметка на други, неосвободени от данък материали, Комисията не е получила никакви данни от органите на Обединеното кралство или от заинтересовани страни, доказващи, че това освобождаване допринася за постигането на целта на ДИМ, която е намаляване на добива на нови материали за употреба като инертни материали.
            
         
               (366)
            
            
               Поради това Комисията счита, че материал, съставен изцяло или основно от шисти, който се добива целенасочено за употреба като инертни материали, включително шисти, получавани като съпътстващ продукт от добива на други облагани с данък материали, е в същото фактическо и правно положение като други инертни материали, които се облагат с данък в контекста на принципа на обичайно данъчно облагане на ДИМ и неговата екологична цел. Следователно освобождаването де факто е избирателно.
            
         5.6.2.5.3.   Каменни въглища
   
   
               (367)
            
            
               Общото становище от органите на Обединеното кралство и ВАА, както и информацията, получена по други поводи от органите на Обединеното кралство, потвърждава, че каменните въглища не са и не могат да се използват като инертен материал. Следователно каменните въглища не са в същото правно и фактическо положение като облаганите с данък материали съгласно ДИМ в съответствие с целта на ДИМ. Същото е валидно и за материал, съставен основно от каменни въглища, което обхваща положението с добитите въглища, които нямат чист геоложки състав.
            
         5.6.2.5.4.   Лигнитни въглища
   
   
               (368)
            
            
               Общото становище от органите на Обединеното кралство и ВАА, както и информацията, получена по други поводи от органите на Обединеното кралство, потвърждава, че лигнитът не е и не може да се използва като инертен материал. Следователно лигнитът не е в същото правно и фактическо положение като облаганите с данък материали съгласно ДИМ в съответствие с целта на ДИМ. Същото е валидно и за материал, съставен основно от лигнит, което обхваща положението с добития лигнит, който няма чист геоложки състав.
            
         5.6.3.   ОСВОБОЖДАВАНЕ НА ИНЕРТНИ МАТЕРИАЛИ, СЪСТАВЕНИ ИЗЦЯЛО ОТ ОСТАТЪЦИ, ОТПАДЪЦИ ИЛИ ДРУГИ СЪПЪТСТВАЩИ ПРОДУКТИ, С ИЗКЛЮЧЕНИЕ НА ОТКРИВКАТА, ПОЛУЧЕНА ОТ ДОБИВА НА КАОЛИН ИЛИ ПЛАСТИЧНА ГЛИНА ИЛИ ОТДЕЛЯНЕТО ПО ДРУГ НАЧИН ОТ ДАДЕНО КОЛИЧЕСТВО ИНЕРТЕН МАТЕРИАЛ НА КАОЛИН ИЛИ ПЛАСТИЧНА ГЛИНА (ЧЛЕН 17, ПАРАГРАФ 3, БУКВА д) И ЧЛЕН 17, АЛИНЕЯ 3, БУКВА е), ПОДТОЧКА ii).
   
               (369)
            
            
               В своите становища до Комисията преди решението за откриване на процедурата органите на Обединеното кралство поясниха, че бялата китайска глина (наричана също така „каолин“) (75) и пластичната глина (76) са ценни полезни изкопаеми. Обикновено те не се добиват с цел да служат като инертни материали. Остатъците, съставени от скални отпадъци и пясък, са неизбежен съпътстващ продукт от този добив. Отпадъците от каолин могат да се използват в изграждането на насипи и като обикновен пълнеж, при производството на битумно свързани материали за строителството на магистрали и могат да бъдат заменени за други фини инертни материали при производството на бетон. Отпадъците от пластична глина също могат да се продават като инертен материал на строителния пазар.
            
         
               (370)
            
            
               Органите на Обединеното кралство подчертаха, че тъй като остатъците от добива на пластична глина и каолин са налице веднага след като са добити пластичната глина и каолинът, и предвид факта, че тези остатъци могат да бъдат алтернатива на различни видове пясък, чакъл и скали, специално добивани за употреба като инертен материал, освобождаването спомага за намаляване на добива на пясък, чакъл и скали, които са добивани специално, за да се използват като инертен материал, и в крайна сметка, освобождаването спомага за намаляване на екологичното въздействие от добива на инертни материали. Органите на Обединеното кралство предоставиха информация относно отпадъците от добива на каолин и пластична глина и образувалите се отпадъчни насипища.
            
         
               (371)
            
            
               В съображение 106 от решението за откриване на процедурата Комисията постави въпроса дали този материал не би бил в сравнимо положение с неосвободените инертни материали, но отбеляза, че е възможно да има разлика между освободения и неосвободения материал в това, че освободените материали представляват остатъци от добива на каолин и пластична глина. Той е неизбежен съпътстващ продукт от този добив, който не се получава непременно заради добива на инертен материал, а по принцип при добива на каолин и пластична глина. Наистина и каолинът, и пластичната глина имат специфични свойства, които невинаги могат да бъдат наподобени.
            
         
               (372)
            
            
               В съображение 107 от решението за откриването на процедурата Комисията поставя въпроса дали тази разлика е достатъчна, за да се докаже, че освобождаването е оправдано поради естеството и логиката на ДИМ, и посочва, че е необходима повече информация.
            
         
               (373)
            
            
               След публикуването на решението за откриване на процедурата Комисията получи множество становища от заинтересованите страни в тази връзка.
            
         5.6.3.1.   
         Мнения, получени от Комисията
      
   
   а)   Мнения от Sibelco Europe, получени на 16 януари 2014 г.
   
   
               (374)
            
            
               Според представеното от него становище Sibelco е дружество, занимаващо се с добив, обработка и продажби на китайска глина (каолин) и пластична глина. По-голямата част, между 80 % и 90 % от произведените пластична глина и каолин се изнасят. Дружество Sibelco посочва, че основната цел на експлоатацията на неговите кариери е добивът на пластична глина и каолин. Другите материали, добивани по необходимост, могат да се разглеждат като вторични материали, които може да са подходящи или не за крайна употреба като инертни материали в зависимост от техните съставни елементи и възможна обработка.
            
         
               (375)
            
            
               Sibelco заявява, че каолинът и пластичната глина, както и производните от тях продукти, не могат да се използват като инертни материали. Те са специализирани промишлени полезни изкопаеми с приложения само като материали и крайни употреби, различни от инертните. Каолинът и пластичната глина се отличават със своите единствени по рода си физични и химични характеристики и рядкост и поради това са изключително ценни.
            
         
               (376)
            
            
               Според Sibelco остатъците от добива на тези полезни изкопаеми не представляват материали, които са специално добити, за да се използват като инертни материали. Остатъците са извличат като необходима последица от добива на каолин и пластична глина. Съпътстващите продукти са напълно различни от пластичната глина и каолина полезни изкопаеми и техните употреби не са същите или по никакъв начин взаимозаменяеми. Освен това Sibelco заявява, че без добива на пластична глина и каолин в тези кариери на пазара не би имало никакви инвертни материали, тъй като кариерите не могат да осъществяват друга икономическа дейност освен за извличане на пластична глина и каолин. Продажната цена на каолина и пластичната глина е значително по-висока от тази на производния вторичен инертен материал на площадката. Наистина, продажната цена е приблизително от […] до […] пъти по-висока за каолина и около […] до […] пъти по-висока за пластичната глина. Според Sibelco с каолин се извличат от 8 до 10 пъти по-голям обем неизбежни остатъци, а с пластична глина — до два пъти по-голям обем други материали.
            
         
               (377)
            
            
               Sibelco посочва, че с оглед на местонахождението и разпределението на площадките за каолин и пластична глина, специфичните геоложки условия и значителните капиталови инвестиции, които са необходими за започване на каменоломни дейности в тези области, без да се добиват каолин и пластична глина, на тези местонахождения няма да има никакви дейности по извличане на остатъци.
            
         
               (378)
            
            
               Според Sibelco всички продажби на инертни материали, производни от съпътстващи каолин и пластична глина продукти, водят до пряко намаляване на обема на този материал, депониран в насипища и могили на добивната площадка.
            
         
               (379)
            
            
               В съответствие с предоставената от Sibelco информация в залежите на каолин глинестият минерал (каолин) е формиран от декомпозицията и частичната декомпозиция на фелдшпатови минерали в гранит. Този процес е познат като каолинизация и макар че съотношението и характеристиките на каолина варират между отделните залежи, общият добив на каолин спрямо цялата скална маса обикновено е около 10 %. И макар че донякъде е възможно селективно извличане, скалната маса (прослойката) трябва да бъде извлечена изцяло в по-голямата си част, преди да може да се отдели каолинът. От процеса на отделяне на каолина чрез водна сепарация, гравитационни методи и няколко етапа на пресяване и калибриране се получава съпътстващ материал, съставен от изветрен и неизветрен гранит, кварцов пясък (едра фракция), кварц и слюда. Във вида, в който се извлича, този съпътстващ материал не е подходящ за използване като инертен материал. Необходима е обработка, за да стане част от него подходяща за крайни употреби като инертни материали.
            
         
               (380)
            
            
               Според Sibelco в залежите на пластична глина глината също е съставена основно от минерала каолин, но е натрупана в резултат на седиментни геоложки процеси, довели до често ясно определено наслоение на пластове. В наслоението се редуват пластични глини, лигнитни пластични глини и пясъчни пластове. Тези междинни пластове трябва да бъдат извлечени, за да се открият следващите пластове пластична глина. Пластовете от пластична глина и дори междинните пластове трябва да бъдат внимателно отделени, за да се гарантира, че няма замърсяване на пластичната глина с друг материал и че няма непредвидено смесване на пластове пластична глина с различно качество. Прослойката обикновено представлява не повече от 50 % от целия извлечен обем. След извличането на пластовете пластична глина те се комбинират в точно определени смеси в зависимост от конкретната крайна употреба.
            
         
               (381)
            
            
               Според Sibelco основната разлика между кариерите за каолин и пластична глина и кариерите за инертни материали е, че в последните отпадъците или съпътстващите продукти по същество са същият материал. В кариерите за пластична глина и каолин получените съпътстващи продукти са ясно различаващ се материал в сравнение с глините, които се търсят като основен минерал.
            
         
               (382)
            
            
               Според Sibelco настоящото освобождаване на продаваните инертни материали от подходяща обработка на материал, производен от неизбежен съпътстващ продукт от извличане на каолин и пластична глина, няма да доведе до увеличаване на дейностите по извличане на каолин и пластична глина. Търсенето и продажбите на каолин и пластична глина дава тласък за разработването на кариери. Въпреки че някои съпътстващи продукти от извличането на каолин и пластична глина впоследствие се обработват и стават подходящи за крайни употреби като инертен материал, по-голямата част от тях все пак се депонират в насипища и могили. Това е така, тъй като няма търсене за инертните материали (независимо от настоящото освобождаване), а извличането в кариерите трябва да продължи, за да се произвежда търсеният на пазара обем от каолин и пластична глина. Понастоящем има около пет пъти повече остатъци, отпадъци и съпътстващи продукти, обработени в кариерите за каолин и пластична глина на Sibelco, отколкото са продажбите на инертни материали. Това показва, че дори настоящото освобождаване от данъка не може да стимулира допълнително извличането на материал за употреба като инертни материали. Освен това изглежда, че продажбите на глини и продажбите на инертни материали имат напълно различен модел. В производството на инертни материали договорът за доставка е за конкретен проект и срокът му е относително кратък. Секторът за производство на пластична глина и каолин обаче трябва да снабдява производителите на керамика с постоянни смеси от материал в продължение на много години.
            
         
               (383)
            
            
               В допълнение към становището си Sibelco предоставя на Комисията преглед на геологията, извличането и обработката на пластична глина и каолин.
            
         б)   Мнения от Imerys Minerals Limited (IML), получени на 17 януари 2014 г.
   
   
               (384)
            
            
               IML осъществява дейност по извличане на каолин и пластична глина на площ, обхващаща 5 000 ха в Корнуол, Девън и Дорсет, Югозападна Англия.
            
         
               (385)
            
            
               IML посочва, че Обединеното кралство е водещ световен производител и износител на висококачествена пластична глина, като над 80 % от производството се изнася. Пластичната глина се използва основно като суровина в производството на керамични изделия (по-специално санитария, стенни и подови плочки и съдове). Други употреби включват емайли и глазури, строителни тухли, огнеупорни приложения и като запълващи материали и уплътнители. Веществените характеристики на пластичната глина я правят неподходяща за употреба като инертен материал. Обикновено инертните материали трябва да бъдат твърди зърнести материали. За разлика от тях пластичната глина е мека и дребнозърнеста. Относителната стойност на пластичната глина също изключва употребата ѝ като инертен материал. Тя е относително рядко срещан и важен материал, с цена франко производител до […] GBP на тон в зависимост от нейното качество и нивото на търсене на пазара.
            
         
               (386)
            
            
               Според IML Обединеното кралство е един от най-големите производители и износители на каолин в света, като над 90 % от производството се изнася.
            
         
               (387)
            
            
               IML посочва, че каолинът се цени заради своята белота, дребни по размер и плоски по форма частици, мека, неабразивна структура и химична инертност. Неговите основни употреби са в производството на хартия, като запълващ материал и пигмент за покрития, за санитария и съдове. По-специализираните приложения включват употреба като запълващ материал за бои, лепила, пластмаси, каучук и уплътнители, както и в производството на стъклени влакна и фармацевтични продукти.
            
         
               (388)
            
            
               Според IML веществените характеристики на каолина го правят неподходящ за употреба като инертен материал. Относителната стойност на каолина също изключва употребата му като инертен материал. Каолинът е много рядко срещан продукт в национален и международен план. С оглед на неговата рядкост и значение поради търсенето за използване в редица сектори, каолинът държи относително висока цена. Продукт с по-ниско качество в основно приложение се продава за около […] британски лири франко производител, докато високо рафиниран специализиран продукт за употреба в техническо приложение държи цена от над […] британски лири за тон.
            
         
               (389)
            
            
               Според IML дружеството получава скромен приход от средно около […] GBP на тон за материала, продаван като вторичен инертен материал. Според IML пластична глина и каолин се извличат независимо от всякакви други фактори и генерирането на отпадъчен продукт е неизбежно. Тяхното използване като инертен материал носи много повече екологични ползи, отколкото първичното добиване на инертни материали. Без стабилен пазар за отпадъците ще трябва да се депонира наземно в насипища повече материал.
            
         
               (390)
            
            
               Според IML от 8,47 млн. тона, които се извличат общо, около 6,5 млн. тона спадат към категорията на потенциална суровина за инертни материали. Бреча, натрошен камък, чакъл, прослойка, скала и едра фракция могат да бъдат обработвани, за да се получат натрошени инертни материали от един или друг вид в диапазона от отломки с единични размери до материали за подоснова/пълнежен материал. В процеса на натрошаване ще се произведат също така чакъл и пясъчни продукти. Освен това в процеса на сепариране на каолин с роторни трошачки се добива пясък. Не всичките 6,5 млн. тона от суровината може да бъде обработена в продаваеми на пазара вторични инертни материали, като обемът на отпадъците варира в зависимост от вида на обработвания терен с каолин. Съществуващ оператор, който обработва отпадъци от каолин, изчислява добива от 65 % като типичен, което означава, че от 6,5 млн. тона годишен обем добита суровина за инертни материали може да се произведе над 4 млн. тона продаваем продукт.
            
         
               (391)
            
            
               Според IML „сухо пресят“ бетонен пясък се продава средно за […] британски лири франко производител, а натрошен продукт (инертни материали) — за […] британски лири франко производител. Продажбите не се извършват от самото дружество IML, а от оператора, обработващ отпадъците от каолин.
            
         
               (392)
            
            
               IML посочва, че няма как освобождаването от ДИМ да доведе до по-голямо извличане на пластична глина/каолин с цел получаване на повече освободен от данък материал. IML вече депонира в насипища повече отпадъци, отколкото доставя за обработка за инертни материали, което доказва, че обемът на извличане зависи изцяло от търсенето на пазара на първичния минерал — каолин/пластична глина.
            
         
               (393)
            
            
               IML посочва, че в процеса на извличане вече се създават повече отпадъци, отколкото се продават понастоящем, и би било нелогично да се добива повече каолин/пластична глина за получаване на съпътстващ продукт за вторични инертни материали.
            
         
               (394)
            
            
               Според IML за производството на продаваеми инертни материали е необходимо допълнително обработване. От дружеството посочват, че в региона инсталация за сухо пресяване за производство на пясък струва 0,75 млн. GBP, инсталация за натрошаване в региона струва 2 милиона британски лири, а промивна инсталация за обработка на пясък за хоросан би струвала до 1,5 млн. GBP. Като се използват средните продажни цени на пясъка от […] британски лири за тон, на натрошените инертни материали от […] британски лири за тон, производствените разходи обикновено представляват до 35 % от цената за пясъка и до 50 % от цената за натрошените инертни материали.
            
         
               (395)
            
            
               Според IML без първо да бъде отстранено съдържанието на каолин, не е рентабилно площадките да се копаят заради потенциала от инертни материали в тях. Потенциалните инертни материали се предлагат на пазара само заради добива на каолин и пластична глина, тъй като без това кариерите не биха били икономически жизнеспособни. С оглед на твърде високите разходи за извличане на полезните изкопаеми и относително ниското качество на получените от процеса съпътстващи продукти в сравнение с първичните инертни материали, на площадките нямаше да се добиват въобще никакви инертни материали, ако не беше заради тяхното минерално съдържание.
            
         
               (396)
            
            
               Според IML в разпоредбите за освобождаване от ДИМ се прави разграничение между отпадъчни материали, които се получават като съпътстващ продукт от добива на полезни изкопаеми, различни от инертни материали (като отпадъци от добива на каолин и пластична глина), които са освободени, и отпадъчни материали, които са съпътстващ продукт от добива на инертни материали (като отпадъци от добива на варовик), които остават предмет на облагане с ДИМ.
            
         
               (397)
            
            
               IML заявява, че съпътстващите продукти от кариерите за варовик и рязан камък се добиват целенасочено и се използват като инертни материали, докато съпътстващите продукти от извличането на каолин и пластична глина са неизбежна последица от извличането на тези полезни изкопаеми.
            
         
               (398)
            
            
               IML предостави на Комисията и публикувано в Construction News проучване на случай на използване на рециклирани и вторични инертни материали от добива на каолин в бетон на важен обект в Лондон.
            
         в)   Мнения от Асоциацията на производителите на каолин и пластична глина (по-нататък наричана „KABCA“), получени на 17 януари 2014 г.
   
   
               (399)
            
            
               Според KABCA други материали, които неизбежно се добиват като част от експлоатацията на кариерите за добив на каолин и пластична глина, може да се разглеждат като „вторични“ материали, които могат да бъдат подходящи или неподходящи за употреба като инертни материали. Сегашните освобождавания от приложното поле на ДИМ за тези вторични материали бяха въведени, за да се стимулира тяхната употреба и да се намали количеството на насипищата на такива материали. KABCA твърди, че каолинът и пластичната глина не могат да се използват като инертни материали и те никога не се добиват с такава цел.
            
         
               (400)
            
            
               Според KABCA без добива на каолин и пластична глина на пазара никога нямаше да се предлагат инертни материали, получени от тях. Лесно обяснимо е, че разходите за отделяне на каолина и пластичната глина от инертните материали, както и стойността на самите инертни материали, правят това напълно нерентабилно. Продажните цени на каолин и пластична глина са значително по-високи от онези на инертните материали, поради което е по-изгодно те да се добиват самостоятелно.
            
         
               (401)
            
            
               KABCA твърди, че още едно доказателство за това е фактът, че в момента, дори и при наличието на освобождаване от данъка върху инертните материали, се обработва едва около една трета от материала, който може да бъде преработен в инертни материали.
            
         
               (402)
            
            
               Според KABCA е сигурно, че продажбите на съпътстващи материали ще спаднат, ако данъкът бъде наложен на тези понастоящем освободени природни изкопаеми. Всъщност вече има доказателства, че това се случва с проекти, които започват през април 2014 година.
            
         г)   Мнения от ВСС, получени на 17 януари 2014 г.
   
   
               (403)
            
            
               BCC твърди, че основната цел на разработването на кариери за добив на каолин и пластична глина са добивът и обработката на тези материали, които са специализирани продукти, отличаващи се по своята рядкост и уникални физични и химични характеристики. Според BCC каолинът и пластичната глина и продуктите, получени от тях, не могат да се използват като инертни материали и никога не се добиват за такива цели. Други материали, които се добиват неизбежно, могат да се разглеждат като вторични материали, които могат да бъдат подходящи или неподходящи за употреба като инертни материали. Според BCC те не се добиват самостоятелно за употреба като инертни материали и стават достъпни само при добива на каолин или пластична глина, в други случаи това не би било икономически рентабилно за кариерата.
            
         
               (404)
            
            
               BCC твърди, че продажната цена на пластичната глина е най-малко 5 до 6 пъти по-висока, а тази на каолина — най-малко 10 до 12 пъти по-висока от цената на съпътстващия продукт, който потенциално може да се продава като вторични инертни материали. Икономическите съображения и ограниченията на добивната площадка не биха породили ситуация, при която се добиват повече каолин и пластична глина, отколкото могат да бъдат продадени, за да се получи допълнителен съпътстващ материал за производството на инертни материали. Дори при наличието на освобождаването по-голямата част (пет пъти повече) съпътстващи продукти на каолин и пластична глина не се продават, а се трупат на насипи на площадките.
            
         
               (405)
            
            
               Според BCC между освободените кариери и онези, които не са освободени, съществува значителна разлика. Кариерите за добив на инертни материали, които не са освободени, в основната си част добиват един и същ материал като основни продукти и като съпътстващи продукти или отпадъци. При кариерите за добив на каолин и на пластична глина обаче отпадъците се различават от основните материали. Вторите са фелдшпатови минерали, докато първите са предимно кварцови пясъци.
            
         
               (406)
            
            
               BCC твърди, че продажбите на съпътстващи материали от кариерите за добив на каолин и пластична глина ще спаднат, ако бъдат обложени с данъка. За да се отговори на търсенето, ще се наложи добив на допълнителни необработени инертни материали.
            
         д)   Мнения от BAA, получени на 15 септември 2014 г.
   
   
               (407)
            
            
               ВАА е предоставило информация от своите членове, намиращи се в Корнуол, във връзка с факта, че цените на каолина могат да варират драстично между 50 и 5 000 британски лири на тон в зависимост от класа и качеството му.
            
         е)   Мнения от органите на Обединеното кралство
   
   
               (408)
            
            
               Органите на Обединеното кралство твърдят, че не само физическите характеристики на каолина и пластичната глина изключват употребата им като инертни материали — относителната стойност на пластичната глина и каолина също изключват такава употреба. Органите на Обединеното кралство твърдят, че всъщност няма установена експлоатация на пластичната глина и каолина като инертни материали. Следователно обобщението на Комисията относно разликата в положението на остатъците, отпадъците или съпътстващите продукти от добива на тези материали е съвсем правилно. Освобождаването на неизбежните съпътстващи продукти на материалите, които не могат и не се използват като инертни материали, е напълно съвместимо с екологичната цел на ДИМ.
            
         
               (409)
            
            
               Органите на Обединеното кралство представиха подробно описание на пластичната глина и каолина и обясниха защо те не са и не могат да се използват като инертни материали. Освен това и двата материала привличат висока цена. Според органите на Обединеното кралство пластичната глина е сравнително рядък материал с цена до 100 британски лири на тон, в зависимост от конкретния клас пластична глина, който се изисква, и равнището на търсене на пазара. Каолинът е много рядък материал, което налага много висока цена на пазара в порядъка 70—400 британски лири на тон. Според органите на Обединеното кралство разходите за производство на каолин и пластична глина също са много високи в сравнение с разходите за производство на други видове инертни материали. Органите на Обединеното кралство предоставиха информация, събрана от предприятия, извършващи дейност в тази област. Едно предприятие представи средна цифра от […] британски лири на тон за каолин и диапазон от […]—[…] британски лири за различни каолинови продукти. Друго предприятие посочи […] британски лири на тон. За един тон пластична глина средните производствени разходи достигат […] британски лири в Дорсет и […] британски лири в Девън. Друго предприятие посочи […] британски лири на тон.
            
         
               (410)
            
            
               Според органите на Обединеното кралство в момента има две предприятия, които доставят пластична глина и каолин в Обединеното кралство. Органите на Обединеното кралство дават като пример един договор за доставка на продукти от каолин и пластична глина, където цената през 2012 г. е била […] британски лири за тон. При друг договор цената за един тон продадени отпадъци от каолин е била […] британски лири. Отпадъците от пластична глина са били на цена […] британски лири. Нито едно от тези две предприятия не продава остатъците или неизбежните съпътстващи продукти, получени от дейността му, директно на крайни потребители на такива инертни материали от строителния сектор. Вместо това и двете предприятия са сключили споразумения с трети страни (които са специализирани в продажбата на инертни материали), в които те се договарят да предоставят инертни материали до определено количество за фиксирана цена, независимо от количеството, което е доставено в действителност. Следователно, тъй като цената не се определя пряко за всеки тон инертни материали, произведени от тях, кариерите за добив на пластична глина и каолин нямат стимул да увеличат количеството остатъци, които те отстраняват, над договореното равнище. След това третите страни продават инертните материали на крайните потребители. Според органите на Обединеното кралство поради икономическия спад не може да бъде продадено цялото количество инертни материали.
            
         
               (411)
            
            
               Органите на Обединеното кралство твърдят, че производството на каолин не може да бъде отделено от производството на отпадъци от каолин. Естеството на процеса на мокро извличане е такова, че помпите неизбежно отделят желаните каолинови материали и отпадъчните продукти. Традиционно първият етап от добива или копаенето на каолин е отстраняването на откривката, за да се покаже скалата, съдържаща глините. Вторият етап на процеса е операторът на кариерата да подложи разкритата глина или изкопна яма на водни струи под високо налягане. Според органите на Обединеното кралство това ще отстрани каолина, заедно с другите примеси (пясък и слюда).
            
         
               (412)
            
            
               Според органите на Обединеното кралство откривката, която се получава при добива, подлежи на облагане с ДИМ. Останалата част от материалите, които са неизбежни в процеса на добив на каолин, попадат в обхвата на освобождаването.
            
         
               (413)
            
            
               Органите на Обединеното кралство твърдят, че пластичната глина се добива изцяло по технологията на открития добив. Технологията на открития добив включва използването на хидравлични багери и самосвали за избирателно копаене, товарене и доставяне на отделни производствени глини до складове и съоръжения за смесване. Общото съотношение на глина към отпадъци за сектора е приблизително 1 към 1,5.
            
         
               (414)
            
            
               Според органите на Обединеното кралство, ако един оператор не е в състояние да получи продукт от каолин или пластична глина с висока стойност, той няма да има стимул за добив на съпътстващите продукти, по-специално поради тяхната ниска икономическа стойност. Наличието на каолинит или друг вид глина в една скала намалява якостта на материала и следователно има отрицателен ефект върху евентуалните му работни характеристики като инертен материал. Дори ако операторът не иска да получи материала с висока стойност, той все пак още направи високите разходи за отстраняване и изхвърляне на финозърнестите материали като каолинит, друга глина и слюда. Съответно би било нелогично да се отстраняват и изхвърлят продуктите с висока стойност, за да се получат съпътстващите продукти с ниска стойност, които могат да бъдат използвани като инертни материали. Според твърдяното от органите на Обединеното кралство дори и при наличието на освобождаване от данъка не е икономически рационално да се предприемат добивни дейности на площадките, за да бъдат получени освободени остатъци, освен ако не се добиват също и каолин и пластична глина, които са с по-висока стойност.
            
         
               (415)
            
            
               Според органите на Обединеното кралство неизбежните съпътстващи продукти, получени от добива на пластична глина и каолин, са подходящи за някои употреби като инертни материали.
            
         
               (416)
            
            
               Органите на Обединеното кралство обясниха разликата между добива на варовик за производство на вар и рязан камък и неизбежните съпътстващи продукти, получени от добива на пластична глина и каолин. Те твърдят, че рязан камък и варовик се добиват за употреба като инертни материали, както и цели, различни от употреба като инертни материали. Рязан камък се произвежда от пясъчник или гранит — и двете скали се добиват за употреба като инертни материали. Остатъците, отпадъците или съпътстващите продукти, получени при производството на рязан камък и варовик, могат да се използват и като инертни материали.
            
         
               (417)
            
            
               Според органите на Обединеното кралство фактът, че и варовикът, и неговите съпътстващи продукти могат да се използват като инертни материали, отчасти се обяснява с техните физически характеристики. Отпадъците от извличането на варовик, който се използва в производството на вар, вероятно се състоят не от различен отпадъчен материал, а от добавъчен варовик. Органите на Обединеното кралство твърдят, че в малък брой случаи „отпадъците“ от варовик, които се получават от добива на варовик за производство на вар, могат да бъдат с неподходящ за производството на вар химичен състав. В повечето случаи обаче те са напълно подходящи за употреба като инертни материали или за производство на вар. Крайната употреба на варовика ще се определя по-скоро от местното търсене, отколкото от химичния състав.
            
         
               (418)
            
            
               Освен това, според органите на Обединеното кралство отпадъците, които се получават от добива на скали за производството на рязан камък, вероятно се състоят предимно от трошляк от същата скала, която се добива. За разлика от пластичната глина и каолина, няма допълнителни разходи във връзка с отделянето на по-високия и по-ниския клас на качество на същия материал.
            
         
               (419)
            
            
               Органите на Обединеното кралство твърдят, като се позовават на BGS, че новодобитият материал и неговите съпътстващи продукти целенасочено се добиват и използват като инертни материали (77). При добива на варовик и скали за рязан камък се получават висококачествени инертни материали, които ще бъдат добивани за продажба самостоятелно, дори и ако няма местно търсене на варовик или рязан камък. Цената на варовика за вар е приблизително 12,50—19,50 британски лири на тон, докато цената на неговия съпътстващ продукт е 7,16—11,70 британски лири на тон. Цената за тон пясъчник и кварцит, използвани за производство на рязан камък, е около 45,76—82,42 британски лири, докато цената за инертните материали, които са техен съпътстващ продукт, е около 6,58—10,04 британски лири.
            
         
               (420)
            
            
               Според органите на Обединеното кралство кариера за добив на гранит ще произвежда различни съотношения на рязани камъни за настилки, административни сгради, кухни за домакинства и т.н. и инертни материали. Вулканичните скали (включително гранит), които се използват и за производството на рязан камък, струват приблизително 5,51—12,91 британски лири на тон, докато инертните материали, които са техен съпътстващ продукт, се продават за около 6,12—12,82 британски лири на тон.
            
         
               (421)
            
            
               Според органите на Обединеното кралство близостта на цената на варовика/рязания камък и на остатъците от тях (които при всички случаи са същото вещество) означава, че има стимули за извличане и на двата материала, в зависимост от местното търсене. Органите на Обединеното кралство твърдят, че разликата между неизбежните съпътстващи продукти на каолин и пластична глина и съпътстващите продукти на варовик и рязан камък е обоснована и всяко друго данъчно третиране би довело до неконтролируеми злоупотреби и не може да бъде прилагано.
            
         
               (422)
            
            
               Органите на Обединеното кралство допълнително посочват, че тя напълно съответства на целта на данъка да се насърчи употребата на неизбежните съпътстващи продукти от добива на каолин и пластична глина, тъй като те могат да се използват като инертни материали. Тъй като и варовикът/рязаният камък, и съпътстващите продукти, получени от производството им, могат да бъдат използвани като инертни материали и се добиват за тази цел, освобождаването на остатъците при извличането на варовик/скали, използвани за рязан камък, ще послужи само за насърчаване на повишения добив на нови инертни материали и няма да пренасочи търсенето от новодобити към рециклирани инертни материали и отпадъчни съпътстващи продукти.
            
         
               (423)
            
            
               Органите на Обединеното кралство твърдят, че варовикът е висококачествен инертен материал, за които също има търсене на пазара. Съществува пазар на варовик, добиван единствено за инертни материали (88 кариери в Обединеното кралство, както е показано в документите, подадени съвместно от ВАА и органите на Обединеното кралство), и следователно съществуват екологични основания този материал да бъде заместен от съпътстващи продукти от друг добив. Твърди се, че не съществува обективен начин да се направи разграничение между варовика, произвеждан като съпътстващ продукт от производството на селскостопанска вар, и варовика, добиван специално за употреба като инертни материали.
            
         
               (424)
            
            
               Една заинтересована страна посочи, че има изкопни ями на каолин и пластична глина, които са били отворени наново поради въвеждането на данъка единствено с цел добив на освободени инертни материали. Органите на Обединеното кралство получиха потвърждение от двама национални производители на пластична глина и каолин, че това не е така, и твърдят, че нямат сведения да са издавани разрешителни за отваряне на тези ями.
            
         
               (425)
            
            
               Що се отнася до мнението от една заинтересована страна, че кварцовият пясък, който е съпътстващ продукт от добива на каолин, винаги е бил използван като източник на инертни материали в Корнуол и освобождаването не намалява добива на нов пясък, органите на Обединеното кралство провериха и предоставиха частични данни за продажби на пясък за Девън и Корнуол и показаха, че те не могат да припишат каквато и да е част от производството на добива на съпътстващи продукти на каолин.
            
         5.6.3.2.   
         Оценка на Комисията
      
   
   
               (426)
            
            
               Становищата на производителите на пластична глина и каолин, на техните съответни търговски асоциации и на органите на Обединеното кралство ясно показват, че съпътстващите продукти възникват непреднамерено и неизбежно. Скъпоструващият и сложен процес на извличане на пластична глина и каолин и фактът, че се произвеждат повече отпадъци от количествата, за които производителите на каолин и пластична глина са в състояние да намерят пазар, показват, че пластичната глина и каолинът не се добиват целенасочено за производството на освободени съпътстващи материали за употреба като инертни материали.
            
         
               (427)
            
            
               Освен това производителите на пластична глина и каолин осъществяват стопанската си дейност по различен начин от кариерите, които доставят инертни материали за строителни цели, тъй като те трябва да изпълняват дългосрочни договори, за да се осигури постоянно производство на съответните крайни продукти. Това означава, че те не могат да добиват нито повече, нито по-малко от това, от което се нуждаят, за да получат количествата пластична глина и каолин, предвидени в договорите им, следователно количествата съпътстващи продукти на добива се запазват едни и същи. Въвеждането на ДИМ за съпътстващи продукти на пластична глина и каолин ще се отрази само на финансовото положение на съответните предприятия, без да постигне никакви ползи за околната среда.
            
         
               (428)
            
            
               За разлика от съпътстващите продукти на варовик и рязан камък, онези на пластична глина и каолин никога не биха се добивали заради самите тях, за да бъдат произвеждани повече освободени инертни материали. Освобождаването за съпътстващи продукти на пластична глина и каолин не води до увеличен добив на нови пластична глина и каолин и тяхната продажна стойност е много по-ниска. Не съществува близост на цените, както в случая на варовика и рязания камък. Всъщност ценовата разлика е много по-голяма. Поради това не съществува риск освобождаването да доведе до умишлено увеличаване на новия добив. Освобождаването за съпътстващи продукти от добива на пластична глина и каолин насърчава използването им вместо новодобити инертни материали и е в съответствие с принципите, залегнали в основата на ДИМ.
            
         5.6.4.   ОСВОБОЖДАВАНЕ НА ИНЕРТНИ МАТЕРИАЛИ, СЪСТОЯЩИ СЕ ИЗЦЯЛО ОТ ОСТАТЪЦИ ОТ ВСЕКИ ПРОЦЕС, ЧРЕЗ КОЙТО КАМЕННИ ВЪГЛИЩА, ЛИГНИТНИ ВЪГЛИЩА, ШИФЕР ИЛИ ШИСТИ СЕ ОТДЕЛЯТ ОТ ДРУГА СКАЛА СЛЕД ИЗВЛИЧАНЕТО ИЛИ ДОБИВА ИМ ОТ ВЪПРОСНАТА СКАЛА, ИЛИ ОТ ОСТАТЪЦИТЕ ОТ ВСЕКИ ПРОЦЕС, ПРИ КОЙТО ВЕЩЕСТВАТА, ИЗБРОЕНИ В ЧЛЕН 18, ПАРАГРАФ 3 ОТ ЗАКОНА ЗА ФИНАНСИТЕ ОТ 2001 Г., СЕ ОТДЕЛЯТ ОТ ДРУГА СКАЛА СЛЕД ИЗВЛИЧАНЕТО ИЛИ ДОБИВА ИМ ОТ ВЪПРОСНАТА СКАЛА (ЧЛЕН 17, ПАРАГРАФ 3, БУКВА е, ПОДТОЧКИ i) И ii)
   
               (429)
            
            
               Каменни въглища, лигнитни въглища, шифер и шисти, както и веществата, изброени в член 18, параграф 3 от Закона за финансите от 2001 г., обикновено не се извличат за употреба като инертни материали, а за други цели. Преди приемането на решението за откриване на процедурата органите на Обединеното кралство са обяснили, че освобождаването има за цел да насърчи употребата, вместо изхвърлянето на остатъците като насипища на отпадъци. Така едновременно се подобрява визуално ландшафтът и се намалява необходимостта от добив на други материали за употреба като инертни материали.
            
         
               (430)
            
            
               В решението за откриване на процедурата Комисията отбелязва, първо, че може да има разлика между освободените материали и онези, които не са освободени, в това, че освободените материали представляват остатъците от добива на каменни въглища, лигнитни въглища, шифер, шисти, както и веществата, изброени в член 18, параграф 3. Те са неизбежен съпътстващ продукт на този добив, който обикновено се предприема не за извличане с цел употреба като инертни материали, а за извличане на съответните материали и вещества, които (обикновено) не се използват като инертни материали. Въз основа на това остатъците от добива на каменни въглища, лигнитни въглища, шифер, шисти и веществата, изброени в член 18, параграф 3 изглежда не се намират в сходно положение с облагаемите инертни материали в контекста на целта на ДИМ.
            
         
               (431)
            
            
               Комисията обаче изрази съмнение дали тази разлика е достатъчна, за да докаже, че освобождаването от данъка е обосновано от принципите, залегнали в ДИМ. Тя счита, че разликата с облагаемите инертни материали е обоснована, само ако освобождаването е ограничено до неизбежните остатъци от извличането на тези вещества. Комисията счита, че това е така, тъй като освобождаването е ограничено до материали, който представляват 100 % остатъци от процеса на отделяне.
            
         
               (432)
            
            
               Комисията изрази съмнение относно съществуването на разлика в ситуацията на освободени материали, които възникват като остатъци от добива на варовик, когато варовикът се извлича за производство на вар, в сравнение с материалите, които не са освободени, или в сравнение с остатъците от добива на скали за производство на рязан камък с една или повече плоски повърхности. В допълнение Комисията постави въпроса дали освобождаването може да бъде обосновано с оглед на предмета на ДИМ, ако например шифер и шисти или някое от другите вещества, изброени в член 18, параграф 3, се добиват за употреба като инертни материали.
            
         
               (433)
            
            
               Комисията получи подробни мнения от заинтересованите страни, които са представени в съответните раздели във връзка с разпоредбите за освобождаване за каменни въглища, лигнитни въглища, шифер или шисти.
            
         5.6.4.1.   
         Мнения, получени от Комисията
      
   
   а)   Мнения от органите на Обединеното кралство
   
   
               (434)
            
            
               Органите на Обединеното кралство твърдят, че в разпоредбите за освобождаване от ДИМ се прави разграничение между отпадъчни материали, които се получават като съпътстващ продукт от добива на полезни изкопаеми за употреба, различна от онази за инертни материали (като отпадъци от добива на каолин и пластична глина), които са освободени, и отпадъчни материали, които са съпътстващ продукт от добива на инертни материали (като отпадъци от варовик), които остават предмет на облагане с данъка.
            
         
               (435)
            
            
               По отношение на остатъците от добива на каменни въглища органите на Обединеното кралство твърдят, че незначителната цена на остатъците от шисти и отпадъците от каменовъглени мини показват, че едва ли има какво да стимулира добива на допълнителни каменни въглища, за да се получи допълнителен съпътстващ продукт, независимо от това дали този съпътстващ продукт е освободен от данъка, или не.
            
         
               (436)
            
            
               Според органите на Обединеното кралство освобождаването на отпадъците от добива на шифер не води до добив на повече шифер с цел получаване на трошляк от шифер, по-специално защото при производството на шифер така или иначе се отделят големи количества отпадъчен трошляк от шифер, от които едва около 10 % в момента се използват като инертни материали, както и защото експлоатацията на кариерата за такива цели не би била икономически изгодна.
            
         
               (437)
            
            
               Органите на Обединеното кралство твърдят, че разграничението между отпадъци от шифер, от една страна, и отпадъци от рязан камък и варовик, от друга страна, произтича от целта да се възпре допълнителният добив на нов варовик за употреба като инертни материали, като същевременно не се възпира производството на различни от инертните материали. Дори когато варовик се добива за цели, различни от употреба като инертни материали, или скали се добиват за производството на рязан камък, остатъците, които се получават, се добиват същевременно и за употреба като инертни материали и са много подходящи за тази употреба. При добива се получават висококачествени инертни материали, които ще бъдат добивани за продажба самостоятелно, дори и ако няма местно търсене на варовик или рязан камък. Това обаче очевидно не е вярно по отношение на остатъците от шифер, шисти, каменни въглища, лигнитни въглища, глина и веществата, посочени в член 18, параграф 3. Органите на Обединеното кралство твърдят, че няма данни за кариери, които целенасочено добиват шифер, шисти, каменни въглища, лигнитни въглища, глина или веществата по член 18, параграф 3, специално с цел получаване на остатъци за употреба като инертни материали. Също така, според органите на Обединеното кралство освобождаването не насърчава допълнителния добив с цел получаване на остатъци за употреба като освободени инертни материали.
            
         
               (438)
            
            
               Въпреки това, според органите на Обединеното кралство освобождаването на остатъците от добива на варовик (независимо от това дали той ще се използва за цели, различни от употреба като инертни материали, например за вар) и на скали за рязан камък вероятно ще насърчи допълнителния добив с цел получаване на остатъци за употреба като освободени инертни материали. Това е така, защото остатъците са съставени от същото вещество като основния добиван материал, стойността им е сравнително близка до цената на основния материал и те са подходящи за употреба като висококачествени инертни материали. Освобождаването на такива материали от приложното поле на данъка вероятно ще насърчи допълнителният добив и ще подкопае екологичната логика на ДИМ.
            
         
               (439)
            
            
               Органите на Обединеното кралство твърдят, че в определен момент те са обмисляли въвеждането на освобождаване за отпадъци от производството на първични инертни материали или от производството на инертни материали с по-високо качество. Консултациите с промишления сектор обаче са показали, че това не би било възможно, тъй като гамата продукти на кариерите се различава значително и това, което някои кариери считат за инертни материали от висок клас, се счита от други кариери за производствени отпадъци. Органите на Обединеното кралство твърдят, че освен значителния риск от избягване на данъци, предоставянето на освобождаване за „отпадъци“, получени при добива на инертни материали, следователно би противоречало и на логиката и всеобхватната екологична цел на ДИМ. Това на практика би послужило за намаляване на относителната цена на инертните материали от по-нисък клас, което би довело до повишаване на търсенето и потенциално до увеличаване на добива на инертни материали (и свързаните с него щети върху околната среда) на съответните добивни площадки.
            
         
               (440)
            
            
               Според органите на Обединеното кралство една кариера за добив на шифер произвежда висококачествени архитектурни продукти, които се продават за над 200 британски лири на тон. Около 5 % от добития шифер са подходящи за тази цел поради геоложката структура на шифера, така че се произвеждат голямо количество отпадъци от шифер. Тези отпадъци от шифер са подходящи за продажба за някои употреби като инертните материали, а една малка част от отпадъците се продават за 2—8 британски лири на тон; останалата част се трупа на насипища. Органите на Обединеното кралство твърдят, че разходите за производството на всеки тон продукт за употреба като инертни материали са по-високи, отколкото за типичните инертни материали, добивани чрез пробивни и взривни дейности, които кариерите за добив на варовик или гранит могат да извършват, тъй като шиферът се получава чрез различни процеси и се обработва много пъти, преди да се натроши. Маркетинговата стратегия е да се постигне максимална стойност на ресурсите на разположение, като се увеличи добивът на материали с висока стойност.
            
         5.6.4.2.   
         Оценка на Комисията
      
   
   
               (441)
            
            
               Комисията вече направи заключение в съображение 366 по горе, че тъй като е доказано, че шистите са били добивани целенасочено за употреба като инертни материали от поне една кариера, освобождаването им съгласно член 17, параграф 4, буква а) от Закона за финансите от 2001 г. не е обосновано от принципите, залегнали в основата на ДИМ.
            
         
               (442)
            
            
               Комисията също така вече установи в съображения 205, 333, 367 и 368 по-горе, че каменните въглища, лигнитните въглища, шиферът и веществата, изброени в член 18, параграф 3, не могат или не се добиват за първи път за употреба като инертни материали и следователно не се намират в същото правно и фактическо положение като облагаемите материали.
            
         
               (443)
            
            
               В допълнение Комисията оцени разликата между тези разпоредби за освобождаване и остатъците от добива на варовик, когато варовикът се извлича за производство на вар, или в сравнение с остатъците от добива на скали за производството на рязан камък с една или повече плоски повърхности, в контекста на определянето на принципите, залегнали в основата на ДИМ, изложени в съображения 149—158.
            
         
               (444)
            
            
               По отношение на остатъците от добива на шифер, които биха могли да се използват като инертни материали и също се състоят от шифер, Комисията отбелязва, че няма да се извършва целенасочен добив на нов шифер за получаване на тези продукти поради тяхната ниска стойност (вж. съображения 226 и 237—240). Остатъците от добива на шифер достигат продажна цена от порядъка на […]—[…] британски лири на тон. Висококачествените архитектурни продукти от шифер изглежда имат продажни цени, които започват от 200 британски лири на тон и достигат над 1 000 британски лири на тон. Дори при наличието на освобождаването от ДИМ едва малка част от остатъците от добива на шифер могат действително да намерят пазар и се продават. Нещо повече, добивът на шифер е изключително скъп процес, при който се правят повече разходи, отколкото при обичайната експлоатация на кариери. Според органите на Обединеното кралство разходите за производство на остатъци от шифер възлизат на 5,7—6,5 британски лири на тон (съображение 263). Това показва, че целенасоченият добив на шифер единствено с цел възползване от освободените остатъци при неговия добив няма икономически смисъл. Следователно няма вероятност това освобождаване да увеличи добива на нови материали.
            
         
               (445)
            
            
               С оглед на типичните приходи на кариерите за добив на шифер специализираните архитектурни продукти, макар и да формират едва 5 % от производството, носят приходи на кариерите, които са между 2,54 и 3,52 пъти по-високи от приходите им от остатъци от шифер (вж. съображение 263).
            
         
               (446)
            
            
               Като се има предвид, че остатъците от добива на шифер могат и се използват като инертни материали, може да се счита, че те се намират в сходно фактическо и правно положение като другите облагаеми материали.
            
         
               (447)
            
            
               Следователно Комисията стигна до заключението, че освобождаването от приложното поле на ДИМ за остатъците от добива на шифер представлява, първо, освобождаване за остатъците от добива на материал, който не се добива за първи път за употреба като инертни материали, и, второ, освобождаване, което не води до нов допълнителен добив на материали, но може да увеличи употребата като инертни материали на материали, които в противен случай ще бъдат изхвърлени или насипани като отпадъци. Следователно това освобождаване от данък е оправдано от целта на ДИМ за „пренасочване на търсенето“.
            
         
               (448)
            
            
               Същото е валидно и за остатъците от каменни въглища, лигнитни въглища, както и от веществата по член 18, параграф 3 от Закона за финансите от 2001 г., които не са инертни материали или не се добиват за употреба като инертни материали.
            
         
               (449)
            
            
               На първо място при добива на лигнитни въглища действително се генерират остатъци. Според информацията от органите на Обединеното кралство лигнитните въглища сами по себе си са съпътстващ продукт от добива на пластична глина в Девън. Залежите на лигнитни въглища в Северна Ирландия не се експлоатират.
            
         
               (450)
            
            
               На второ място, както твърдят заинтересованите страни, както и органите на Обединеното кралство, остатъците от добива на каменни въглища, които могат да включват шисти, не са подходящи за употреба като инертни материали, например огнеупорната глина, или по принцип се насипват и се уплътняват. Някои остатъци или отпадъци от добива на каменни въглища са подходящи за употреба като инертни материали и следователно могат да заместят новодобити инертни материали.
            
         
               (451)
            
            
               Ценовата информация във връзка с цената на каменните въглища (50 GBP), сравнена с цената, на която се продават остатъците от каменни въглища (1—2 британски лири), когато има търсене на такива продукти, показва, че освобождаването за остатъци от каменни въглища не може да доведе до допълнителен добив на каменни въглища единствено с цел получаване на освободените материали.
            
         
               (452)
            
            
               Освобождаването от приложното поле на ДИМ за остатъците от добива на каменни въглища спомага за постигането на екологичната цел на ДИМ.
            
         
               (453)
            
            
               На трето място, както е обяснено в раздел 5.6.2, веществата, изброени в член 18, параграф 3 от Закона за финансите от 2001 г., не се добиват целенасочено за употреба като инертни материали, тъй като по-голямата част от тях не са инертни материали или не са подходящи за употреба като инертни материали. Единствените вещества, подходящи за леки инертни материали, са перлитът, пемзата и вермикулитът, които не се добиват в Обединеното кралство. Освен това органите на Обединеното кралство са посочили, че веществата, изброени в член 18, параграф 3 от Закона за финансите от 2001 г., не генерират остатъци, които биха могли да се използват като инертни материали, самите те са остатъци от добива на нещо друго или вече не се добиват. Следователно освобождаването за остатъци от веществата, изброени в член 18, параграф 3 от Закона за финансите от 2001 г., ако има такава, не може да доведе до допълнителен добив на основния материал, така че да бъде получен освободеният инертен материал.
            
         
               (454)
            
            
               Поради това Комисията вече може да заключи, че освобождаването на инертни материали, които са съставени изцяло от остатъците от даден процес, чрез който каменни въглища, лигнитни въглища или шифер са отделени от други скали, след като са добити или получени с тези други скали, или от остатъците от даден процес, при който веществата, посочени в член 18, параграф 3, са отделени от други скали, след като са добити или получени с тези други скали, е в различно фактическо и правно положение от онова на материалите, облагаеми съгласно ДИМ, в контекста на целта на ДИМ.
            
         
               (455)
            
            
               Остатъците от добива на шисти, когато шистите се добиват целенасочено за употреба като инертни материали, са сравними с остатъците от добива на всеки друг облагаем материал (например варовик, гранит и едрозърнест пясъчник). Комисията отбелязва, че е получила много малко информация по отношение на разходите за добив на шисти и цената, която шистите достигат, когато се добиват като основен продукт на една кариера. Тя е получила някаква информация за цените за шисти, използвани за производството на тухли, за шисти като съпътстващ продукт на друг материал или шисти, смесени с глина. Въпреки това фактът, че се извършва целенасочен добив на шисти за употреба като инертни материали (вж. съображения 350 и 351), хвърля съмнение върху постигането екологичната цели на ДИМ с въпросното освобождаване, както е констатирано и от Общия съд (78).
            
         
               (456)
            
            
               Остатъците от даден процес, чрез който шистите са отделени от други скали, все пак могат да се използват като инертни материали. Възможността остатъци от добива на шисти да се продават за употреба като инертни материали, освободени от ДИМ, дава допълнително предимство на производителите на шисти и потенциално може да насърчи добива на нови шисти, както посочва Общият съд (79). Оказва се, че като основен продукт, в някои случаи шистите се добиват целенасочено за употреба като инертни материали. Остатъци от процеса на получаване на шисти също потенциално могат да бъдат продавани като инертни материали. Следователно няма гаранция, че освобождаването за остатъци от шисти, които се добиват целенасочено за търговска експлоатация както инертни материали, не води до допълнителен добив на нови шисти и по този начин не подкопава екологичната цел на ДИМ.
            
         
               (457)
            
            
               Остатъците от добива на шисти в случаите, когато шистите се добиват целенасочено за търговска експлоатация като инертни материали, попадат в обхвата на принципа на обичайно данъчно облагане на ДИМ и не се намират в различно фактическо и правно положение от материалите, облагаеми съгласно ДИМ, в контекста на екологичната цел на ДИМ. В допълнение освобождаването на такива остатъци не може да бъде обосновано от естеството и логиката на ДИМ, както е показано по-горе в съображение 456.
            
         
               (458)
            
            
               По отношение на шистите като остатъци, които се получават при добива на шисти за употреба, различна от инертни материали (например за производство на тухли), Комисията счита — въз основа на наличната информация — че макар и да се намират в сравнимо правно и фактическо положение като другите облагаеми материали, не е доказано, че освобождаването на такива остатъци може да доведе до увеличаване на добива на нови шисти за употреба като инертни материали. Поради относително ниската цена на шистите като съпътстващ продукт, когато се продават за употреба като инертни материали (между […] британски лири и 4,4 британски лири на тон, включително транспортни разходи), е много малко вероятно освобождаването за остатъци от добива на шисти да доведе до увеличаване на този добив. Във всеки случай такова увеличаване на добива на нови шисти за употреба, различна от инертни материали, няма да бъде в противоречие с целта на ДИМ.
            
         
               (459)
            
            
               Производителите на шисти ще трябва да покажат какви са били употребите на шистите, произведени от тях, за да се позоват на освобождаването от ДИМ за остатъците, т.е. дали те са били експлоатирани за търговски цели като инертни материали.
            
         5.6.5.   ИНЕРТНИ МАТЕРИАЛИ, СЪСТАВЕНИ ИЗЦЯЛО ИЛИ ОСНОВНО, ИЛИ КОИТО СА ЧАСТ НЕЩО, СЪСТАВЕНО ОСНОВНО ОТ ОСТАТЪЦИ ИЛИ ОТПАДЪЦИ, ИЛИ СЪПЪТСТВАЩИ ПРОДУКТИ ОТ ПРОЦЕС НА ПРОМИШЛЕНО ГОРЕНЕ, ИЛИ ОТ ТОПЕНЕ ИЛИ РАФИНИРАНЕ НА МЕТАЛИ (ЧЛЕН 17, ПАРАГРАФ 4, БУКВА в), ПОДТОЧКИ i) И ii)
   
               (460)
            
            
               Преди приемането на решението за откриване на процедурата органите на Обединеното кралство са посочили, че основната цел на съответния промишлен процес (например производство на електрическа енергия от въглища, топене на желязна руда за производство на стомана) е производството на продукт, който не се използва като инертен материал. Съответните остатъци, отпадъци и съпътстващи продукти са например индустриална шлака (шлака от доменни пещи, стоманена шлака от конверторни пещи (BOF), стоманена шлака от електродъгови пещи и пепел от горене).
            
         
               (461)
            
            
               Целта на освобождаването е да се насърчи употребата, вместо изхвърлянето на насипища от отпадъци (пренасочване на търсенето). Така едновременно се подобрява визуално ландшафтът и се намалява необходимостта от добив на необработени инертни материали.
            
         
               (462)
            
            
               Комисията изрази съмнение, че прилагането на освобождаването за материали, които са съставени основно (т.е. поне 50 %) от остатъци или отпадъци, или съпътстващи продукти от процес на промишлено горене, или от топене или рафиниране на метали все пак ще бъде в съответствие с естеството и логиката на ДИМ.
            
         
               (463)
            
            
               Комисията е получила няколко мнения от заинтересовани страни в тази връзка.
            
         5.6.5.1.   
         Мнения, получени от Комисията
      
   
   а)   Мнения от Mineral Products Association, получени на 2 януари 2014 г.
   
   
               (464)
            
            
               Mineral Products Association подкрепя заключенията на Комисията в решението за откриване на процедурата, че тези материали не се намират в същото правно и фактическо положение като облагаемите материали. Обосновката за материали, съставени изцяло от остатъци или отпадъци, е ясна. За материали, съставени основно от остатъци или отпадъци обаче, освобождаване би било оправдано само ако има малко количество остатъци от друг материал, смесено с освободения материал.
            
         б)   Мнения от QPANI, получени на 8 януари 2014 г.
   
   
               (465)
            
            
               Според QPANI е налице значително предлагане на материали, използвани на пазари на инертни материали, които са съпътстващ продукт на процеси на промишлено горене, или топене или рафиниране на метали, като желязна и стоманена шлака и дънна пепел от инсинератори. Сдружението подкрепя заключението в съображение 124, че тези материали „не се намират в същото фактическо и правно положение като облагаемите материали в контекста на целта на ДИМ“. Съществува ясна обосновка за освобождаване от ДИМ на материали, които „изцяло“ съставляват остатъци или отпадъци, или съпътстващи продукти от тези процеси към момента на търговска експлоатация.
            
         в)   Мнения от BAA, получени на 17 януари 2014 г.
   
   
               (466)
            
            
               ВАА представи писмо от Hart Quarry, кариера за добив на селскостопанска вар, в което бяха изложени трудностите, с които се е сблъскала кариерата поради необходимостта нейните вторични продукти да се конкурират с инертни материали от шлака от близкия стоманодобивен завод. Инертните материали, произвеждани от кариерата, са освободени, въпреки че въздействието на стоманодобивния завод върху околната среда е много по-голямо от онова на кариерата Hart Quarry. Твърди се, че ДИМ е попречил на кариерата Hart Quarry да се конкурира на пазара на инертни материали. Според ВАА кариерата продава всичката вар, която произвежда, а количеството на инертните материали, произвеждани като съпътстващ продукт, остава постоянно като дял от общата продукция; то не може да се намалява или увеличава. Поради това по време на действието на ДИМ не са се натрупали големи насипища на непродадени инертни материали. Кариерата, както се твърди, не може да увеличи своето производство на вар, за да задоволи търсенето на износа, поради непродадените съпътстващи продукти.
            
         г)   Допълнителна информация от г-н Bird от BAA, получена на 10 февруари 2014 г.
   
   
               (467)
            
            
               Г-н Bird твърди, че инертните материали от шлака не са отпадъчен продукт от стоманодобивния сектор, а съпътстващ продукт, който може да се използва като инертни материали. Г-н Bird е приложил информация, отнасяща се до шлаката, от окончателния доклад за пазарите на инертни материали и цимент в Обединеното кралство на Комисията за конкуренция на Обединеното кралство. Според г-н Bird шлаката може да бъде раздробена и да се използва като добавка или алтернатива на цимент от вида „обикновен портландски цимент“, което я превръща във важен продукт, подходящ за първокачествен инертен материал.
            
         д)   Мнения от органите на Обединеното кралство
   
   
               (468)
            
            
               Органите на Обединеното кралство твърдят, че освобождаването засяга химикалите, добавяни към материалите, които се получават от процес на промишлено горене, или от топене или рафиниране на метали, за да могат да се използват като инертни материали.
            
         
               (469)
            
            
               Според органите на Обединеното кралство по много различни причини съпътстващият продукт от процеса на промишлено горене сам по себе си не винаги е с подходящо или достатъчно качество, за да се използва като инертен материал. Ако обаче бъде добавен допълнителен материал, това може да подобри неговата пригодност за такава употреба. Например при производството на неръждаема стомана се получава дикалциев силикат при охлаждане. Това вещество превръща шлаката (наречена AOD шлака (80)) в прах, създаващ проблеми със запрашаването, които го правят неподходящ за употреба като строителен инертен материал или за други цели. Ако производителят на стомана добави химикала анхидриден натриев тетраборат (боракс) към течната шлака, след като тя бъде разтопена в пещта, химикалът ще стабилизира шлаката. Добавянето на химикала премахва проблема със запрашаването и се получава стабилизирана шлака, която образува материал от типа на кристалинна скала, който след това може да се подложи на процес на регенериране на метала, раздробяване и пресяване и атмосферни влияния, след което е подходящ за някои приложения като инертен материал, например за приготвяне на асфалтови материали.
            
         
               (470)
            
            
               Органите на Обединеното кралство твърдят, че добавянето на химикал към съпътстващия продукт на процеса на промишлено горене не прави освобождаването несъвместимо с целта на данъка, тъй като полученият материал не е облагаем инертен материал.
            
         5.6.5.2.   
         Оценка на Комисията
      
   
   
               (471)
            
            
               Комисията вече заключи в съображение 124 от решението за откриване на процедурата, че инертни материали, съставени изцяло или основно или които са част от нещо, съставено основно от остатъци или отпадъци, или съпътстващи продукти от процес на промишлено горене, или от топене или рафиниране на метал („съпътстващи продукти от процеси на промишлено горене, или от топене или рафиниране на метали“), не се намират в същото правно и фактическо положение като облагаемите материали в контекста на целта на ДИМ.
            
         
               (472)
            
            
               Както органите на Обединеното кралство, така и Mineral Products Association са показали, че инертните материали, съставени основно от съпътстващи продукти на процеси на промишлено горене, или топене или рафиниране на метали, не се намират в същото правно и фактическо положение като облагаемите материали в контекста на целта на ДИМ.
            
         
               (473)
            
            
               Всъщност Комисията е получила становища, които показват, че съпътстващите продукти на процеси на промишлено горене, или топене или рафиниране на метали са с висока стойност като инертни материали и имат разнообразни приложения. BAA представи пример на кариерата за добив на варовик, която произвежда предимно селскостопанска вар, но се конкурира със съпътстващи продукти от процеси на промишлено горене, или топене или рафиниране на метали на пазара на нейните вторични продукти, а именно инертни материали от варовик. Това показва, че освобождаването за съпътстващи продукти от процеси на промишлено горене, или топене или рафиниране на метали е още по-оправдано, тъй като един такъв неизбежен съпътстващ продукт всъщност заменя други новодобити инертни материали, като например инертните материали от варовик.
            
         
               (474)
            
            
               Комисията вече разгледа разликата между съпътстващите продукти от добива на варовик за производство на селскостопанска вар и освободените съпътстващи продукти от процеси, с които не се добиват инертни материали, в съображения 151—158.
            
         
               (475)
            
            
               BAA твърди, че съпътстващите продукти от процеси на промишлено горене, или топене или рафиниране на метали не трябва да се ползват от освобождаване по силата на ДИМ, тъй като въздействието върху околната среда от стоманодобивни заводи е много по-голямо от онова от добива на инертни материали. Това може да е вярно. Добивът на стомана обаче е процес, който няма връзка с ДИМ. Освобождаването за съпътстващи продукти от процеси на промишлено горене, или топене или рафиниране на метали обслужва само продажбата на тези продукти като инертни материали, за да могат те да заменят добива на нови инертни материали.
            
         
               (476)
            
            
               Поради това Комисията счита, че получените мнения не ѝ дават основание да се отклони от първоначалната си оценка в решението за откриване на процедурата (съображение 124).
            
         
               (477)
            
            
               Във връзка с освобождаването, което се простира до материал, който основно, но не изцяло, съставлява съпътстващ продукт на процес на промишлено горене или топене/рафиниране на метали, органите на Обединеното кралство обясниха, че понякога за стабилизиране на материала са необходими допълнителни химикали, които да го направят пригоден за употреба като инертни материали.
            
         
               (478)
            
            
               Комисията отбелязва, че в член 3, параграф 3 от Директивата за отпадъците от миннодобивните индустрии (Директива 2006/21/ЕО на Европейския парламент и на Съвета) (81)„инертните отпадъци“ са описани като отпадъци, които не претърпяват съществена физическа, химическа или биологична трансформация и следователно следва да не водят до рискове от замърсяване. Примерът, предоставен от органите на Обединеното кралство (в съображение 469), свързан с използването на „боракс“, може да се тълкува като пример за допълнителен химикал, който може да увеличи риска от замърсяване, в зависимост от използваните количества, неговата концентрация и засегнатите площи (почви, водни обекти и т.н.). Въпреки това използването на боракс не попада в приложното поле на настоящото решение.
            
         
               (479)
            
            
               Mineral Products Association предложи в случаите, когато материалите се смесват с материали, които са предмет на данъка, данъчното задължение да бъде пропорционално на размера на облагаемия материал в сместа. Това вече е факт поради начина, по който е структуриран ДИМ. Счита се, че инертният материал, който е бил „смесен с друг материал, различен от вода“, е бил експлоатиран за търговски цели и следователно вече подлежи на данъка (член 19, параграф 1, буква г) от закона).
            
         
               (480)
            
            
               Поради това Комисията заключава, че освобождаването съгласно член 17, параграф 4, буква в), подточки i) и ii) от закона попада в обхвата на принципите, залегнали в основата на ДИМ, и не представлява избирателно предимство.
            
         5.6.6.   ОСВОБОЖДАВАНЕ ЗА МАТЕРИАЛИ, СЪСТАВЕНИ ИЗЦЯЛО ИЛИ ОСНОВНО ОТ ГЛИНА (ЧЛЕН 17, ПАРАГРАФ 4, БУКВА е)
   
               (481)
            
            
               По отношение на глината органите на Обединеното кралство са обяснили, преди приемането на решението за откриване на процедурата, че поради нейните пластични свойства глината обикновено не се счита за скала. Това е изяснено в освобождаването и е избегната необходимостта от определяне и начисляване на ДИМ за пясъци или скали, които в природата се срещат заедно с глината.
            
         
               (482)
            
            
               Комисията обаче отбеляза, че от гледна точка на геологията глината се счита за скала и може да се използва като инертни материали (82). Доколкото материали, съставени изцяло или основно от глина, са добивани за употреба като инертни материали, тя не счита за ясно как освобождаването може да бъде оправдано въз основа на принципите на обичайно данъчно облагане или до каква степен може да се счита, че глината се намира в различно положение от облагаемите материали в контекста на целта на ДИМ.
            
         
               (483)
            
            
               Комисията получи следващите мнения от BAA.
            
         5.6.6.1.   
         Мнения, получени от Комисията
      
   
   а)   Мнения от BAA, получени на 15 септември 2014 г.
   
   
               (484)
            
            
               BAA твърди, че глината може да се използва като инертен материал, без да претърпява химическо или физическо преобразуване. То твърди, че глината попада в обхвата на определението за инертни материали, предвидено в решението за откриване на процедурата. Тя може да се използва за редица предназначения като инертен материал, включително пълнежен материал. BAA се позовава на глава от една книга по отношение на употребите на глина в строителното инженерство и строителството. Според BAA глина се използва също в големи количества от Агенцията по магистрални пътища на Обединеното кралство (Highways Agency) при изграждането на магистрални пътища. BAA твърди, че в този случай тя се използва като инертен материал. Глината попада в една от категориите допустими материали, определени в Спецификацията за изграждане и поддържане на магистрални пътища в Обединеното кралство. Тя може да се използва като свързващ пълнежен материал при изграждането на магистрални пътища. BAA посочва като пример кариери, за които се твърди, че добиват глина, подходяща за изграждане на магистрални пътища. Освен това глината е подходяща за специфични употреби като инертен материал, за които не са подходящи други скали, т.е облицовка и каптиране на депа за отпадъци и облицовка на водохранилища и канали.
            
         
               (485)
            
            
               BAA представя списък с осем кариери, за които се твърди, че добиват глина за използване като инертен материал. Списъкът е извлечен от Регистъра на мините и кариерите от 2010 г. на BGS. Освен това BAA представя като пример две кариери, които добиват глина, която е подходяща за вълноломи/защитни съоръжения срещу наводнения, инженерни проекти, каптиране на депа за отпадъци, облицовка на водохранилища, пълнежен материал и възстановяване на земи, за които се предполага, че са все употреби като инертен материал. Добиваният материал попада също така в категорията на свързващ материал, който е подходящ за изграждане на магистрални пътища. BAA освен това представя пример за използването на глина от една от кариерите за изграждането на път.
            
         
               (486)
            
            
               BAA твърди съответно, че има множество кариери, които произвеждат и продават глина за използване като инертен материал, а не само за процеси с керамични материали. Според BAA има също така няколко кариери, където глината се намира между пластове от други материали, от които само този материал, който е съставен основно от глина, би бил освободен от данък.
            
         б)   Мнения от органите на Обединеното кралство
   
   
               (487)
            
            
               Органите на Обединеното кралство твърдят, че глината се отличава лесно от останалите видове изключително дребнозърнести седиментни скали по своята пластичност и възможност за рязане и оформяне с нож или мистрия (определение в доклада (83)). Поради своята пластичност глината е неподходяща за повечето употреби на инертните материали, тъй като тя се надува при поглъщане на вода и се напуква при изсъхване.
            
         
               (488)
            
            
               Според органите на Обединеното кралство повечето видове глина са меки материали с незърнеста структура и без химическо или физическо преобразуване са подходящи само за използване като пълнежен материал при изкопни работи, например облицовки на депа за отпадъци и защитни съоръжения срещу наводнения. По принцип глината не се използва като пълнежен материал за основи под сгради, тъй като поради своята недостатъчна якост, еластичност и податливост на свиване и подуване е твърде вероятно да доведе до движение на сградата над допустимите граници и съответно до нейното напукване и пропадане. За тази цел се предпочита твърд, зърнест инертен материал, тъй като той ще образува много по-стабилна платформа за сградата. Поради това необработените глини се считат по принцип за неподходящи за „обичайната употреба на инертните материали“) (например като пълнежен материал за сгради, производство на бетон, трошляк или хоросан). Голяма част от производството на инертни материали в Обединеното кралство е предназначена за такива употреби. За „обичайна употреба като инертни материали“ почти винаги се изисква твърд зърнест материал, обикновено пясък, чакъл и/или натрошени твърди скали, като варовик, вулканични скали или пясъчник, или зърнест материал, рециклиран от отпадъци от разрушаване или фрезоване на пътища. Единствените обстоятелства, при които глината може да се използва за „обичайна употреба като инертни материали“, са случаите, когато тя е пелетизирана и нагрята до температура над 1 000 °C при промишлен процес за образуване на леки твърди пелети, които могат да се използват като зърнест инертен материал в бетон за някои специфични, макар и не толкова разпространени приложения. Органите на Обединеното кралство заявяват, че те не са успели да открият кариера, в която може да се каже, че се добива глина специално за използването ѝ като инертен материал.
            
         
               (489)
            
            
               Според органите на Обединеното кралство обаче поради своите свойства глината е неподходяща за приложения, различни от тези като инертен материал, когато глината остава хидратирана, а нейната водонепропускливост е основно изискване. Органите на Обединеното кралство не считат, че при облицоването и каптирането на депа за отпадъци този материал се използва като инертен материал — изисква се не насипна маса, а устойчивост на вода и инфилтрати. Специализираните употреби на глината включват облицоване на депа за отпадъци, облицоване на речни корита, езера и водохранилища и защитни съоръжения срещу наводнения. Използването на глина за тези цели не представлява употреба като инертен материал; вместо да се използва като насипен пълнеж, за което се изисква материал с твърда, зърнеста структура, глината, която е нито твърда, нито зърнеста, се използва за създаване на бариера за ограничаване на преминаването на течности.
            
         
               (490)
            
            
               В отговор на становището на BAA, че глина може да се използва за пътностроителни работи, органите на Обединеното кралство отбелязват, че Агенцията по магистрални пътища е информирала органите на Обединеното кралство за употребите на глина. Органите на Обединеното кралство твърдят, че глина, добивана от терена на проект за изграждане на път, може да се използва поради нейната пропускливост за земни насипни съоръжения, като пълнеж и изграждане на насипи, когато тя не трябва да бъде транспортирана (т.е. глината не е специално добивана, тя е съпътстващ продукт от изграждането на пътя). Глината може да се обработва с вар или цимент за подобряване на нейната носимоспособност при пътя. Тя може да се използва при облицоване на дренажни канали (когато нейната пропускливост е от значение) или като материал за запълване на изкопи при конструкции от второстепенно значение, където не се изисква тя да поддържа големи тежести. Органите на Обединеното кралство отбелязват, че излишните количества глина, добивани от пътностроителни обекти, могат да се изпращат до депа за отпадъци като отпадъчен материал, а понякога търговски организации могат да подлагат глина на топлинна обработка с цел производство на леки инертни материали за пътното строителство.
            
         
               (491)
            
            
               Органите на Обединеното кралство, позовавайки се на Агенцията по магистрални пътища, обясняват, че материалите, добивани при изкопни работи, се разделят на следните категории: зърнести (клас 1) и свързващи (клас 2). В категорията на зърнестите материали попадат инертните материали — това са материали, които се използват, за да осигурят стабилен, насипен пълнеж. Свързващите материали не са инертни материали, но са съставени от материали с по-малък размер на частиците така, че да изпълняват свързваща функция, т.е. те са лепкави, с ограничена водопропускливост.
            
         
               (492)
            
            
               Според органите на Обединеното кралство глината може да се използва като зърнест материал само ако тя е топлинно обработена и е пелетизирана. Тя обаче може да се използва като свързващ материал без топлинна обработка. При тези употреби глината не може да се замени с инертни материали, например натрошен гранит или варовик, тъй като това са зърнести материали. Глината може да се замени с пулверизирана пепел от горива (например от електроцентрали, които работят на въглища), тъй като тя също има свързващи свойства.
            
         
               (493)
            
            
               Според органите на Обединеното кралство, за разлика от глината, едрите камъни за укрепване на морските брегови са съставени от инертни материали. В случая, когато благодарение на своята твърда, зърнеста структура неформените, неправилни парчета скали образуват стабилен материал, който защитава по-меката земя от ерозия под въздействието на морето, те изпълняват ролята на насипен материал. Използването на едри камъни за укрепване на морските брегове е много различно от използването на глина при съоръжения за защита срещу наводнения; едрите камъни спират ерозията, причинявана от водата, а не задържат водата чрез своите водонепропускливи свойства. Изискванията на спецификацията зависят от степента на суровост на морската среда, но основни характеристики са плътността и коефициентът на износване на инертния материал.
            
         
               (494)
            
            
               Органите на Обединеното кралство твърдят, че няма ясни доказателства, включително в материала, посочен от Комисията, или в материала, който BAA е представило пред Общия съд, които да показват, че в Обединеното кралство глина се добива, за да бъде използвана като инертен материал. Заключението на Общия съд бе изрично постановено с резерви —„освен при доказване на противното“ (вж. точки 86—91 от решението на Общия съд по дело T-210/02 RENV). Органите на Обединеното кралство провериха предположенията, изказани от BAA, че има кариери, които експлоатират глина единствено с цел използването ѝ като инертен материал, и стигнаха до заключението, че това не е така. Информацията, извлечена от поверителни данъчни регистри, е представена на Комисията.
            
         
               (495)
            
            
               Органите на Обединеното кралство се свързаха с кариерата, за която BAA твърди, че използва своята глина за изграждане на път. Според органите на Обединеното кралство кариерата е обяснила, че глината се използва в пътното строителство като стабилен, непропусклив пласт за повдигане на пътя над нивото на наводняване, при което се полагат инертният материал от камък и смолен макадам. Тя не се използва като заместител на инертния материал от камък, тъй като тя не би била подходяща без обработка.
            
         
               (496)
            
            
               Органите на Обединеното кралство твърдят, че поради характеристиките на материала и стойността на глината е твърде невероятно тя да се добива за използване като инертен материал.
            
         
               (497)
            
            
               Според органите на Обединеното кралство глина, почва или органична маса в естествен вид нямат чистота от 100 %. При определянето на материалите глина, почва, растителна или друга органична маса като освободени от данъка върху инертните материали следователно е било необходимо да се допуснат материали, които са съставени основно от тези материали.
            
         5.6.6.2.   
         Оценка на Комисията
      
   
   
               (498)
            
            
               Заинтересованите страни и органите на Обединеното кралство имат различни виждания относно употребата на глината като инертен материал. Глината би била във фактическо и правно положение, сходно с това на облаганите материали, единствено ако такава употреба може да бъде установена.
            
         
               (499)
            
            
               Глината се отличава от останалите материали по своите характеристики като пластичност, възможност за рязане и оформяне с нож или мистрия, непропускливост, което я прави неподходяща за повечето употреби на инертните материали, тъй като тя се раздува при поглъщане на вода и се напуква при изсъхване.
            
         
               (500)
            
            
               BAA твърди, че употребата на глина като облицовка на депа за отпадъци, съоръжения за защита срещу наводнения и като свързващ материал за пътностроителни работи представлява употреба като инертен материал. Органите на Обединеното кралство обаче посочват, че това не са употреби на глината като инертни материали. Предвид това, че всички тези употреби се основават на специфичните качества на глината, като непропускливост и пластичност, а не на това, че тя служи като насипен материал, Комисията счита, че органите на Обединеното кралство имат право да разглеждат използването на глина за облицовка на депа за отпадъци, съоръжения за защита срещу наводнения и като свързващ материал за пътностроителни работи като употреба, различна от тази като инертен материал.
            
         
               (501)
            
            
               Комисията поиска от органите на Обединеното кралство достъп до поверителни данъчни регистри във връзка с осемте кариери за глина, за които BAA твърди, че добиват глина за използване като инертен материал. Информацията, която Комисията получи от органите на Обединеното кралство, показва, че нито една от тези кариери не експлоатира глина като инертен материал. Някои от тези площадки дори не са кариери, а депа за отпадъци.
            
         
               (502)
            
            
               В резултат на получената информация Комисията отбелязва, че глина не се добива като инертен материал. Тя не се използва за предназначения като инертен материал и не може да се използва за предназначения като инертен материал, освен ако не бъде подложена на физическо преобразуване, т.е. освен ако не бъде пелетизирана и нагрята до температура над 1 000 °C при промишлен процес за образуване на леки твърди пелети.
            
         
               (503)
            
            
               Поради това Комисията заключава, че глина не може да се използва и не се добива като инертен материал и съответно е в различно правно и фактическо положение от облагаемите материали по отношение на принципа на обичайно данъчно облагане на ДИМ.
            
         
               (504)
            
            
               Освен това, тъй като глината няма чистота от 100 %, материалът, съставен основно от глина, също е в различно правно и фактическо положение от облагаемите материали от гледна точка на принципа на обичайно данъчно облагане на ДИМ.
            
         5.7   ЗАКЛЮЧЕНИЕ ОТНОСНО ИЗБИРАТЕЛНОСТТА
   
   
               (505)
            
            
               Въз основа на горепосоченото Комисията заключва, че i) материал, съставен изцяло или основно от шисти, които се добиват целенасочено за търговска експлоатация като инертни материали, включително шисти, получавани като съпътстващ продукт от добива на нови, облагани с данък материали; и ii) остатъци от шисти, които се добиват целенасочено за търговска експлоатация както инертни материали, са в същото правно и фактическо положение като облаганите с данък инертни материали по отношение на принципа на обичайно данъчно облагане и целта на ДИМ, и освобождаването на такива материали не може да бъде обосновано от естеството и логиката на ДИМ. Следователно тези разпоредби за освобождаване са избирателни.
            
         
               (506)
            
            
               Комисията заключава също така, че случаите на освобождаване от данъка, изключване от приложното му поле и предоставяне на данъчни облекчения, предвидени в член 17, параграф 3, буква д), член 17, параграф 3, буква е), подточки i) и ii) (с изключение на остатъци от шисти, които са добивани целенасочено за търговска експлоатация като инертни материали), член 17, параграф 4, буква а) (с изключение на материал, съставен изцяло или основно от шисти, добивани целенасочено за търговска експлоатация като инертни материали, включително когато шистите се получават като съпътстващ продукт от добива на нови, облагани с данък материали), член 17, параграф 4, буква в), подточки i) и ii) и член 17, параграф 4, буква е) (доколкото се отнасят за глина), член 18, параграф 2, буква б) и член 30, параграф 1, буква б) (доколкото се отнасят за освободен от данък процес по смисъла на член 18, параграф 2, буква б) от Закона за финансите от 2001 г., изменен със Закона за финансите от 2002 г. и Закона за финансите от 2007 г., се отнасят за материали, които не са в същото фактическо и правно положение като облагаемите материали по отношение на целта на ДИМ и поради това са избирателни.
            
         5.8.   ПРЕДИМСТВО
   
   
               (507)
            
            
               Като предоставя освобождаване за i) материал, съставен изцяло или основно от шисти, добивани целенасочено за търговска експлоатация като инертни материали, включително шисти, които се получават като съпътстващи продукти от добива на нови, облагани с данък материали; и ii) остатъци от шисти, добивани целенасочено за търговска експлоатация като инертни материали, вместо да ги облага с данък, Обединеното кралство се отказва от събирането на ресурси и освобождава получателите от данък, който по принцип те би следвало да платят. Поради това мярката включва избирателно предимство за получателите на освобождаването за i) материал, съставен изцяло или основно от шисти, добивани целенасочено за търговска експлоатация като инертни материали, включително шисти, които се получават като съпътстващи продукти от добива на нови, облагани с данък материали; и ii) остатъци от шисти, добивани целенасочено за търговска експлоатация като инертни материали.
            
         5.9.   ДЪРЖАВНИ РЕСУРСИ И ОТГОВОРНОСТ НА ДЪРЖАВАТА
   
   
               (508)
            
            
               Мярката се финансира с държавни ресурси, тъй като държавата се отказва от правото си на ресурси. Мярката може да се вмени на държавата, тъй като тя е установена чрез законодателството.
            
         5.10.   НАРУШАВАНЕ НА КОНКУРЕНЦИЯТА И ВЪЗДЕЙСТВИЕ ВЪРХУ ТЪРГОВИЯТА
   
   
               (509)
            
            
               Налице е търговия между държавите членки в сектора на инертните материали и производителите на освободени от данък инертни материали се конкурират с другите производители на инертни материали. Комисията получи също така подробни мнения относно нарушенията на конкуренцията, настъпили в резултат на освобождаванията от ДИМ. Освен това Обединеното кралство има естествена сухопътна граница с Република Ирландия, през която се осъществява значителна търговия с инертни материали (84).
            
         
               (510)
            
            
               Поради това освобождаването от ДИМ за i) материал, съставен изцяло или основно от шисти, добивани целенасочено за търговска експлоатация като инертни материали, включително шисти, които се получават като съпътстващи продукти от добива на нови, облагани с данък материали; и ii) остатъци от шисти, добивани целенасочено за търговска експлоатация като инертни материали, може да наруши конкуренцията и да окаже въздействие върху търговията.
            
         5.11.   ЗАКЛЮЧЕНИЕ ОТНОСНО НАЛИЧИЕТО НА ПОМОЩ
   
   
               (511)
            
            
               Комисията заключава, че освобождаването от ДИМ за i) материал, съставен изцяло или основно от шисти, добивани целенасочено за търговска експлоатация като инертни материали, включително шисти, които се получават като съпътстващи продукти от добива на нови, облагани с данък материали; и ii) остатъци от шисти, добивани целенасочено за търговска експлоатация като инертни материали, съставлява държавна помощ.
            
         
               (512)
            
            
               Комисията заключава, че разпоредбите за освобождаване от данъка, изключване от приложното му поле и предоставяне на данъчни облекчения, предвидени в член 17, параграф 3, буква д), член 17, параграф 3, буква е), подточки i) и ii) (с изключение на остатъци от шисти, които са добивани целенасочено за търговска експлоатация като инертни материали), член 17, параграф 4, буква а) (с изключение на материал, съставен изцяло или основно от шисти, добивани целенасочено за търговска експлоатация като инертни материали, включително когато шистите се получават като съпътстващ продукт от добива на нови, облагани с данък материали), член 17, параграф 4, буква в), подточки i) и ii), член 17, параграф 4, буква е) (доколкото се отнасят за глина), член 18, параграф 2, буква б) и член 30, параграф 1, буква б) (доколкото се отнасят за освободен от данък процес по смисъла на член 18, параграф 2, буква б) от Закона за финансите от 2001 г., изменен със Закона за финансите от 2002 г. и Закона за финансите от 2007 г., не представляват държавна помощ.
            
         6.   ЗАКОНОСЪОБРАЗНОСТ НА ПОМОЩТА
   
   
               (513)
            
            
               Въпреки че органите на Обединеното кралство са изпратили уведомление за ДИМ, преди той да влезе в сила, Обединеното кралство не е спазило клаузата за запазване на съществуващото положение, предвидена в член 108, параграф 3 от ДФЕС, тъй като ДИМ влезе в сила на 1 април 2002 г., преди Комисията да приеме на 24 април 2002 г. решението си да не повдига възражения. Решението на Комисията бе оспорено своевременно и в крайна сметка бе отменено от Общия съд на 7 март 2012 г. (решение по дело T-210/02 RENV). Следователно това решение трябва да се счита за недействително по отношение на всички лица, считано от датата на приемането му. Тъй като отмяната на решението на Комисията преустанови с обратна сила прилагането на презумпцията за законосъобразност, привеждането в действие на въпросната помощ от 1 април 2002 г. трябва да се счита за незаконосъобразно (85). Съгласно съдебната практика получателите на помощта не могат да имат оправдани правни очаквания по отношение на законосъобразността на привеждането в действие на помощта, тъй като решението на Комисията да не повдига възражения беше оспорено своевременно пред Общия съд (86).
            
         7.   ОЦЕНКА НА СЪВМЕСТИМОСТТА НА ДЪРЖАВНАТА ПОМОЩ
   
   7.1.   ПРАВНО ОСНОВАНИЕ
   
   
               (514)
            
            
               Предвид екологичната цел на ДИМ, Комисията разгледа в решението за откриване на процедурата съвместимостта на случаите на освобождаване от ДИМ и предоставяне на данъчни облекчения с вътрешния пазар съгласно член 107, параграф 3, буква в) от ДФЕС и в светлината на Насоките относно държавната помощ за защита на околната среда.
            
         
               (515)
            
            
               Както бе посочено в съображение 513 по-горе, в резултат на отмяната на решението на Комисията помощта трябва да се счита за незаконосъобразна. В съответствие с Известие на Комисията за определяне на приложимите правила при оценка на незаконосъобразна държавна помощ (87), точка 82 от Насоките относно държавната помощ за защита на околната среда от 2001 г. и точка 205 от Насоките относно държавната помощ за защита на околната среда от 2008 г., Комисията направи оценка на съвместимостта на разпоредбите за освобождаване от данъка и предоставяне на данъчни облекчения в контекста на Насоките относно държавната помощ за защита на околната среда от 2001 г., доколкото тези разпоредби са прилагани между 1 април 2002 г. и 31 март 2008 г., както и в контекста на Насоките относно държавната помощ за защита на околната среда от 2008 г., доколкото тези разпоредби са прилагани от 2 април 2008 г. до 31 март 2014 г., датата на спиране на действието на разпоредбите за освобождаване от данъка.
            
         
               (516)
            
            
               Комисията получи мнения от BAA и аргументация от органите на Обединеното кралство по отношение на съвместимостта на разпоредбите за освобождаване от ДИМ. Комисията ще представи и ще разгледа само мненията относно разпоредбите за освобождаване от ДИМ за шисти и продукти, съставени основно от шисти, използвани като инертни материали, и остатъци от шисти, получавани при добива на шисти, които се използват като инертни материали.
            
         
               (517)
            
            
               Трябва да се спомене, че както мненията от BAA, така и аргументацията, представена от органите на Обединеното кралство, се отнасят основно за всички или някои от разпоредбите за освобождаване, по отношение на които Комисията е изразила съмнения в решението за откриване на процедурата, и има само няколко конкретни аргумента, които се отнасят изключително за шисти.
            
         
               (518)
            
            
               Освен това становището на органите на Обединеното кралство се основава на предположението, че шисти не се добиват целенасочено за търговска експлоатация като инертни материали и те не са представили никакви конкретни основания за съвместимост по отношение на разглежданата ситуация, при която Комисията установи, че има случаи, когато шисти се добиват целенасочено за търговска експлоатация като инертни материали.
            
         7.1.1.   МНЕНИЯ, ПОЛУЧЕНИ ОТ КОМИСИЯТА
   а)   Мнения от BAA, получени на 17 януари 2014 г.
   
   
               (519)
            
            
               BAA счита, че освобождаванията, изключенията от приложното поле и данъчните облекчения от ДИМ не могат да бъдат счетени за съвместими с вътрешния пазар в съответствие с член 107, параграф 3, буква в) от ДФЕС и Насоките относно държавната помощ за защита на околната среда и е предоставило подробни мнения в тази връзка. То твърди, че прилагането на тези разпоредби за освобождаване подкопава екологичната цел, преследвана от ДИМ, а именно пренасочване на търсенето към алтернативни източници на инертни материали.
            
         
               (520)
            
            
               Органите на Обединеното кралство твърдят, че нито една разпоредба за освобождаване, предмет на разследването, не се отнася за материал, който се добива целенасочено за употреба като инертни материали. Те твърдят, че разпоредбите за освобождаване, по отношение на които Комисията е изразила съмнения в решението за откриване на процедурата, се простират само до материали, които се получават непреднамерено и неизбежно в хода на добива на различни от инертните материали. Според органите на Обединеното кралство, те не са открили доказателства, че освободените материали се добиват целенасочено за употреба като инертни материали.
            
         
               (521)
            
            
               По мнение на органите на Обединеното кралство употребата като инертен материал на съпътстващ продукт или отпадък, който не е преднамерено добит с тази цел, е за предпочитане от екологична гледна точка от предприемането на допълнителен добив на инертни материали. Те твърдят, че разпоредбите за освобождаване не представляват държавна помощ. Всяка разпоредба за освобождаване, предмет на разследването, води до подобрение в опазването на околната среда по поне един от следните два начина:
               
                           i)
                        
                        
                           освобождаването помага да се пренасочи търсенето от допълнителния добив на инертни материали; и/или
                        
                     
                           ii)
                        
                        
                           освобождаването помага да се ограничи натрупването на отпадъци.
                        
                     
         
               (522)
            
            
               Обединеното кралство твърди, че ако някоя от разпоредбите за освобождаване, предмет на разследването, води до държавна помощ, тази помощ във всички случаи е съвместима с вътрешния пазар в съответствие с член 107, параграф 3, буква в), включително в контекста на Насоките относно държавната помощ за защита на околната среда от 2001 г. и от 2008 г. и/или въз основа на непосредственото прилагане на член 107, параграф 3, буква б) или в) от ДФЕС.
            
         
               (523)
            
            
               Органите на Обединеното кралство твърдят, че разпоредбите за освобождаване от ДИМ попадат извън строгия обхват на Насоките относно държавната помощ и че тяхната съвместимост следва да бъде оценена директно по член 107, параграф 3, буква б или в) от ДФЕС. Органите на Обединеното кралство цитират дело № N 629/2008 във връзка със схемата на ангажиментите за намаляване на въглеродните емисии на Обединеното кралство. Комисията счете, че тъй като съответната схема и нейните условия са замислени с цел опазване на околната среда чрез преразпределението на ресурсите в полза на предприятия, които опазват околната среда в най-голяма степен, насоките не са приложими, и пристъпи към оценка директно по силата на Договора.
            
         
               (524)
            
            
               Органите на Обединеното кралство твърдят, че Насоките относно държавната помощ за защита на околната среда от 2008 г., в главата относно освобождавания от данъци, разглеждат ситуации, при които едно предприятие е освободено от обхвата на данък за околната среда поради: а) съображения за въздействието на данъка върху конкурентоспособността на определени предприятия; б) други икономически съображения; и в) невъзможността на държавата членка да налага данък при по-висока ставка, без да предостави някои освобождавания на определени предприятия. Те твърдят, че насоките са предназначени да гарантират, че освобождаванията от данъци за околната среда най-малкото косвено допринасят за екологичната цел на данъка, който ще бъде въведен, и че освобождаването от данъци не подкопава преследваната обща цел.
            
         
               (525)
            
            
               Органите на Обединеното кралство твърдят, че целта на ДИМ като цяло е опазването на околната среда и предоставените освобождавания от приложното поле на ДИМ са целенасочено формулирани за постигане на две цели: а) пренасочване на търсенето от новодобити инертни материали към отпадъци и други съпътстващи продукти; и б) ограничаване на натрупването на насипища от отпадъци. Следователно разпоредбите за освобождаване допринасят и гарантират за изпълнението на целта на ДИМ. Те са един от основните пътища, по които се постига екологичната цел на ДИМ. Поради това органите на Обединеното кралство твърдят, че е възможно за мярката да не са приложими нито Насоките относно държавната помощ за защита на околната среда от 2001 г., нито онези от 2008 г.
            
         
               (526)
            
            
               Ето защо Обединеното кралство твърди, като се позовава директно на член 107, параграф 3 от ДФЕС, че целта на всяка помощ, която произтича от разпоредбите за освобождаване, предмет на разследването, може да бъде категоризирана като: i) помощи за насърчаване изпълнението на важен проект от общоевропейски интерес, т.е. опазването на околната среда (член 107, параграф 3, буква б) от ДФЕС); или ii) помощи, които имат за цел да улеснят развитието на някои икономически дейности (употребата на рециклирани инертни материали или на отпадъчни продукти като инертни материали), доколкото тези помощи не засягат по неблагоприятен начин условията на търговия до степен, която противоречи на общия интерес (член 107, параграф 3, буква в).
            
         
               (527)
            
            
               Органите на Обединеното кралство твърдят, че освобождаването от данъка е необходимо и пропорционално средство за постигане на екологичната цел на ДИМ и всяка помощ, произтичаща от разпоредбите за освобождаване, няма да доведе или ще доведе до незначително нарушаване на конкуренцията. Следователно разпоредбите за освобождаване не засягат по неблагоприятен начин условията на търговия до степен, която противоречи на общия интерес.
            
         
               (528)
            
            
               Комисията ще оцени мярката съгласно Насоките относно държавната помощ за защита на околната среда от 2001 г. и Насоките относно държавната помощ за защита на околната среда от 2008 г. и ще извърши алтернативна оценка директно по член 107, параграф 3, буква в) от ДФЕС. Както е обяснено по-долу, Комисията счита, че член 107, параграф 3, буква б) от ДФЕС не може да се приложи към разглежданата мярка.
            
         7.2.   ОЦЕНКА СЪГЛАСНО НАСОКИТЕ ОТНОСНО ДЪРЖАВНАТА ПОМОЩ ЗА ЗАЩИТА НА ОКОЛНАТА СРЕДА ОТ 2001 г.
   
   
               (529)
            
            
               В точка 47 от насоките от 2001 г. е предвидено, че: „Когато се приемат данъци върху даден вид дейности по опазването на околната среда, държавите членки могат да решат, че им е нужно да предвидят разпоредби за временно освобождаване от данъци за определени предприятия, главно поради липсата на хармонизация на европейско равнище или поради временните рискове от загуба на конкурентоспособност на международно равнище. Общо взето, такова освобождаване представлява оперативна помощ по смисъла на член 87 от Договора за ЕО. При анализа на тези мерки трябва, между другото, да се провери дали данъците са резултат от решение на Общността или от автономно решение на държава членка.“
            
         
               (530)
            
            
               По-нататък, в точка 48, е предвидено, че: „Ако данъкът се налага в резултат на автономно решение на държава членка, съответните предприятия могат да имат затруднения при бързата си нагласа към новата данъчна тежест. При такива обстоятелства има оправдание за временно освобождаване от данъци, което да позволи на някои предприятия да се пригодят към новата ситуация.“
            
         
               (531)
            
            
               В тази връзка Комисията отбеляза в съображение 149 от решението за откриване на процедурата, че ДИМ е данък, който ще се налага върху добива на инертни материали от съображения за опазване на околната среда. Комисията допълнително отбеляза, че ДИМ ще се налага в резултат на автономно решение на органите на Обединеното кралство.
            
         
               (532)
            
            
               Жалбоподателят е поддържал твърдението (88), че някои от случаите на освобождаване са предоставени, с цел да се защити конкурентоспособността на международно равнище на производителите на освободените материали. Това би могло да означава, че някои предприятия могат да имат затруднения при бързата си нагласа към новата данъчна тежест и, в този случай, разпоредбите за освобождаване от ДИМ могат да бъдат оценени съгласно точки 47 и 48 от Насоките относно държавната помощ за защита на околната среда от 2001 г.
            
         
               (533)
            
            
               По времето на решението за откриване на процедурата органите на Обединеното кралство не са представили основания за съвместимост за мярката и Комисията не е разполагала с достатъчно информация, за да определи дали са изпълнени условията, предвидени в точки 47 и 48 от Насоките относно държавната помощ за защита на околната среда от 2001 г. Комисията също така не е разполагала с достатъчна информация, за да определи дали разпоредбите за освобождаване могат да бъдат считани за съвместими с вътрешния пазар въз основа на други разпоредби освен точки 47 и 48 от Насоките относно държавната помощ за защита на околната среда от 2001 г.
            
         
               (534)
            
            
               BAA твърди, че разпоредбите за освобождаване от ДИМ не могат да се считат за съвместими в съответствие с Насоките относно държавната помощ за защита на околната среда от 2001 г. Според BAA освобождаването за шисти, шифер и глина не представлява значителен принос в защитата на околната среда (точка 50 и точка 51, подточка 2, буква а). По самото си естество освобождаванията подкопават преследваната обща цел и не въздействат осезаемо положително за опазването на околната среда.
            
         
               (535)
            
            
               BAA твърди, че разпоредбите за освобождаване за шисти, шифер и глина не съставляват разпоредби за временно освобождаване от данъци, които са оправдани съгласно точки 47 и 48. То твърди, че ДИМ има за цел да направи конкурентоспособни материали, които се добиват за употреба като инертни материали, като например шистите.
            
         
               (536)
            
            
               BAA твърди, че разпоредбите за освобождаване не представляват оперативна помощ, която може да бъде разрешена съгласно точка 51. Не са били сключени споразумения, по които предприятията получатели се ангажират да изпълнят целите на опазването на околната среда през периода, за който се прилагат разпоредбите за освобождаване. Освен това според BAA алтернативното условие по точка 51, параграф 1, буква б) не е изпълнено, тъй като предприятията, които отговарят на условията за облекчение, не са платили съществена част от ДИМ.
            
         
               (537)
            
            
               Органите на Обединеното кралство твърдят, че в резултат на прилагането на ДИМ върху освободените материали ще се увеличат производствените разходи за операторите в конкретните пазарни сектори, които не могат да бъдат прехвърлени върху техните клиенти. Това ще доведе до значително намаление на количеството отпадъци и съпътстващи продукти, които се продават за употреба като инертни материали, и до съответно увеличение на добива на нови инертни материали.
            
         
               (538)
            
            
               Органите на Обединеното кралство твърдят, че ефектът от прилагането на ДИМ върху освободените материали ще бъде подкопаване на неговата екологична цел, тъй като той вече няма да работи за пренасочване на търсенето към неизбежни отпадъци и съпътстващи продукти, получени от добива на тези материали.
            
         7.2.1.   ОЦЕНКА НА КОМИСИЯТА
   
               (539)
            
            
               Органите на Обединеното кралство се позовават изключително на точки 47 и 48 от Насоките относно държавната помощ за защита на околната среда от 2001 г., за да обосноват съвместимостта на разглежданата мярка.
            
         
               (540)
            
            
               Те изглежда твърдят, че кариерите, експлоатиращи освободените инертни материали, ще срещнат сериозни трудности за справяне с данъчната тежест, както е обобщено в съображение 537 по-горе.
            
         
               (541)
            
            
               Комисията обаче отбелязва, че Насоките относно държавната помощ за защита на околната среда от 2001 г. разрешат само временно освобождаване от данъци, което да позволи на предприятията да се пригодят към новата ситуация, а случаят с разпоредбите за освобождаване съгласно ДИМ не е такъв. Разглежданите разпоредби за освобождаване не са ограничени във времето и се прилагат вече 12 години. Прилагането на разпоредбите за освобождаване е било временно преустановено поради официалната процедура по разследване на Комисията, обаче в законодателството за освобождаване се посочва изрично, че всички разпоредби за освобождаване ще бъдат възобновени, след като разследванията на Комисията приключат, ако резултатите са положителни.
            
         
               (542)
            
            
               Поради това Комисията заключава, че точки 47 и 48 от Насоките относно държавната помощ за защита на околната среда от 2001 г. не могат да служат като основание за обявяване на разпоредбите за освобождаване от ДИМ за шисти и продукти, съставени основно от шисти, използвани като инертни материали, и остатъци от шисти, получавани при добива на шисти, които се използват като инертни материали, за съвместими с вътрешния пазар.
            
         
               (543)
            
            
               Комисията отбелязва още, че няма други разпоредби на Насоките относно държавната помощ за защита на околната среда от 2001 г., които могат да послужат като основа за определяне на съвместимостта на ДИМ, тъй като производителите на шисти не плащат съществена част от данъка (точка 51, параграф 1, буква б) и не са сключени споразумения между органите на Обединеното кралство и производителите на шисти (точка 51, параграф 1, буква а).
            
         
               (544)
            
            
               Въз основа на изложеното по-горе Комисията заключава, че разпоредбите за освобождаване от ДИМ за i) материал, съставен изцяло или основно от шисти, добивани целенасочено за търговска експлоатация като инертни материали, включително шисти, които се получават като съпътстващи продукти от добива на нови, облагани с данък материали; и ii) остатъци от шисти, добивани целенасочено за търговска експлоатация като инертни материали, не могат да се считат за съвместими с вътрешния пазар на основание на Насоките относно държавната помощ за защита на околната среда от 2001 г.
            
         7.3.   ОЦЕНКА СЪГЛАСНО НАСОКИТЕ ОТНОСНО ДЪРЖАВНАТА ПОМОЩ ЗА ЗАЩИТА НА ОКОЛНАТА СРЕДА ОТ 2008 г.
   
   
               (545)
            
            
               Предвид екологичната цел на ДИМ, по повод на решението за откриване на процедурата, Комисията също така е разгледала разпоредбите за освобождаване от данъци и изключенията по силата на глава 4 от Насоките относно държавната помощ за защита на околната среда от 2008 г., които засягат оперативна помощ под формата на данъчни облекчения или освобождавания от данъци за околната среда.
            
         
               (546)
            
            
               Дефиниция на данъците за околна среда е дадена в точка 70, параграф 14 от Насоките относно държавната помощ за защита на околната среда от 2008 г.: „данък околна среда означава данък, чието специфично данъчно основание се отнася до ясен отрицателен ефект върху околната среда или чрез който се цели облагане на определени дейности, стоки или услуги, така че разходите за опазване на околната среда да могат да бъдат включени в тяхната цена и/или, производителите и потребителите да се насочат към дейности, които повече опазват околната среда.“
            
         
               (547)
            
            
               Комисията признава, че не се оспорва, че добивът на инертни материали има отрицателно въздействие върху околната среда, по-специално под формата на щети върху биологичното разнообразие, прах, шум и влошаване на изгледа. Това е допълнително подкрепено от изследвания, възложени от органите на Обединеното кралство, които са посочени в съображение 17 от решението за откриване на процедурата. Следователно ДИМ представлява „данък околна среда“ по смисъла на точка 70, параграф 14 от Насоките относно държавната помощ за защита на околната среда от 2008 г. и разпоредбите за освобождаване могат да бъдат оценени съгласно глава 4 от Насоките относно държавната помощ за защита на околната среда от 2008 г. дотолкова, доколкото те се прилагат считано от 2 април 2008 г.
            
         7.3.1.   ПОЛЗА ЗА ОКОЛНАТА СРЕДА
   
               (548)
            
            
               Съгласно точка 151 от Насоките относно държавната помощ за защита на околната среда от 2008 г. помощта под формата на облекчения от данъци във връзка с околната среда ще се счита за съвместима с общия пазар, при условие че най-малкото косвено подобрява равнището на опазване на околната среда, и че данъчните облекчения не подкопават преследваната обща цел. Както е обяснено в точка 57 от Насоките относно държавната помощ за защита на околната среда от 2008 г., облекченията от данъци за околната среда за някои отрасли или категории предприятия се допускат съгласно глава 4 от същите насоки, ако чрез тях може да се постигне приемане на по-високи данъци за други предприятия, като от това произтича цялостно подобряване на вътрешното поемане на разходите и се създават допълнителни стимули за подобряване на защитата на околната среда. Комисията счита, че помощта от този вид може да бъде необходима, за да се преодолеят отрицателните външни фактори по косвен начин, като се улеснява въвеждането или поддържането на сравнително високо национално равнище на данък околна среда.
            
         
               (549)
            
            
               Комисията счита, че в този случай възможността за предоставяне на освобождаване за определени материали може да е позволила на Обединеното кралство да въведе ДИМ.
            
         
               (550)
            
            
               BAA твърди, че разпоредбите за освобождаване не изпълняват критериите, залегнали в Насоките относно държавната помощ за защита на околната среда от 2008 г., и не могат да бъдат определени като съвместими на това основание.
            
         
               (551)
            
            
               BAA твърди, че разпоредбите за освобождаване не подобряват равнището на опазване на околната среда, а че всъщност подкопават преследваната обща цел (точка 151 от Насоките относно държавната помощ за защита на околната среда от 2008 г.).
            
         
               (552)
            
            
               BAA посочва кариерата, спомената в Ръководството относно строителен камък и шифер, добивани в района на Корнуол, от 2007 г., като кариера за шифер и шисти, която произвежда камък за зидария, за да илюстрира, че кариери се освобождават, само защото произвеждат шифер и шисти, а по този начин се подкопава целта на данъка, тъй като той създава дори по-голямо търсене в строителния бранш за такива материали. Според становището на ВАА то е запознато (89) с редица случаи, в които оператори на кариери са отворили кариери за шифер и шисти само в резултат на и за да се възползват от предимствата, произтичащи от освобождаването от ДИМ. Освен това кариери, предмет на ДИМ, са претърпели значителен спад на продажбите на съпътстващи продукти или отпадъци с ниска стойност, като например пресята фракция, както и глоби. Запасите от тези материали са се увеличили с над 500 %. Според ВАА това показва, че ДИМ изобщо не е успял да постигне своята екологична цел, тъй като някои насипища са заменени с други.
            
         
               (553)
            
            
               BAA представя примери на кариери за добив на варовик, чийто първичен продукт е необлагаема селскостопанска вар и които са натрупали такива високи купчини от отпадъци и непродадени съпътстващи продукти, че производството на селскостопанска вар се затруднява дори и при увеличеното търсене.
            
         
               (554)
            
            
               BAA твърди, че точка 158, букви б) и в) от Насоките относно държавната помощ за защита на околната среда от 2008 г., има за цел да предотврати поставянето на едно предприятие в неблагоприятно конкурентно положение на основание, че то подлежи на данъчно облагане, за разлика от неговите преки конкуренти. Според ВАА в този случай обаче е ясно, че конкурентите на производителите, които се ползват от освобождаването, всъщност са обект на данъчно облагане и не са в състояние да продават продуктите си поради неблагоприятните условия, причинени от разпоредбите за освобождаване от ДИМ.
            
         
               (555)
            
            
               BAA твърди, че освобождаването за шисти не е необходимо и пропорционално (съображения 155—159). BAA твърди, че освобождаването за шифер, глина и шисти не се основава на обективни критерии и че оператори, които произвеждат едни и същи продукти, се третират по много различен начин въз основа на геологията на техните райони. Освен това нито един от критериите за пропорционалност не е изпълнен и разпоредбите за освобождаване надхвърлят период от десет години.
            
         
               (556)
            
            
               BAA е предоставило на Комисията отделно писмо от една кариера във връзка с въздействието на ДИМ върху нейните продажби на продукти с ниска стойност (вторични инертни материали), т.е. подоснова, пресята фракция, трошляк и глоби за добив, които са спаднали с две трети.
            
         
               (557)
            
            
               BAA е предоставило на Комисията проучване на въздействието върху производството на инертни материали от въвеждането на ДИМ през 2002 г., изготвено за ВАА от BDS Marketing Research Ltd през февруари 2014 г.
            
         
               (558)
            
            
               Констатациите на проучването са следните:
            
         
               (559)
            
            
               Данък върху инертните материали от 2 GBP на тон може да представлява половината или една трета от общата цена за клиента на инертните материали с по-ниска стойност.
            
         
               (560)
            
            
               Заключението на проучването е, че основното въздействие на ДИМ е увеличаване на употребата на освободените инертни материали (първични и вторични продукти) за сметка на облагаемите съпътстващи продукти на облагаеми материали с висока стойност. За каменоломните предприятия е трудно — често невъзможно — да намират пазари за тези оставащи материали с ниска стойност. В резултат на това каменоломните предприятия са се принудили да депонират тези материали. Следователно нетната промяна се изразява в по-широко използване на необлагаемите инертни материали (първични и вторични продукти) за сметка на облагаемите съпътстващи инертни материали, които преди се продаваха, но сега са отпадъчен материал. Един отпадъчен материали просто е заменен от друг отпадъчен материал. В някои случаи това включва консервиране на резерви от доброкачествени материали.
            
         
               (561)
            
            
               В доклада се посочва, че от 2001 г. насам продажбите на първични (висококачествени) инертни материали са намалели с 24,9 % поради рецесията. От въвеждането на ДИМ през 2002 г. продажбите на облагаеми инертни материали от съпътстващи продукти са паднали с 60 %, т.е. 31,5 милиона тона. Продажбите на облагаеми съпътстващи продукти възлизат на 52 190 през 2001 г. и на 20 648 през 2011 г., а продажбите на облагаеми първични (висококачествени) инертни материали са паднали от 188 843 през 2001 г. на 141 754 през 2011 г. Спадът на продажбите е представен и като графика:
               
                  
            
         
               (562)
            
            
               Включени са три подробни графики във връзка с развитието на продажбите на облагаеми съпътстващи продукти в следните категории: твърди скали, пясъчници, варовик и пясък и чакъл. Докато за пясък и чакъл продажбите изглежда са се запазили на едно постоянно ниво, с леко увеличение в последно време, то продажбите на първите три материала изглежда са намалели.
            
         
               (563)
            
            
               Обемите на продадените освободени инертни материали изглежда са се увеличили от по-малко от 5 милиона тона до близо 30 милиона тона след въвеждането на ДИМ. Тези данни не включват кариери, които произвеждат само освободени инертни материали, тъй като тези добивни площадки не са задължени да представят декларации. Следователно, според проучването, общото увеличение в обемите на освободените материали ще надвиши дори шесткратното увеличение, показано от данните. Проучването показва, че се наблюдава постоянно нарастване на обема на продажбите на освободените инертни материали всяка година. То прави заключението, че все по-голям брой кариери получават пълно или частично освобождаване, т.е. облагаемите продажби се преобразуват в освободени продажби.
            
         
               (564)
            
            
               Търсенето на рециклирани инертни материали се е увеличило съвсем слабо след въвеждането на ДИМ през 2002 г. Въвеждането на данъка върху депата за отпадъци през 1996 г. беше факторът, който доведе до увеличаване на търсенето на рециклирани инертни материали. Според BDS мястото на облагаемите инертни материали с ниска стойност е било заето от инертните материали с ниска стойност, които се ползват от освобождаване, както е показано на таблицата по-долу:
               
                  Оценки на BDS за пазара на инертни материали с ниска стойност, по вид инертен материал
               
               
                            
                        
                        
                           2001 г.
                        
                        
                           2012 г.
                        
                        
                           Промяна (%)
                        
                     
                           МТ
                        
                        
                           %
                        
                        
                           МТ
                        
                        
                           %
                        
                     
                           Добивни площадки
                           (само облагаеми материали с ниска стойност)
                        
                        
                           52,2
                        
                        
                           51,1
                        
                        
                           19
                        
                        
                           19,8
                        
                        
                           (63,6)
                        
                     
                           Рециклирани инертни материали
                        
                        
                           45
                        
                        
                           44,0
                        
                        
                           47
                        
                        
                           49,0
                        
                        
                           4,4
                        
                     
                           Освободени инертни материали
                        
                        
                           5
                        
                        
                           4,9
                        
                        
                           30
                        
                        
                           31,2
                        
                        
                           500,0
                        
                     
                            
                        
                     
                           Общо:
                        
                        
                           102,2
                        
                        
                           100,0
                        
                        
                           96
                        
                        
                           100,0
                        
                        
                           (6,1)
                        
                     
         
               (565)
            
            
               Обединеното кралство твърди, че ако за разпоредбите за освобождаване се определи, че водят до държавна помощ, те ще бъдат съвместими с Насоките относно държавната помощ за защита на околната среда от 2008 г., защото те:
               
                           i)
                        
                        
                           най-малкото косвено подобряват равнището на опазване на околната среда; и/или
                        
                     
                           ii)
                        
                        
                           са дали възможност на Обединеното кралство да въведе ДИМ, тъй като чрез разпоредбите за освобождаване са направили възможно приемането на по-високи данъци за околната среда за други предприятия, ангажирани в производството на инертни материали, което създава допълнителни стимули за постигането на екологична цел на ДИМ и води до цялостно подобряване на вътрешното поемане на разходите.
                        
                     
         
               (566)
            
            
               Органите на Обединеното кралство твърдят, че чрез разпоредбите за освобождаване ДИМ има за цел да насърчи използването на рециклирани или съпътстващи материали (които се получават по време на процес, който няма за цел производството на инертни материали), така че да се намали търсенето на необработени инертни материали и по този начин да се намалят екологичните щети, свързани с добива на инертни материали.
            
         
               (567)
            
            
               Органите на Обединеното кралство твърдят, че всяка разпоредба за освобождаване, предмет на разследването, води до подобрение в опазването на околната среда по поне един от следните начини: i) помага да се пренасочи търсенето от допълнителния добив на инертни материали; и/или ii) помага да се ограничи натрупването на отпадъци.
            
         
               (568)
            
            
               Разпоредбата за освобождаване на шисти отговаря на критериите, установени в глава 4 от Насоките относно държавната помощ за защита на околната среда от 2008 г. Шистите са подходящи за употреба като инертни материали в някои случаи, но техният физичен състав и слоестите форми, които образуват, ги правят неподходящи за по-висок клас крайни приложения. Органите на Обединеното кралство твърдят, че тъй като не е известно шисти да се добиват със специално с цел търговска експлоатация като инертни материали, те се получават само като неизбежен съпътстващ продукт. Използването на шисти намалява търсенето на новодобити инертни материали и по този начин освобождаването им от ДИМ намалява екологичните щети, свързани с добива на инертни материали. Освобождаването на шистите от данъка помага също да се намали натрупването на насипища на отпадъци и намалява свързаните с това визуални щети.
            
         
               (569)
            
            
               Освен това, що се отнася до остатъците от добива на шисти, органите на Обединеното кралство твърдят, че чрез стимулиране на използването на остатъците, които се получават непреднамерено и неизбежно, освобождаването измества търсенето от добива на инертни материали, като по този начин намалява екологичните щети, причинени от него.
            
         
               (570)
            
            
               Органите на Обединеното кралство твърдят, че дори ако Комисията констатира, че има доказателства, че някой от освободените материали се добива целенасочено за употреба като инертни материали, освобождаванията, предоставени за тези материали, все пак допринасят пряко за постигане на екологична цел на ДИМ. Те твърдят, че ако има доказателства, че освободени материали всъщност се добиват целенасочено за употреба като инертни материали, това в най-добрия случай е в много малък мащаб в строго ограничен брой кариери. Според органите на Обединеното кралство, ако се установи, че съществува целенасочен добив в много ограничен обем на освободени материали за употреба като инертен материал, това няма да промени факта, че съществува обективна обосновка за освобождаване на съответните материали. Обосновката ще бъде, че а) материалите обикновено не се добиват за употреба като инертни материали; и б) добиването на тези материали генерира голямо количество неизбежен съпътстващ продукт и отпадъци, които могат да се използват като инертни материали, когато правилните търговски стимули са налице.
            
         
               (571)
            
            
               Органите на Обединеното кралство твърдят, че дори ако малко на брой кариери добиват целенасочено освободени материали за употреба като инертни материали, разпоредбите за освобождаване остават обосновани, ако те правят възможно приемането на по-високи данъци за други предприятия, което води до цялостно подобряване на вътрешното поемане на разходите и до предоставяне на допълнителни стимули за постигане на екологична цел на ДИМ.
            
         
               (572)
            
            
               Органите на Обединеното кралство са предоставили аргументи в тази връзка за отпадъчната шлака от каменовъглени мини.
            
         7.3.1.1.   
         Оценка на Комисията
      
   
   
               (573)
            
            
               Комисията вече е установила, че ДИМ е данък, с който се преследва екологична цел.
            
         
               (574)
            
            
               Въпреки това една обща разпоредба за освобождаване на шисти изглежда подкопава екологичната цел на ДИМ, тъй като има потенциала да насърчи добива на шисти и остатъци от шисти, както е определил и Общият съд (90).
            
         
               (575)
            
            
               Шистите са материал, който може да се използва като инертни материали, макар и в малко по-ограничени случаи, като инертни материали от нисък клас, и който се използва като инертни материали и се добива специално за употреба като инертни материали, както показват становищата на заинтересованите страни и доказателствата, получени от Комисията. Шистите, добивани специално за употреба като инертни материали, всъщност са новодобит материал и освобождаването просто стимулира допълнителния добив.
            
         
               (576)
            
            
               Следователно, предвид факта, че Комисията е констатирала случаи на целенасочен добив на шисти за търговска експлоатация като инертни материали, една обща разпоредба за освобождаване за шисти само прави техния добив още по-конкурентоспособен и насърчава допълнителния добив.
            
         
               (577)
            
            
               Освен това шистите понастоящем са освободени, когато се добиват като съпътстващ продукт на облагаем материал (като едрозърнест пясъчник, пясъчник и варовик). Комисията отбеляза в съображение 365 по-горе, че освобождаването разграничава шистите от други материали, облагани с данък, като други съпътстващи продукти от основния добив на едрозърнест пясъчник, пясъчник и варовик. Комисията разгледа също така дали подобно данъчно разграничение може да бъде оправдано от целта на ДИМ. Въпреки това Комисията не е получила никакви данни от органите на Обединеното кралство или от заинтересовани страни, доказващи, че това освобождаване допринася за постигането на целта на ДИМ, която е намаляване на добива на нови материали за употреба като инертни материали.
            
         
               (578)
            
            
               Освен това освобождаването не помага да се ограничи натрупването на отпадъци като цяло, тъй като то просто замества натрупването на насипища на шисти с натрупването на насипища на облагаеми нискокачествени инертни материали, които вече не могат да намерят купувач.
            
         
               (579)
            
            
               Органите на Обединеното кралство твърдят, че разпоредбата за освобождаване на шисти е направила възможно приемането на по-високи данъци за други предприятия; те обаче не са предоставили доводи в подкрепа на това твърдение, които позволяват на Комисията да разгледа тази обосновка в своята оценка. Единствените аргументи, предоставени от органите на Обединеното кралство във връзка с това, се отнасят до освобождаването на отпадъчната шлака от каменовъглени мини, което вече е било разгледано от Комисията и е било установено, че не представлява държавна помощ.
            
         
               (580)
            
            
               Органите на Обединеното кралство твърдят, че дори ако Комисията открие доказателства, че шисти се добиват за търговска експлоатация като инертни материали, освобождаването все пак служи на екологичната цел поради ограничения обем на целенасочения добив. Комисията обаче е установила, че само освобождаването от ДИМ за i) материал, съставен изцяло или основно от шисти, добивани целенасочено за търговска експлоатация като инертни материали, включително шисти, които се получават като съпътстващи продукти от добива на нови, облагани с данък материали; и ii) остатъци от шисти, добивани целенасочено за търговска експлоатация като инертни материали, съставлява държавна помощ, но не и общата разпоредба за освобождаване за шисти и остатъци от добива на шисти. Следователно още оценката на Комисията разграничава шистите от гледна точка на целенасочения им добив за търговска експлоатация като инертни материали и не разглежда големите количества шисти и неизбежни остатъци от шисти, когато те не са добити целенасочено за търговска експлоатация като инертни материали. Ето защо обосновката на органите на Обединеното кралство, базирана на ограниченото използване като инертни материали, не може да служи като основа за обща оценка на всички шисти и остатъци от шисти.
            
         
               (581)
            
            
               В съответствие с констатациите на Общия съд (91), щом има кариери, които целенасочено добиват шисти за търговска експлоатация като инертни материали, вече няма никаква гаранция, че освобождаването не води до допълнителен добив на нов освободен материал.
            
         
               (582)
            
            
               Поради това Комисията заключава, че общата разпоредба за освобождаване за шисти и остатъци от шисти подкопава общата екологична цел, преследвана от ДИМ, тъй като тя може да насърчи добива на нови материали.
            
         7.3.2.   ПРОПОРЦИОНАЛНОСТ
   
               (583)
            
            
               Данъчното облагане на инертни материали не е хармонизирано на равнището на Съюза и поради това Комисията анализира пропорционалността на предложената мярка в контекста на точка 159 от Насоките относно държавната помощ за защита на околната среда от 2008 г.
            
         
               (584)
            
            
               По отношение на пропорционалността, съгласно точка 159 от Насоките относно държавната помощ за защита на околната среда от 2008 г. всеки получател на облекчение или освобождаване трябва да изпълнява един от следните критерии:
               
                           а)
                        
                        
                           трябва да заплати дял от националното данъчно равнище, което е много близко до изпълнението на всеки отделен получател по отношение на околната среда що се отнася до техниката на изпълнение във връзка с най-добрата техника на изпълнение в ЕИП. Получателите могат да се възползват максимално от облекчение, съответстващо на увеличението в производствените разходи от данъка при използването на най-добрата производствена техника, и което не може да бъде прехвърлено на потребителите;
                        
                     
                           б)
                        
                        
                           получателят заплаща поне 20 % от националния данък, освен ако няма основание за по-ниска ставка;
                        
                     
                           в)
                        
                        
                           той може да сключи споразумение с държава членка, с което се ангажира да постигне показатели, свързани с опазването на околната среда, които имат същото въздействие, което би било постигнато при прилагането на буква а) или б) по-горе или при прилагането на минималните данъчни равнища на Общността.
                        
                     
         
               (585)
            
            
               Органите на Обединеното кралство твърдят, че макар че разпоредбите за освобождаване не гарантират, че получателят плаща най-малко 20 % от националния данък, пълно освобождаване може да бъде оправдано от ограниченото нарушаване на конкуренцията.
            
         
               (586)
            
            
               Според органите на Обединеното кралство дори взети заедно, освободените материали, предмет на разследването, формират само много малка част от пазара на инертни материали в Обединеното кралство. Органите на Обединеното кралство твърдят, използвайки данните, предоставени от Службата за национални статистически данни (ONS), Министерството на общините и местното самоуправление и Министерството на икономиката, иновациите и уменията, че от общо 205 милиона тона инертни материали, продавани във Великобритания всяка година, едва 6 милиона са получени от материали, предмет на разследването на Комисията, от които 3 милиона са получени от отпадъци от каолин и пластична глина. Според Mineral Products Association, най-голямата търговска организация на производителите на инертни материали в Обединеното кралство, на разпоредбите за освобождаване, предмет на разследването, се падат едва около 3 % от пазара на инертни материали в Обединеното кралство.
            
         
               (587)
            
            
               Органите на Обединеното кралство твърдят, че въздействието на освободените материали върху конкуренцията е ограничено от разходите за превоз на инертните материали. Те твърдят, че транспортните разходи достигат 8,55 пенса на тон. Следователно, като средна величина, освобождаването от данъка в размер на 2 британски лири на тон ще даде на производителя на необлагаемия материал конкурентно предимство в радиус от едва 23 мили. Според органите на Обединеното кралство в случай на двупосочен курс освободеният материал ще може да бъде транспортиран на разстояние само 11,6 допълнителни мили. Освен това органите на Обединеното кралство твърдят, че доставяните количества обикновено са много малки, тъй като освободените материали са подходящи само за инертни материали от нисък клас. Ако за даден проект са необходими повече традиционни инертни материали, няма да възникне нарушаване на конкуренцията.
            
         7.3.2.1.   
         Оценка на Комисията
      
   
   
               (588)
            
            
               Получената от Комисията информация разкрива, че освобождаването за шисти значително нарушава конкуренцията.
            
         
               (589)
            
            
               Голям брой заинтересовани страни заявиха, че шистите се използват като инертни материали и имат значително въздействие на местните пазари, особено в Северна Ирландия. Оказва се, че в Северна Ирландия стотици хиляди тона шисти са внесени от Донегал, Република Ирландия. Шисти от Република Ирландия се продават на пазарите на строителни продукти в цяла Северна Ирландия. В строителните проекти по границата с Република Ирландия са използвани инертни материали, квалифицирани като шисти, които са добити в Република Ирландия и са освободени от данък.
            
         
               (590)
            
            
               Заинтересованите страни също така изтъкнаха един особен проблем със залежите на шисти, които се използват в големите строителни обекти, особено по коридора Глазгоу—Единбург. Около 1 милион тона шисти са използвани за изграждането на пътища. Това е повлияло върху конкуренцията между различните кариери и е попречило на други кариери да продават своите съпътстващи продукти с ниска стойност.
            
         
               (591)
            
            
               Освен това Комисията отбелязва, че пазарът на инертни материали от шисти е по-скоро местен и че националният пазар на инертни материали в Обединеното кралство не предлага добра база за оценка. Поради ниските цени на инертните материали от шисти и високите транспортни разходи, както допълнително изтъкват органите на Обединеното кралство, те могат да пътуват само на ограничено разстояние, за да снабдяват клиентите и да бъдат в състояние да се конкурират с други производители на инертни материали от нисък клас. Ето защо оценка от този вид би била по-уместна на местно равнище. В информацията, получена от Комисията от заинтересованите страни, се посочва, че освобождаването за шисти измества продажбите на инертни материали от нисък клас, които се облагат с данък, с които се конкурират на местно ниво.
            
         
               (592)
            
            
               Поради това Комисията заключава, че общата разпоредба за освобождаване за шисти и остатъци от шисти нарушава конкуренцията на местните пазари на инертни материали. Аргументите на органите на Обединеното кралство във връзка с ограниченото нарушаване на конкуренцията вследствие от освобождаването за шисти не могат да бъдат приети. Ето защо тази обосновка не може да послужи за прилагане на изключението за плащането на 20 % от ДИМ.
            
         
               (593)
            
            
               Следователно мярката не е пропорционална, както се изисква в точка 159 от Насоките относно държавната помощ за защита на околната среда от 2008 г.
            
         
               (594)
            
            
               Комисията заключава, без да счита, че е необходимо да прави оценка и на необходимостта от мярката, че освобождаването от ДИМ, предоставено за i) материал, съставен изцяло или основно от шисти, добивани целенасочено за търговска експлоатация като инертни материали, включително шисти, които се получават като съпътстващи продукти от добива на нови, облагани с данък материали; и ii) остатъци от шисти, добивани целенасочено за търговска експлоатация като инертни материали, не е съвместимо с вътрешния пазар въз основа на Насоките относно държавната помощ за защита на околната среда от 2008 г.
            
         7.4.   АЛТЕРНАТИВНА ОЦЕНКА ПО ЧЛЕН 107, ПАРАГРАФ 3, БУКВА б) ОТ ДФЕС — ПОМОЩ ЗА НАСЪРЧАВАНЕ ИЗПЪЛНЕНИЕТО НА ВАЖЕН ПРОЕКТ ОТ ОБЩОЕВРОПЕЙСКИ ИНТЕРЕС
   
   
               (595)
            
            
               Както беше споменато по-горе, органите на Обединеното кралство твърдят, че освобождаването на продукти, съставени изцяло или основно от шисти и отпадъци от шисти, може да бъде счетено за съвместимо с вътрешния пазар въз основа на член 107, параграф 3, буква б) от ДФЕС, като проект от общ европейски интерес, който насърчава опазването на околната среда. Органите на Обединеното кралство не са предоставили никакви аргументи за оценката на съвместимостта на мерките на това основание.
            
         
               (596)
            
            
               Комисията е определила в точка 147 от Насоките относно държавната помощ за защита на околната среда от 2008 г. условията, при които тя ще счита, че помощта може да се определи като съвместима с общия пазар в съответствие с член 107, параграф 3, буква б) от ДФЕС.
            
         
               (597)
            
            
               Тези условия са следните:
               
                           а)
                        
                        
                           предложението за помощ засяга проект, който е специфичен и ясно дефиниран по отношение на изпълнението му, включително участниците, целите и резултатите, както и средствата за постигане на целите. Комисията може също така да разгледа група проекти като общо съставляващи единен проект;
                        
                     
                           б)
                        
                        
                           проектът трябва да бъде от общ европейски интерес: проектът трябва да допринася по конкретен, образцов и видим начин за интереса на Общността в областта на опазването на околната среда, например да бъде от голямо значение за стратегията за опазване на околната среда на Европейския съюз. Ползата, постигната от целта на проекта, не трябва да се ограничава до държавата членка или държавите членки, които го изпълняват, а трябва да служи на Общността като цяло. Проектът трябва да представлява съществен принос към целите на Общността. Обстоятелството, че проектът се изпълнява от предприятия от различни държави членки, не е достатъчно;
                        
                     
                           в)
                        
                        
                           помощта е необходима и представлява стимул за изпълнение на проекта, който трябва да е свързан с високо равнище на риск;
                        
                     
                           г)
                        
                        
                           проектът е от голямо значение, що се отнася до неговия обем: трябва да е значителен по размерите си и да произведе значителни резултати за околната среда.
                        
                     
         
               (598)
            
            
               Освен това, за да може Комисията да оцени адекватно такива проекти, общият европейски интерес трябва да бъде демонстриран в практическо измерение: например трябва да се покаже, че проектът позволява постигане на значителен напредък за изпълнението на специфични цели на Общността в областта на околната среда (точка 148 от Насоките относно държавната помощ за защита на околната среда от 2008 г.).
            
         
               (599)
            
            
               Комисията отбелязва, че докато ДИМ служи на определена политика на дадена държава членка, той изглежда не е свързан с проект, а още по-малко с проект, който е „специфичен и ясно дефиниран по отношение на изпълнението му“.
            
         
               (600)
            
            
               Освен това мярката не може да бъде квалифицирана като проект от общоевропейски интерес, тъй като тя е политика, която е национална по своя обхват.
            
         
               (601)
            
            
               В допълнение, тъй като освобождаването от ДИМ за i) материал, съставен изцяло или основно от шисти, добивани целенасочено за търговска експлоатация като инертен материал, включително шисти, които се получават като съпътстващи продукти от добива на нови, облагани с данък материали, и ii) остатъци от шисти, добивани целенасочено за търговска експлоатация като инертни материали, изглежда не носи някаква полза за околната среда, тъй като просто насърчава извличането на такива материали, не може да се каже как тези разпоредби за освобождаване допринасят за увеличаване равнището на опазване на околната среда.
            
         
               (602)
            
            
               Още по-важен е фактът, че както изрично постанови Общият съд в решението си по съединени дела T-254/00, T-270/00 и T-277/00, Hotel Cipriani, „за определена помощ може да се приложи предвидената в [член 107, параграф 3, буква б) от Договора] дерогация само ако тя не осигурява предимство главно за икономическите оператори от една държава членка, а представлява предимство за Общността като цяло“ (92). Този критерий не е изпълнен, когато националната схема за помощ има за цел само да се подобри конкурентоспособността на засегнатите предприятия, в конкретния случай, да се стимулира употребата на един вид инертни материали.
            
         
               (603)
            
            
               Съответно Комисията счита, че освобождаването от ДИМ, предоставено за i) материал, съставен изцяло или основно от шисти, добивани целенасочено за търговска експлоатация като инертни материали, включително шисти, които се получават като съпътстващи продукти от добива на нови, облагани с данък материали, и ii) остатъци от шисти, добивани целенасочено за търговска експлоатация като инертни материали, не могат да се считат за съвместими с вътрешния пазар на основание на член 107, параграф 3, буква б) от ДФЕС като проект от общ европейски интерес, който насърчава опазването на околната среда.
            
         7.5.   АЛТЕРНАТИВНА ОЦЕНКА ПО ЧЛЕН 107, ПАРАГРАФ 3, БУКВА в) ОТ ДФЕС — РАЗВИТИЕ НА НЯКОИ ИКОНОМИЧЕСКИ ДЕЙНОСТИ ИЛИ НА НЯКОИ ИКОНОМИЧЕСКИ РЕГИОНИ
   
   
               (604)
            
            
               За оценката на мярката за помощ съгласно член 107, параграф 3, буква в) от Договора следва да бъде разгледано дали въпросната помощ
               
                           а)
                        
                        
                           изпълнява ясно определена цел от общ интерес;
                        
                     
                           б)
                        
                        
                           е необходима, подходяща и пропорционална за постигането на тази цел;
                        
                     
                           в)
                        
                        
                           не засяга условията на конкуренция и търговия между държавите членки в степен, противоречаща на общия интерес.
                        
                     
         
               (605)
            
            
               Като предварителна бележка Комисията отбелязва, че мерките, които включват оперативна помощ, по принцип са несъвместими съгласно член 107, параграф 3, буква в).
            
         
               (606)
            
            
               ДИМ допринася за опазването на околната среда, както вече беше установено по-горе в съображение 87, в съответствие с констатациите на Общия съд. Опазването на околната среда може да се разглежда като цел от общ интерес за ЕС.
            
         
               (607)
            
            
               Според органите на Обединеното кралство с освобождаването от ДИМ за продукти, съставени изцяло или основно от шисти и остатъци от шисти, също се преследва целта за опазване на околната среда, като с него се цели пренасочване на търсенето от новодобити инертни материали към шисти (изцяло или основно) и към остатъци от шисти. Органите на Обединеното кралство твърдят, че тези материали традиционно не се добиват за употреба като инертни материали и че те нямат данни, че материалите са добивани целенасочено за употреба като инертни материали.
            
         
               (608)
            
            
               Органите на Обединеното кралство предоставиха информация за състоянието на сектора на инертните материали преди въвеждането на ДИМ и необходимостта от въвеждане на данък, който ще намали употребата на добива на нови инертни материали, като осигури подходящи алтернативи.
            
         
               (609)
            
            
               Комисията отбелязва, че по принцип освобождаването от ДИМ е послужило като допълнително средство за изпълнение на неговата екологична цел.
            
         
               (610)
            
            
               Има също така данни, че без ДИМ и разпоредбите за освобождаване от този данък нямаше да бъде постигнато същото намаление на добива на нови инертни материали. В тази връзка в голям брой мнения от заинтересованите страни се посочват фактът, че материали, освободени съгласно ДИМ, успешно са заменили продукти от новодобити инертни материали. С освободените материали са заменени както висококачествени първични продукти от инертни материали, така и — най-вече — вторични инертни материали с по-ниско качество. Това не включва i) материал, съставен изцяло или основно от шисти, добивани целенасочено за търговска експлоатация като инертни материали, включително шисти, които се получават като съпътстващи продукти от добива на нови, облагани с данък материали, и ii) остатъци от шисти, добивани целенасочено за търговска експлоатация като инертни материали.
            
         
               (611)
            
            
               Шистите имат различни употреби както инертни материали и освен това се добиват специално за употреба като инертни материали, като подробно беше описано в съображение 341.
            
         
               (612)
            
            
               Ето защо освобождаването за шисти и остатъци от целенасочено добивани шисти само прави добива им по-конкурентоспособен и носи риск от насърчаване на допълнителния добив на шисти. Както е обяснено в съображения 575—580, шистите, които се добиват целенасочено за търговска експлоатация като инертни материали, са сходни с новодобитите облагаеми материали за употреба като инертни материали; същото се отнася за шистите, добивани като съпътстващ продукт на облагаеми материали, което е същото като други съпътстващи продукти на облагаеми материали, които се облагат с данък. Разпоредбите за освобождаване само правят една категория новодобити материали (шисти) по-евтини от останалите. Това може да насърчи добива на нови шисти. Това заключение се подкрепя от констатациите на Общия съд (93).
            
         
               (613)
            
            
               Шистата е скала и нейният добив има подобни последици за околната среда като добива на други полезни изкопаеми. Не са отправени твърдения от органите на Обединеното кралство с цел да се покаже, че шистите са по-екологосъобразна алтернатива на други източници на инертни материали, дори когато се добиват целенасочено за търговска експлоатация като инертни материали. Заинтересованите страни също така заявиха, че освобождаването от ДИМ вреди на околната среда дори повече, отколкото самият процес на добив, тъй като освобождаването дава възможност шистите да бъдат транспортирани по-далеч и въпреки това да се конкурират с други облагаеми материали. Превозът им се извършва с камиони, които замърсяват въздуха и повреждат пътищата заради теглото си. Комисията отбелязва, че разходите за транспорт представляват много голяма част от продажната цена на шистите (вж. съображение 292), което означава, че производителите на шисти използват маржа, осигурен от ДИМ, за да превозват материала на по-далечно разстояние от обикновено и да се конкурират в по-широк район с други кариери.
            
         
               (614)
            
            
               В допълнение, въпреки че органите на Обединеното кралство по принцип твърдят, че разпоредбите за освобождаване, които са предмет на разследването, имат за цел да се спомогне за намаляване на натрупването на отпадъци, те не са доказали, че освобождаването, което се счита за държавна помощ по отношение на шистите, действително може да допринесе за такова намаление. Комисията счита, че това освобождаване по-скоро просто замества натрупването на насипища на остатъци от добива на нови шисти за употреба като инертни материали и шисти като съпътстващи продукти от добива на облагаеми материали с натрупването на насипища на облагаеми нискокачествени инертни материали, които вече не могат да намерят купувач.
            
         
               (615)
            
            
               Поради това Комисията стигна до заключението, че дори ако опазването на околната среда е цел от общ интерес, общото за освобождаване за нов добив на шисти и остатъци от шисти, каквото е в сила понастоящем, всъщност рискува да подкопае този интерес и не представлява подходящ инструмент за постигането на тази цел.
            
         
               (616)
            
            
               Комисията по-нататък отбелязва, както е описано в съображения 589—590, силно деформиращия характер на оперативната помощ, предоставена на производителите на шисти, която, според становищата на заинтересованите страни, е изтласкала производителите на други инертни материали от пазара или е изместила други инертни материали от нисък клас, които обикновено се конкурират с шистите, тъй като те не могат да се състезават с ниските цени, които могат да предложат производителите на шисти.
            
         
               (617)
            
            
               Тъй като Комисията установи, че фактическото и правно положение на i) материала, съставен изцяло или основно от шисти, добивани целенасочено за търговска експлоатация като инертни материали, включително шисти, които се получават като съпътстващи продукти от добива на нови, облагани с данък материали, и ii) остатъци от шисти, добивани целенасочено за търговска експлоатация като инертни материали, е сходно с това на облагаемите инертни материали съгласно ДИМ, освобождаването от данък на тези материали може да бъде оправдано само в съответствие с екологичните цели на ДИМ, ако може да се докаже, че екологичните цели на ДИМ могат да бъдат преследвани от тези материали въпреки освобождаването.
            
         
               (618)
            
            
               Въпреки това, както е обяснено в съображения 611—615 по-горе и в съответствие с констатациите на Общия съд (94), Комисията счита, че тъй като шистите се добиват целенасочено за търговска експлоатация като инертни материали и тъй като няма данни, че те са по-екологосъобразни от останалите инертни материали, екологичните цели на ДИМ не могат да бъдат преследвани с разпоредбите за освобождаване на i) материал, съставен изцяло или основно от шисти, добивани целенасочено за търговска експлоатация като инертни материали, включително шисти, които се получават като съпътстващи продукти от добива на нови, облагани с данък материали, и ii) остатъци от шисти, добивани целенасочено за търговска експлоатация като инертни материали.
            
         
               (619)
            
            
               Комисията не е получила от органите на Обединеното кралство никакви доводи за съвместимост по отношение на шисти или остатъци от шисти, добивани целенасочено за търговска експлоатация като инертни материали, които би могла да вземе предвид при оценката си относно съвместимостта на разглежданите разпоредби за освобождаване от ДИМ с вътрешния пазар.
            
         
               (620)
            
            
               Следователно Комисията заключава, че освобождаването от ДИМ, предоставено за i) материал, съставен изцяло или основно от шисти, добивани целенасочено за търговска експлоатация като инертни материали, включително шисти, които се получават като съпътстващи продукти от добива на нови, облагани с данък материали, и ii) остатъци от шисти, добивани целенасочено за търговска експлоатация като инертни материали, не може да се счита за съвместимо с вътрешния пазар въз основа на член 107, параграф 3, буква в) от ДФЕС.
            
         8.   ЗАКЛЮЧЕНИЕ И ВЪЗСТАНОВЯВАНЕ НА ПОМОЩТА
   
   
               (621)
            
            
               Комисията заключава, че освобождаването от ДИМ, предоставено за i) материал, съставен изцяло или основно от шисти, добивани целенасочено за търговска експлоатация като инертни материали, включително шисти, които се получават като съпътстващи продукти от добива на нови, облагани с данък материали, и ii) остатъци от шисти, добивани целенасочено за търговска експлоатация като инертни материали, което е било неправомерно приведено в действие, представлява държавна помощ, която е несъвместима с вътрешния пазар.
            
         
               (622)
            
            
               Съгласно Договора и установената съдебна практика Комисията е компетентна да реши дали съответната държава членка трябва да отмени или да измени помощта, когато се установи, че тя е несъвместима с вътрешния пазар. (95) Също съгласно установената практика на Съда наложеното на държава членка с решение на Комисията задължение да отмени несъвместима с вътрешния пазар помощ има за цел да върне съществувалото преди това положение (96).
            
         
               (623)
            
            
               В този контекст Съдът е постановил, че тази цел е постигната, когато получателят е изплатил сумите, предоставени чрез неправомерна помощ, като по този начин се е отказал от преимуществото, което е имал спрямо конкурентите си на пазара, и положението, съществувало преди плащането на помощта, е възстановено (97).
            
         
               (624)
            
            
               В съответствие със съдебната практика член 14, параграф 1 от Регламент (ЕО) № 659/1999 на Съвета (98) гласи: „когато са взети отрицателни решения в случаи с неправомерна помощ, Комисията решава съответната държава членка да вземе всички необходими мерки за възстановяване на помощта от получателя […]“.
            
         
               (625)
            
            
               Следователно, като се има предвид, че разпоредбите за освобождаване за материала, посочен в съображение 620 от настоящото решение, са приведени в действие в нарушение на член 108 от Договора и следва да се считат за неправомерна и несъвместима помощ, която трябва да бъде възстановена, за да се върне положението, съществувало на пазара преди нейното предоставяне. Възстановяването обхваща времето от момента, в който помощта е била предоставена на разположение на получателя (т.е. датата, от която получателят би бил длъжен да плати ДИМ, ако не е съществувало неправомерното и несъвместимо освобождаване от ДИМ), до датата, на която предимството на получателя е престанало да съществува. За сумите, които трябва да бъдат възстановени, се прилага лихва до момента на тяхното действително възстановяване.
            
         
               (626)
            
            
               Тъй като освобождаването представлява пропуснати приходи от органите на Обединеното кралство, възстановяването на помощта предполага, че получателите на освобождаването следва да заплатят ДИМ за периода на неговото прилагане, заедно с лихвите до датата на действителното му възстановяване.
            
         
               (627)
            
            
               Комисията признава, че материал от шифер, който i) се добива като съпътстващ продукт от производството на каменни въглища, или ii) се използва в процеси с керамични материали, или iii) се използва вместо глина, шлака или други материали като източник на алуминосиликат при производството на цимент, или iv) доказано се използва по друг начин за цели, различни от употреба като инертни материали, не следва да се счита за експлоатиран за търговски цели като инертен материал и следователно следва да бъде изключен от възстановяването.
            
         
               (628)
            
            
               Не трябва да има задължение за възстановяване на помощ, която е била предоставена по схемата, която отговаря на всички условия, определени в регламент за помощ de minimis или в регламент за груповo освобождаване, приети въз основа на членове 1 и 2 от Регламент (ЕО) № 994/98 на Съвета (99), но приложими към момента на предоставянето на помощта.
            
         
               (629)
            
            
               Тъй като не се допуска натрупване с държавна помощ за същите допустими разходи, когато общият размер на помощта, получена от даден получател, надвишава 200 000 EUR, органите на Обединеното кралство трябва да я възстановят в нейната цялост, тъй като не може да се прибегне до регламентите за помощ de minimis, приети въз основа на член 2 от Регламент (ЕО) № 994/98 на Съвета, които са били приложими към момента на предоставянето на помощта.
            
         
               (630)
            
            
               За да определят получателите на неправомерната и несъвместимата помощ и съответните размери на помощта, органите на Обединеното кралство трябва първо да установят всички предприятия, които са произвеждали шисти и продукти, съставени основно от шисти, по време на периода от 1 април 2002 г. до настоящия момент („производители на шисти“). Органите на Обединеното кралство следва след това, с помощта на всички налични източници на информация, включително публична информация и поверителни данъчни регистри, да установяват количествата на материала от шисти, посочен в съображение 621 от настоящото решение, експлоатиран за търговски цели от тези производители на шисти. Ако не е възможно тези количества да се установят въз основа на наличната информация, органите на Обединеното кралство следва да поискат от производителите на шисти да докажат до каква степен материалът от шисти, произвеждан от тях, съставлява (и до каква степен не съставлява) материала, посочен в съображение 621 от настоящото решение,
            
         ПРИЕ НАСТОЯЩОТО РЕШЕНИЕ:
   Член 1
   1.   Схемата за помощ, състояща се от разпоредбите за освобождаване от данъка върху инертните материали, установени в член 17, параграф 4, буква а) и член 17, параграф 3, буква е), подточка i) от Закона за финансите от 2001 г., изменен със Закона за финансите от 2002 г. и Закона за финансите от 2007 г., предоставено за:
   
               а)
            
            
               материал, съставен изцяло или основно от шисти, добивани целенасочено за търговска експлоатация като инертни материали, включително шисти, които се получават като съпътстващ продукт от добива на нови, облагани с данък материали; и
            
         
               б)
            
            
               инертни материали, съставени изцяло от остатъците от всеки процес, чрез който шисти, добивани целенасочено за търговска експлоатация като инертни материали, се отделят от друга скала след извличането или добива им от въпросната скала,
            
         приведена в действие от Обединеното кралство в нарушение на член 108, параграф 3 от ДФЕС, е несъвместима с вътрешния пазар.
   2.   Освобождаванията, изключенията от приложното поле и данъчните облекчения, установени в следните разпоредби на Закона за финансите от 2001 г., изменен със Закона за финансите от 2002 г. и Закона за финансите от 2007 г.:
   
               —
            
            
               член 17, параграф 3, буква д), член 17, параграф 3, буква е), подточки i) и ii) (с изключение на материалите, изброени в член 1, параграф 1 от настоящото решение),
            
         
               —
            
            
               член 17, параграф 4, буква а) (с изключение на материалите, изброени в член 1, параграф 1 от настоящото решение), член 17, параграф 4, буква в), подточки i) и ii), член 17, параграф 4, буква е) (по отношение на глина),
            
         
               —
            
            
               член 18, параграф 2, буква б) и
            
         
               —
            
            
               член 30, параграф 1, буква б) (доколкото се отнася до освободен от данък процес по смисъла на член 18, параграф 2, буква б)
            
         не представляват държавна помощ.
   Член 2
   Обединено кралство Великобритания и Северна Ирландия премахва схемата за помощ, доколкото тя се отнася за материалите, посочени в член 1, параграф 1.
   Член 3
   Индивидуалната помощ, предоставена по посочената в член 1, параграф 1 схема, не представлява помощ, ако изпълнява съществените условия, определени в регламента, приет в съответствие с член 2 от Регламент (ЕО) № 994/98 и приложим към момента на предоставяне на помощта.
   Член 4
   Индивидуалната помощ, предоставена по посочената в член 1, параграф 1 схема, която изпълнява условията, определени в регламент, приет в съответствие с член 1 от Регламент (ЕО) № 994/98 и приложим към момента на предоставяне на помощта, или по друга одобрена схема за помощ, е съвместима с вътрешния пазар.
   Член 5
   1.   Обединеното кралство възстановява от получателите несъвместимата помощ, която е предоставена по схемата, посочена в член 1, параграф 1.
   2.   Помощта, която трябва да бъде възстановена, включва лихви, начислени от датата на предоставянето ѝ на разположение на получателите до действителното ѝ възстановяване.
   3.   Лихвата се изчислява с натрупване в съответствие с глава V от Регламент (ЕО) № 794/2004 на Комисията (100).
   Член 6
   1.   Възстановяването на помощта, предоставена по схемата, посочена в член 1, параграф 1, се извършва незабавно и ефективно.
   2.   Обединеното кралство гарантира изпълнението на настоящото решение в срок до четири месеца, считано от датата, на която е уведомено за него.
   Член 7
   1.   В срок от два месеца, считано от уведомлението за настоящото решение, Обединеното кралство изпраща следната информация на Комисията:
   
               а)
            
            
               списък на всички предприятия, които произвеждат материала, посочен в член 1, параграф 1, между 1 април 2002 г. и датата на предоставяне на списъка;
            
         
               б)
            
            
               за всяко от предприятията, посочени в буква а) по-горе:
               
                           i)
                        
                        
                           общото количество на материала, посочен в член 1, параграф 1, експлоатиран за търговски цели считано от 1 април 2002 г.;
                        
                     
                           ii)
                        
                        
                           общата сума (главница и лихви по възстановяването), която следва да бъде възстановена от всеки получател;
                        
                     
         
               в)
            
            
               подробно описание на вече предприетите и предвидените мерки с цел изпълнение на настоящото решение;
            
         
               г)
            
            
               документи, показващи, че на получателите е било наредено да възстановят помощта.
            
         2.   Обединеното кралство използва всички възможни източници на информация за съставянето на списъка на производителите на шисти, както и за общото количество на материала, посочен в член 1, параграф 1, който е експлоатиран за търговски цели от тях считано от 1 април 2002 г., от публични източници и поверителна данъчна информация, като например данъчни регистри, регистри за продажбите и други регистри, водени от самите предприятия, данъчни регистри, включващи записи за данък върху печалбата, търговския регистър, кадастрите и имотните регистри, статистически данни, разрешения/одобрения за планиране, данни, държани от местните органи и градските съвети, включително, без ограничения, данни за регистрация в Кралската данъчна и митническа служба за целите на данъка върху инертните материали преди и след 1 април 2014 г., данни от службите по планиране на минния добив, Годишния обзор на добива на полезни изкопаеми (Annual Minerals Raised Inquiry), базата данни BritPits, както и данни от Британския геоложки институт, Годишника за полезните изкопаеми на Обединеното кралство (UK Minerals Yearbook)и Ръководството относно строителен камък и шифер, добивани в района на Корнуол, от 2007 г. (Cornish Building Stone and Slate Guide 2007).
   3.   Обединеното кралство информира редовно Комисията за напредъка на националните мерки, предприети с оглед на изпълнението на настоящото решение, до приключване на възстановяването на помощта, предоставена по схемата, посочена в член 1, параграф 1. При поискване от страна на Комисията то незабавно представя информация за вече предприетите и планираните мерки за изпълнение на настоящото решение.
   То предоставя също така подробна информация относно размера на помощта и лихвите, които вече са възстановени от получателите.
   Член 8
   Адресат на настоящото решение е Обединено кралство Великобритания и Северна Ирландия.
   
      Съставено в Брюксел на 27 март 2015 година.
      
         
            За Комисията
         
         Margrethe VESTAGER
         
            Член на Комисията
         
      
   
   
      (1)  ОВ C 348, 28.11.2013 г., стр. 162.
   
      (2)  ОВ C 133, 5.6.2002 г., стр. 11.
   
      (3)  Вж. бележка под линия 1.
   
      (4)  Wikipedia. https://en.wikipedia.org/wiki/Construction_aggregate (29 май 2013 г.); FAOterm: http://termportal.fao.org/faoterm/search/pages/termUrl.do?id=204 (29 май 2013 г.), европейски стандарт BS EN 12620:2002; Dictionary of Building, James H. Maclean and John S. Scott, Penguin Books, fourth edition (Речник на строителните термини, четвърто издание); Oxford Dictionary of Construction, Surveying & Civil Engineering, Christopher Gorse, David Johnston and Martin Pritchard, Oxford University Press, 2012 (Оксфордски речник на термините в строителството, топографията и строителното инженерство, 2012 г.); Glossary of Building and Civil Engineering Terms, British Standard Institution, Blackwell Scientific Publications, 1993, 100-4403 (Речник на термините в строителството и строителното инженерство, 1993 г.); http://www.uepg.eu/what-are-aggregates. Вж. също решение на Общия съд от 7 март 2012 г. по дело British Aggregates Association/Комисия, Т-210/02 RENV, ECLI:EU:T:2012:110, точка 1.
   
      (5)  Бетонът е смес от инертни материали, цимент и вода. Предназначението на инертните материали в тази смес е да осигурят здрава скелетна конструкция и да намалят пространството, заемано от циментовата паста.
   
      (6)  Инертните материали са широко използвани в дренажни приложения поради високата им хидравлична проводимост.
   
      (7)  Инертните материали се използват като материал за основи под фундаменти, пътища и железопътни линии. В този случай те помагат за запълване на кухини и предпазват тръби (тръбите, положени за отвеждане на пречистена вода или като канали за кабели, трябва да бъдат защитени от остри предмети в земята и поради това се полагат върху и се покриват с фини инертни материали, преди отново да се запълнят изкопите). Инертните материали помагат също така за осигуряване на твърди повърхности (те предотвратяват диференциално слягане под пътя, сградата или железопътната линия. Непавираните пътища и местата за паркиране се покриват с повърхностен пласт от инертни материали, за да се осигури по-стабилна повърхност за всякакви превозни средства, от велосипеди до камиони. По този начин се предотвратява затъване на превозните средства в почвата, по-специално при влажно време. Wikipedia. https://en.wikipedia.org/wiki/Construction_aggregate (29.5.2013 г.); http://sustainableaggregates.com/overview/uses.htm (29.5.2013 г.).
   
      (8)  Европейски стандарт BS EN 12620:2002.
   
      (9)  UEPG, http://www.uepg.eu/what-are-aggregates, посетен на 28.3.2013 г. Вж. също http://www.bgs.ac.uk/planning4minerals/assets/downloads/86210_P4M_A_Guide_On_Aggregates.pdf, стр. 6.
   
      (10)  http://www.bgs.ac.uk/planning4minerals/Resources_1.htm (29 май 2013 г.); http://sustainableaggregates.com/sourcesofaggregates/recycled/rib_introduction.htm (29 май 2013 г.); http://www.uepg.eu/what-are-aggregates (29 май 2013 г.).
   
      (11)  Glossary of Building and Civil Engineering Terms, British Standard Institution, Blackwell Scientific Publications, 1993, 630-3 (Речник на термините в строителството и строителното инженерство, 1993 г.).
   
      (12)  http://sustainableaggregates.com/overview/uses.htm (29 май 2013 г.); Кралска данъчна и митническа служба — Консултация за евентуален данък върху инертните материали, обобщение на получените становища), април 1999 г., точка 18.
   
      (13)  Например пясък, обикновено кварцов пясък, се използва за направата на калъпи в леярството. Друг пример е варовик или калциев карбонат. Стрит на фин прах, той се използва като избелващо вещество или запълващ материал при производството на хартия, лепила, бои, пластмаса, PVC, паста за зъби, медицински таблетки и почистващи препарати. Той се използва също за осигуряване на допълнителен калций в добавките от витамини и минерали, в брашното и фуражите за животни. Кварцовият пясък е също основното филтриращо средство, използвано от водния сектор за извличане на твърди частици от отпадъчните води.
   
      (14)  Варта се абсорбира от растенията (култури или трева) и от дърветата, но освен това тя се губи от почвата по естествен начин чрез излужване при дъжд и при използване на торове. Това може да доведе до повишаване на киселинността, загуба на плодородието на почвата и понякога до неблагоприятни ефекти върху почвената структура. С цел възстановяване на баланса в земеделските земи се добавя „селскостопанска вар“, за да се поддържат необходимите условия за растеж на посевите или пасищата. Варта може да бъде просто стрит варовик или доломит (който също съдържа магнезий) или изпечен варовик (или изпечен доломит), когато скалата се нагрява в пещ.
   
      (15)  MPG6 — Guidelines for Aggregates Provision in England (Насоки за доставка на инертни материали в Англия), 1994 г., точки 6—123 (23).
   
      (16)  Съобщение относно бюджета, март 2000 г. — Предпазливост с определена цел: Постигане на по-силна и по-справедлива Великобритания. Глава 6: Опазване на околната среда — Обновяване на нашите градове/опазване на селските райони — Отпадъци; Инертни материали, точка 6.91; Предварителен доклад относно бюджета — ноември 2001 г. — глава 7: Опазване на околната среда — Опазване на селските райони на Великобритания — Добив на инертни материали — Данък върху инертните материали, точка 7.71; Съобщение относно бюджета от март 2001 г. — Глава 6: Опазване на околната среда, точка 6.91.
   
      (17)  Писмо от 19 февруари 2002 г., заведено на 21 февруари 2002 г. под номер A/31371, точка 4.10.
   
      (18)  Тази разпоредба има за цел да обхване случая, когато инертният материал се прехвърля от една площадка на друга, принадлежаща на същия оператор. Прехвърлянето от една площадка на друга обикновено не подлежи на ДИМ, вж. член 19, алинея 3, буква б) от Закона за финансите от 2001 г.
   
      (19)  Органите на Обединеното кралство посочиха, че инертен материал е предмет на споразумение за доставка, когато бъде изготвен договор или когато стоките сменят собственика и се изготви документ. В член 19, алинея 6 от Закона за финансите от 2001 г. се посочва, че инертен материал ще бъде предмет на споразумението към момента, когато той може да бъде отделно идентифициран. Освен това в него се посочва, че за целите на данъка смяната на собствеността върху земята, където се намират инертните материали, не означава автоматично и доставка на инертния материал.
   
      (20)  Вж. член 48, алинея 2 от Закона за финансите от 2001 г. „Строителни цели“ означава използване на инертните материали като материал или опора в изграждането или подобряването на дадена конструкция (включително пътища, пътеки, терена, върху който е положена или ще бъде положена железопътна линия, и насипи) или смесването им като част от процеса на производство на хоросан, бетон, смолен макадам, асфалтобетон или друг сходен строителен материал.
   
      (21)  Разрешените обстоятелства са определени в член 19, алинея 7. Те се отнасят до ситуацията, при която инертният материал се смесва с облагаеми инертни материали, за които преди това не е бил начисляван ДИМ, и целият процес на смесване се извършва при площадка, която е площадката на произход, площадка, регистрирана под същото наименование като площадката на произход, или площадка, в която е преместен инертният материал, за да бъде подложен на освободен от данъка процес, но този процес все още не е приложен върху материала.
   
      (22)  Площадката на разтоварване на суша на инертните материали съответства на площадката на произход само за инертни материали, добивани от морското дъно/водни обекти на Обединеното кралство.
   
      (23)  Вж. също Съобщение 1 относно ДИМ: Данък върху инертните материали, април 2001 г., точка 8.1.
   
      (24)  Тази последна разпоредба се отнася до ситуацията, при която инертният материал се връща до терена, откъдето е получен, и все още се намира в същото състояние, в което е получен. В този случай няма облагаема доставка на инертни материали.
   
      (25)  Вж. също Съобщение 1 относно AGL.
   
      (26)  Наредби относно данъка върху инертните материали (общи разпоредби) от 2002 г. (Нормативен инструмент (SI) 2002/761) определят в кои случаи обезвреждането на инертни материали може да доведе до данъчно облекчение. Съгласно Наредба № 13 дадено лице има право на данъчен кредит по отношение на осчетоводен ДИМ, когато въпросният облагаем инертен материал се обезврежда (чрез депониране или по друг начин) по един от следните начини:
   
               „i)
            
            
               връща се без допълнителна обработка до неговата площадка на произход или до друга площадка, различна от площадката на произход, която е регистрирана под едно и също име;
            
         
               ii)
            
            
               той се обезврежда в депо за отпадъци;
            
         
               iii)
            
            
               той е чакъл или пясък и се използва за възстановяване на плажове при площадка, която не е неговата площадка на произход.“
            
         
      (27)  Съобщение 2 относно ДИМ, Данъчно облекчение за промишлени и селскостопански процеси, публикувано на уебсайта на Кралската данъчна и митническа служба.
   
      (28)  Разпоредбите за освобождаване от данък и случаите на изключване от приложното му поле, предвидени в член 17, алинея 3, буква д), член 17, алинея 3, буква е), точки i) и ii), член 17, алинея 4, буква а) (доколкото освободеният от данък материал се състои изцяло от каменни въглища, лигнитни въглища, шиста, шифер, използвани като инертен материал, или се състои основно от каменни въглища, лигнитни въглища, шиста и шифер), член 17, алинея 4, буква в), точки i) и ii) (когато е съставен основно от строителни отпадъци), член 17, алинея 4, буква е) (доколкото се отнася за глина), член 18, алинея 2, буква б) (доколкото се отнася за освободен от данък процес, който осигурява материали, които се използват като инертни материали) и член 30, алинея 1, буква б) (доколкото се отнася за освободен от данъка процес по смисъла на член 18, алинея 2, буква б), който осигурява материали, които се използват като инертни материали) от Закона за финансите от 2001 г., изменен със Закона за финансите от 2002 г. и Закона за финансите от 2007 г.
   
      (29)  Насоки на Общността относно използването на държавна помощ за защита на околната среда, ОВ C 37, 3.2.2001 г., стр. 3.
   
      (30)  Насоки на Общността относно държавната помощ за защита на околната среда (ОВ C 82, 1.4.2008 г., стр. 1).
   
      (31)  Г-н Bird не е представил някакъв пример или доказателства в подкрепа на това.
   
      (32)  Вж. бележка под линия 31.
   
      (33)  Вж. например Проучване на Комисията за защита на конкуренцията на пазара на цимент от инертни материали и готови бетонни смеси, Работен документ за определяне на пазара от 1 ноември 2011 г., точка 19, и Доклад с временни констатации от 21 май 2013 г., точка 5.5, буква б), точка 5.6, буква б) и точка 5.24; Решение на Службата за лоялна търговия (Office of Fair Trading — OFT) от 2 ноември 2011 г.; Предложение за съвместно предприятие между Anglo American PLC и Lafarge S.A., ME/5007/11, точка 72.
   
      (34)  Вж. решение на Съда от 8 май 2003 г. по съединени дела Италия и SIM 2 Multimedia срещу Комисията, (C-328/99 и C-399, Recueil, стр. I-4035, точка 35); решение на Съда от 10 януари 2006 г. по дело Cassa di Risparmio di Firenze и други (С222/04, Recueil, стр. I-289, точка 131); и решение на Съда от 15 юни 2006 г. по съединени дела Air Liquide Industries Belgium SA срещу Ville de Seraing и Province de Liège (C-393/04 и C-41/05, Recueil, стр. I-5293, точка 29) и посочената съдебна практика.
   
      (35)  Решение на Съда от 8 ноември 2001 г. по дело Adria-Wien Pipeline (C-143/99, Recueil стр. I-8365, точка 41); вж. също решение на Съда от 3 март 2005 г. по дело Heiser (C-172/03, Recueil, стр. I-1627, точка 40); решение на Съда от 22 юни 2006 г. по съединени дела Кралство Белгия и Forum 187 ASBL срещу Комисия на Европейските общности (C-182/03 и C-217/03, Recueil, стр. I-5479, точка 119); решение на Съда от 6 септември 2006 г. по дело Португалска република срещу Комисия на Европейските общности (C-88/03, Recueil, стр. I-7115, точка 54); и решение на Съда от 11 септември 2008 г. по съединени дела UGT-Rioja и други (C-428/06— C-434/06, Сборник, стр. I-6747, точка 46); решение на Общия съд от 7 март 2012 г. по дело British Aggregates Association/Комисия, (T-210/02 RENV, ECLI:EU:T:2012:110, точка 47); решение на Съда от 22 декември 2008 г. по дело British Aggregates Association/Комисия (C-487/06 P, Сборник, стр. I-10515, точка 82).
   
      (36)  Вж. решение на Съда по дело Adria-Wien Pipeline, точка 42, посочено по-горе в бележка под линия 35, и решение на Съда по дело Португалска република/Комисия, точка 52, посочено по-горе в бележка под линия 35; решение на Съда от 22 декември 2008 г. по дело British Aggregates Association/Комисия (C-487/06 P, Сборник, стр. I-10515, точка 83).
   
      (37)  Решение на Съда по дело Португалия/Комисия, точка 56, посочено в бележка под линия 35, и решение на Първоинстанционния съд от 1 юли 2004 г. по дело Salzgitter/Комисия, (T-308/00, Recueil, стр. II-1933, точка 81); решение на Съда по дело British Aggregates Association (T-210/02 RENV, ECLI:EU:T:2012:110, точка 49).
   
      (38)  Решение на Общия съд по дело British Aggregates Association, T-210/02 RENV, ECLI:EU:T:2012:110, точка 51.
   
      (39)  Вж. Доклада относно икономическата и фискалната стратегия и Доклада относно финансовия отчет и бюджета от 1999 г., глава 5: Изграждане на по-справедливо общество. Борба с данъчните измами; Опазване на околната среда, стр. 27: „Правителството ще публикува скоро проект на законодателство за данък върху добива на твърди скали, пясък и чакъл, използвани като инертни материали“. Вж. също Съобщение относно бюджета, март 2000 г. — Предпазливост с определена цел: Постигане на по-силна и по-справедлива Великобритания. Глава 6: Опазване на околната среда — Обновяване на нашите градове/опазване на селските райони — Отпадъци; Инертни материали, точка 6.91; Предварителен доклад относно бюджета — ноември 2001 г. — глава 7: Опазване на околната среда — Опазване на селските райони на Великобритания — Добив на инертни материали — Данък върху инертните материали, точка 7.71; Съобщение относно бюджета от март 2001 г. — глава 6: Опазване на околната среда, точка 6.91; които показват, че органите на Обединеното кралство изрично са предвидили данък само върху инертните материали.
   
      (40)  Решение на Общия съд по дело British Aggregates Association, T-210/02 RENV, ECLI:EU:T:2012:110, точка 66.
   
      (41)  Кралска данъчна и митническа служба — Консултация за евентуален данък върху инертните материали, обобщение на получените становищата), април 1999 г., точка 13.
   
      (42)  Не са изпратени доказателства за това до Комисията.
   
      (43)  Вж. бележка под линия 42.
   
      (44)  Копие от електронното съобщение е изпратено до Комисията.
   
      (45)  Търговска тайна.
   
      (46)  Общият съд е определил в своето решение от 7 март 2012 г., British Aggregates Association/Комисия, T-210/12 RENV, че „принципът на обичайно данъчно облагане, на който се основава ДИМ, почива само на понятието за търговското използване в Обединеното кралство на материал, който се облага като „инертен материал“.“ Комисията счита, че така определеният принцип на обичайно данъчно облагане изисква допълнително да се установи кога „материалът се облага като „инертен материал““. Предвид това, че в член 17, параграф 2 от Закона от 2001 г. не е дадено същинско определение на „инертни материали“, а те са определени като инертни материали, които не са освободени, и инертните материали, описани в букви б)—г), принципът на обичайно данъчно облагане съгласно ДИМ, определен също така от Общия съд, трябва неизбежно да зависи от определянето на това кога един материал „се използва като инертен материал“.
   
      (47)  Вж. бележка под линия 39.
   
      (48)  Съображения 58 и 59 от решението за откриване на процедурата.
   
      (49)  Вж. решението на Общия съд от 7 март 2012 г., British Aggregates Association/Комисия, T-210/02 RENV, ECLI:EU:T:2012:110, точка 64.
   
      (50)  Вж. решението на Общия съд от 7 март 2012 г., British Aggregates Association/Комисия, T-210/02 RENV, ECLI:EU:T:2012:110, точка 55.
   
      (51)  Вж. член 48, алинея 2 от Закона за финансите от 2001 г.
   
      (52)  Член 18, алинея 2, буква б): всеки процес, с който съответно вещество се добива или по друг начин се отделя (независимо дали като част от процес от извличането му от определен терен, или по друг начин) от инертни материали. В член 18, алинея 3 е посочено, че съответните вещества включват: a) анхидрит; б) пластична глина; в) барит; д) каолин; е) фелдшпат; ж) огнеупорна глина; и) флуоршпат; й) хума; к) скъпоценни и полускъпоценни камъни; л) гипс; м) всеки метал или руда на метал; н) мусковит; о) перлит; п) поташ; р) пемза; с) фосфатни скали; т) натриев хлорид; у) талк; ф) вермикулит. Алинея 3, букви г) и з) от член 18 са заличени с обратна сила, считано от 1 април 2002 г., с промените, въведени със Закона за финансите от 2002 г.
   
      (53)  В член 30, алинея 1, буква б) от Закона за финансите от 2001 г. е предвидено данъчно облекчение, в случай че освободен от данък процес по смисъла на член 18, алинея 2, букви а), б) и в) от Закона за финансите от 2001 г. е бил приложен на материала, когато материалът вече е подлежал на ДИМ. По този начин се отразяват освобождаванията, предвидени в член 18, алинея 2.
   
      (54)  Тези вещества се ползват от данъчно облекчение също и когато данъкът е бил платен и освободеният процес се е състоял след това (член 30, алинея 1, буква б). Оценката на изключването се прилага към данъчното облекчение с необходимите изменения.
   
      (55)  Съображение 73 от решението за откриване на процедурата.
   
      (56)  Вж. Glossary of Building and Civil Engineering Terms (Речник на термините в сградното строителство и гражданското строителство), British Standard Institution, Blackwell Scientific Publications, 1993 г., стр. 630-3007 и 630-3013.
   
      (57)  Съображение 83 от решението за откриване на процедурата.
   
      (58)  Извадки (от 30 октомври 2002 г.) от уебсайта на Alfred McAlpine
   Публикувани на: http://www.amslate.com/applications/ima/ima.sbtml;Откъси от „Construction Raw Materials Policy and Supply Practices in Northwestern Europe — Facts and Figures — England, Scotland and Wales (Great Britain)“ (Политика в областта на строителните суровини и практиките на снабдяване в северозападна Европа — факти и цифри — Англия, Шотландия и Уелс (Великобритания), Доклад № CR/02/082N на Британския геоложки институт, поръчан от Института по пътно и хидротехническо строителство към Министерството на благоустройството и управлението на водите на Нидерландия, стр. 50. Документ от Geoff Topham от сектора на инертните материали във връзка с добива в Holme Park Quarry, 19 юни 2002 г.
   
      (59)  Не са предоставени примери за кариери.
   
      (60)  Вж. например http://www.honister.com/; http://www.callywithquarry.co.uk/quarry
   
      (61)  Survey of Arisings and Use of Secondary Materials as Aggregates in England and Wales in 2001 („Проучване на възникването и употребата на вторични материали като инертни материали в Англия и Уелс през 2001 г.“), Symonds Group, ноември 2002 г.
   
      (62)  Инертни материали от шифер са използвани на мястото на първокачествени инертни материали на околовръстния път A55 на Бангор (използвани са 150 000 тона отпадъци от шифер) и се използват широко в Северен Уелс като обикновен пълнежен материал и за насипи.
   
      (63)  […] изчислява, че разходите за производство на инертни материали от шифер са 6,50 британски лири на тон, от които разходите за трошене са около 5 британски лири на тон. […] изчислява разходи за производство на тон инертни материали от шифер в размер на 5,69 британски лири.
   
      (64)  Вж. бележка под линия 60.
   
      (65)  Доклад, изготвен през 2003 г. от Британското геоложко дружество (British Geological Society) за данъчните органи на Обединеното кралство в помощ на данъчните служители при прилагане на правото на освобождаване за шифер, шисти и глина по подходящ от гледна точка на геологията начин.
   
      (66)  Степента, до която материалът може лесно да бъде разделен по тесни успоредни равнини.
   
      (67)  Информацията е взета от свободно достъпни източници, като например Интернет.
   
      (68)  От предоставената информация не става ясно какъв материал произвежда една кариера, въпреки че е в списъка на кариерите, произвеждащи шисти.
   
      (69)  Откривка е материалът, който се намира върху полезните изкопаеми, които операторът на кариера иска да извлече.
   
      (70)  Вж. бележка под линия 64.
   
      (71)  Решение на Общия съд по дело British Aggregates Association, T-210/02 RENV, ECLI:EU:T:2012:110, точка 72.
   
      (72)  Вж. таблицата в съображение 143.
   
      (73)  Вж. бележка под линия 67.
   
      (74)  Информацията е налична тук: http://www.brauntonaggregates.co.uk/technical-details.html, прегледана на 11 март 2015 г.
   
      (75)  Съгласно предоставената от Обединеното кралство информация каолинът представлява дребнозърнести седиментни глини, съставени от каолинит. Той се използва в производството на порцелан и гланцова хартия, медицински и козметични продукти.
   
      (76)  Пластичната глина представлява дребнозърнести, съдържащи каолинит седиментни глини, които обикновено се състоят от 20—80 % каолинит, 10—25 % слюда, 6—65 % кварц. Тя се използва в производството на керамика с цел придаване на пластичност и неизпечена якост.
   
      (77)  Британски геоложки институт, Mineral Planning Factsheet, Construction aggregates, стр. 3.
   
      (78)  Решение на Общия съд по дело British Aggregates Association, T-210/02 RENV, ECLI:EU:T:2012:110, точки 89—90.
   
      (79)  Вж. бележка под линия 77.
   
      (80)  AOD — декарбуризация с аргон и кислород.
   
      (81)  Директива 2006/21/ЕО на Европейския парламент и на Съвета от 15 март 2006 г. относно управлението на отпадъците от миннодобивните индустрии и за изменение на Директива 2004/35/ЕО — Изявление на Европейския парламент, Съвета и Комисията (ОВ L 102, 11.4.2006 г., стр. 15).
   
      (82)  Вж. Glossary of Building and Civil Engineering Terms (Речник на термините в сградното строителство и гражданското строителство), British Standard Institution, Blackwell Scientific Publications, 1993 г., стр. 630—3006; вж. също данните, представени от British Aggregates Association в нейния отговор до Съда по дело T-210-02: „Construction Raw Materials Policy and Supply Practices in Northwestern Europe — Facts and Figures — England, Scotland and Wales (Great Britain)“ (Политика в областта на строителните суровини и практиките на снабдяване в северозападна Европа — факти и цифри — Англия, Шотландия и Уелс (Великобритания), Доклад № CR/02/082N на Британския геоложки институт, поръчан от Института по пътно и хидротехническо строителство към Министерството на благоустройството и управлението на водите на Нидерландия, стр. 50.
   
      (83)  Вж. бележка под линия 64.
   
      (84)  Вж. Решение на Комисията относно SA 18859 Освобождаване от данък инертни материали в Северна Ирландия (ex N 2/04), http://ec.europa.eu/competition/state_aid/cases/241379/241379_1594138_163_2.pdf.
   
      (85)  Вж. решение на Съда от 12 февруари 2008 г. по дело CELF, C-199/06, Сборник, стр. I-469, точки 61 и 64.
   
      (86)  Вж. решение на Съда от 12 февруари 2008 г. по дело CELF, C-199/06, Сборник, стр. I-469, точки 63 и 66—68.
   
      (87)  Известие на Комисията за определяне на приложимите правила при оценка на незаконосъобразна държавна помощ (ОВ C 119, 22.5.2002 г., стр. 22).
   
      (88)  Съображение 150 от решението за откриване на процедурата.
   
      (89)  Не са предоставени доказателства.
   
      (90)  Вж. бележка под линия 77.
   
      (91)  Вж. бележка под линия 77.
   
      (92)  Решение от 28 ноември 2008 г. по съединени дела Hotel Cipriani и др., T-254/00, T-270/00 и T-277/00, ECLI:EU:T:2008:537, точка 337.
   
      (93)  Решение на Общия съд по дело British Aggregates Association, T-210/02 RENV, ECLI:EU:T:2012:110, точка 89.
   
      (94)  Вж. бележка под линия 77.
   
      (95)  Вж. решение от 12 юли 1973 г. по дело Комисия/Федерална Република Германия, C-70/72, Recueil, стр. 813, точка 13.
   
      (96)  Вж. решение от 14 септември 1994 г. по съединени дела Кралство Испания/Комисия, C-278/92, C-279/92 и C-280/92, Recueil, стр. I-4103, точка 75.
   
      (97)  Вж. решение от 17 юни 1999 г. по дело Кралство Белгия/Комисия, C-75/97 Recueil, стр. I-3671, точки 64 и 65.
   
      (98)  Регламент (ЕО) № 659/1999 на Съвета от 22 март 1999 г. за установяване на подробни правила за прилагането на член 93 от Договора за ЕО (ОВ L 83, 27.3.1999 г., стр. 1).
   
      (99)  Регламент (ЕО) № 994/98 на Съвета от 7 май 1998 г. по прилагането на членове 92 и 93 от Договора за създаване на Европейската общност към някои категории хоризонтална държавна помощ (ОВ L 142, 14.5.1998 г., стр. 1).
   
      (100)  Регламент (ЕО) № 794/2004 на Комисията от 21 април 2004 г. за прилагането от Регламент (ЕО) № 659/1999 на Съвета относно определянето на подробни правила за прилагането на член 93 от Договора за създаване на Европейската общност (ОВ L 140, 30.4.2004 г., стр. 1).